হাতে তৈরি ‘জার্মান টফি′ তাক লাগিয়ে দিচ্ছে | অন্বেষণ | DW | 07.06.2013\nইউরোপও কিন্তু মিষ্টি খাওয়াতে কিছু কম যায় না৷ কেক, চকলেট, আইসক্রিম, আর হরেকরকম লজেন্স – বাচ্চারা তো বটেই, বড়দেরও জিভে জল চলে আসবে পোল্যান্ড-এ ডানসিশ-এর এক ‘টফি' তৈরির কারখানা দেখে৷\nফলের নির্যাস থেকে তৈরি টফিগুলো দেখতে ফল, ফুল কিংবা পশুপাখির মত৷ পোল্যান্ডে এক জার্মানের হাতে তৈরি টফিগুলি৷\nডানসিশ শহরের পুরানো অংশে ফ্লোরিয়ান বেলগার্ড-এর কারখানাটি অবস্থিত৷ এখানে তাঁর ক্রেতারা দেখতে পান, কীভাবে রংহীন চিনির মণ্ড থেকে রঙিন টফি তৈরি হচ্ছে৷ আট বছর আগে প্রেমিকার কাছে থাকার জন্য কোলোন থেকে ডানসিশ-এ এসে থিতু হন তিনি৷ মিষ্টি পছন্দ করেন ফ্লোরিয়ান৷ তাই মিষ্টিই হয়ে উঠেছে তাঁর নতুন পেশা৷ তিনি বললেন, ‘‘বাজার থেকে কিনেও টফি বিক্রি করা যায়৷ কিন্তু তার চেয়ে হাতে বানিয়ে টফি বিক্রি করলে বাচ্চাদের চোখগুলি যেন চকচক করে বেশি৷ এখানে চিনির মণ্ড থেকে ছোট ছোট জিনিস বানানোর সময় বাচ্চারা যে ভাবে তাকিয়ে দেখে, তা সত্যি আনন্দ দেয়৷''\nআসল জিনিসটা হলো চিনির মণ্ড৷ গরম করা হয় ১৬০ ডিগ্রি সেলসিয়াস উত্তাপে৷ কয়েকটি পরতে ভাগ করে একটির সঙ্গে আরেকটি পেঁচিয়ে দেওয়া হয়৷ ধীরে ধীরে প্রায় দশ কিলো ওজনের বিশাল টফি তৈরি হয়৷ এক ঘণ্টা সময় লাগে৷ স্বাদ ফলের মত৷ বেশ কঠিন কাজ৷ তারপর সেগুলি টুকরো-টুকরো করে তৈরি হয় ছোট টফি৷ ফ্লোরিয়ান বললেন, ‘‘আমি এখানে চিনির পিণ্ডটা টেনেটুনে লম্বা করছি৷ এর ফলে বাতাস ঢোকে এতে৷ এই বাতাসের কারণে চিনির মধ্যে কিছুটা পরিবর্তন আসে৷ এটিকে সাদা মনে হয়৷ অন্যরকমভাবে আলো ঢোকে বলেই এইরকম দেখা যায়৷ এছাড়া টানাটানি করার ফলে চিনির মণ্ডটি সুস্বাদু হয়ে ওঠে৷ ছোট ছোট বাতাসের খোপ তৈরি হয় বলে সুবাস ছড়িয়ে যায় তাতে৷''\nমিষ্টির মজাই আলাদা!\nনানা স্বাদ ও রঙের টফিগুলি ছোট-বড় সবাইকে আকৃষ্ট করে৷ ইদানীং ব্যবসাটি এতই ফুলেফেঁপে উঠেছে যে, ফ্লোরিয়ান বেলগার্ড পোল্যান্ডে চতুর্থ আরেকটি দোকান খুলেছেন৷ একই সঙ্গে টফি তৈরি ও তা চেখে দেখার সুযোগ – এই আইডিয়াটা দারুণ চলছে৷ নানারকম জিনিস ও অক্ষর তৈরি করা এবং পুরো শব্দটা একটি টফির মধ্যেই বসানো, এ এক উঁচু দরের শিল্পকলা৷\nএক জায়গায় ইংরিজি অক্ষর ‘এ' তৈরি হচ্ছে৷ প্রতিটি চিনির ফিতা থেকে একটি করে অক্ষর৷ ফ্লোরিয়ান বললেন, ‘‘আমি একজন শিল্পী, আসলে প্রশিক্ষণপ্রাপ্ত নাপিত৷ আমি স্বাভাবিকভাবেই ফলাফল দেখতে চাই৷ যন্ত্রপাতি দিয়ে করার চেয়ে হাতে কাজ করা ভালো৷ কিছু টফি প্রস্তুতকারী যন্ত্রপাতি দিয়ে কাজ করেন, সুইচ টিপেই খালাস৷ আমরা হাতের কাজ করি বলে আমাদের কাজে কিছুটা রোমাঞ্চও থাকে৷ যেমন বলা যায় না, কোনো অক্ষর বা জিনিস অদল-বদল হয়ে গেল না তো? স্ট্রবেরি ঠিক সেরকমই দেখতে হয়েছে তো? নাকি শেষমেশ এইগুলি রাস্পবেরি বলে বিক্রি করতে হবে?''\nএই কলাকৌশল সপ্তদশ শতাব্দী থেকে চলে আসছে৷ ২০১২ সাল থেকে ফ্লোরিয়ান ‘জার্মান টফি' তৈরি করছেন৷ গতবারের ইউরোপীয় ফুটবল প্রতিযোগিতার সময় লোকে লুফে নিয়েছে তা৷ এখনও ডানসিশ বেড়াতে এলে জার্মান পর্যটকরা এই টফি কিনতে পছন্দ করেন৷ ফ্লোরিয়ান বললেন, ‘‘আমরা ১৬০ ডিগ্রি তাপে কাজটা শুরু করি৷ এই যে এখানে আমি ভাঙলাম৷ দেখা যাচ্ছে জার্মানির পতাকার রঙ, শব্দটা ঠিক কিনা?''\nপ্রতিদিন এখানে নানা ধরনের রঙ ও স্বাদের টফি প্রস্তুত হয়৷ কল্পনার কোনো সীমা নেই৷ কেউ চাইলে নিজের ইচ্ছা মত টফি ডিজাইন করে ফ্লোরিয়ানকে দিয়ে তা তৈরি করাতে পারেন৷ এতে পাওয়া যাবে ডানসিশ থেকে আনা একেবারে নিজস্ব এক স্যুভেনির৷\n‘জার্মান টফি’র রহস্য


ইসলাম ও জাতীয়তাবাদ – Page5– শিবির অনলাইন লাইব্রেরি\nঅন্তর্গতঃ ধর্মীয়, অন্যান্য মতবাদ ও ইসলাম, সদস্য সিলেবাস\nদারুল উলুম দেওবন্দ-এর প্রিন্সিপাল জনাব মাওলানা হুসাইন আহমদ মাদানী ‘একজাতিত্ব ও ইসলাম’ নামে একখানি পুস্তিকা লিখেছেন। একজন সুপ্রসিদ্ধ আলেম এবং পাক-ভারতের সর্বশ্রেষ্ঠ ধর্মীয় শিক্ষা প্রতিষ্ঠান প্রধানের লিখিত এ পুস্তিকায় জটীল ‘জাতিতত্ত্বের’ সরল বিশ্লেষণ এবং প্রকৃত ইসলামী দৃষ্টিভঙ্গীর পূর্ণ অভিব্যক্তি হবে বলেই স্বভাবতই আশা করা গিয়েছিল। কিন্তু এটা পাঠ করে আমাদেরকে নির্মমভাবে নিরাশ হতে হয়েছে এবং এ বইখানাকে গ্রন্থকারের পদমর্যাদার পক্ষে হানীকর বলে মনে হয়েছে। বর্তমান যুগে অসংখ্য ইসলাম বিরোধী মতবাদ ইসলামের মূল তত্ত্বের উপর প্রবল আক্রমন চালাতে উদ্যত-ইসলাম আজ তার নিজের ঘরেই অসহায়। স্বয়ং মুসলমান দুনিয়ার ঘটনাবলী ও সমস্যাবলী খালেছ ইসলামের দৃষ্টিতে যাচাই করে না; বলাবাহুল্য-নিছক অজ্ঞনতার ইসলামের দরুনই তারা তা করতে পারছে না। পরন্তু ‘জাতীয়তার’ ব্যাপারটি এতই জটীল যে, তাকে সুস্পষ্টরূপে হৃদয়াঙ্গম করার উপরই এক একটি জাতির জীবন-মরণ নির্ভর করে। কোনো জাতি যদি নিজ জাতীয়তার ভিত্তিসমূহের সাথে সম্পূর্ণ ভিন্ন মূলনীতির সংমিশ্রণ করে, তবে সে জাতি ‘জাতি’ হিসাবে দুনিয়ার বুকে বাঁচতে পারে না। এ জটীল বিষয়ে লেখনী ধারণ করতে গিয়ে মাওলানা হুসাইন আহমদের ন্যায় ব্যক্তির নিজের দায়িত্ব সম্পর্কে পূর্ণ সচেতন থাকা বাঞ্ছনীয় ছিল। কারণ তাঁর কাছে নবীর ‘আমানত’ গচ্ছিত রয়েছে। ইসলামের প্রকৃত শিক্ষা ও মূল তত্ত্বের উপর যদি কখনো জঞ্জাল-আবর্জনা পুঞ্জীভূত হয়, তবে এদের ন্যায় লোকদেরই তা দূরীভূত করে ইসলামের শিক্ষাকে সর্বজন সমক্ষে সুস্পষ্ট করে তোলা কর্তব্য।\nবর্তমান অন্ধকার যুগে তাঁদের দায়িত্ব যে সাধারণ মুসলমানদের অপেক্ষা অনেক বেশী এবং কঠোর, সে কথা তাদের পুরোপুরিই অনুধাবন করা কর্তব্য ছিল। সাধারণ মুসলমান যদি ভ্রান্তির মধ্যে নিমজ্জিত হয়ে থাকে তবে সে জন্য সর্বপ্রথম এ শ্রেণীর লোকদেরকেই দায়ী করা হবে। সেজন্য আমাকে আবার বলতে হচ্ছে যে, মাওলানা মাদানীর এ পুস্তিকায় তাঁর দায়িত্বজ্ঞান ও দায়িত্বানুভূতির কোনো প্রমাণই পাওয়া যায়নি।\nএকজন গ্রন্থকারের রচিত গ্রন্থে সর্বপ্রথম তাঁর দৃষ্টিকোণেরই সন্ধান করা হয়। কারণ মূল বিষয়বস্তু পর্যালোচনা ও বিশ্লেষণ করা এবং সর্বশেষ কোনো নির্ভুল বা ভ্রান্ত পরিণতিতে উপনীত হওয়া একমাত্র এ দৃষ্টিকোণের উপর নির্ভর করে। একটি দৃষ্টিকোণ এই হতে পারে যে, অন্যান্য সকল দিক থেকে দৃষ্টি ফিরায়ে একমাত্র প্রকৃত সত্য ব্যাপার জানতে চেষ্টা করতে হবে, মূল সমস্যাকে তার আসল ও প্রকৃতরূপে দেখতে ও বিচার করতে হবে এবং এরূপ প্রকৃত সত্যের নিরপেক্ষ পর্যালোচনা ও বিশ্লেষণ যে চূড়ান্ত সিদ্ধান্ত নিয়ে পৌছায়-তা কারো বিরোধী আর কারো অনুকূল, সে বিচার না করেই সরাসরিভাবে তাই গ্রহণ করা কর্তব্য। বস্তুত আলোচনা ও বিশ্লেষণের এটাই হচ্ছে সম্পূর্ণ স্বাভাবিক ও বিজ্ঞানসম্মত দৃষ্টিভঙ্গী; আর ইসলামী দৃষ্টিভঙ্গীও এটাই। কারণ এ ব্যাপারে الحُبُّ فِى اللهِ واللَغْضُ فِىْ اللهِ-“আল্লাহর জন্যই ভালবাসা এবং আল্লাহর জন্যই শত্রু“তাই” হচ্ছে ইসলামের মূলনীতি।\nএ সহজ-সরল দৃষ্টিকোণ ছাড়া আরো অনেক কুটীল ও জটীল দৃষ্টিকোণ রয়েছে। বিশেষ কোনো ব্যক্তির অন্ধ ভালবাসায় মোহিত হয়ে প্রত্যেক কাজে ও ব্যাপারে কেবল তার অনুকূলেই সিদ্ধান্ত গ্রহণ করাও একপ্রকার দৃষ্টিভঙ্গী। অনুরূপভাবে কারো অন্ধ বিরোধীতায় লিপ্ত হয়ে কেবল ঘৃণিত ও ক্ষতিকর জিনিসের সন্ধান করা এবং তা গ্রহণ করাও এক প্রকারের দৃষ্টিকোণ। কিন্তু এ ধরণের বক্র, কুটীল ও জটীল দৃষ্টিভঙ্গী যতই হোক না কেন, তা সবই প্রকৃত সত্যের বিপরীত হবে, তাতে বিন্দুমাত্র সন্দেহ নেই। কাজেই তা গ্রহণ করে তার সাহায্যে কোনো আলোচনায় নির্ভুল সিদ্ধান্তে উপনীতি হওয়ার কোনোই আশা করা যায় না। অতএব এ দৃষ্টিকোণ গ্রহণ করে কোনো সমস্যা সম্পর্কে আলোচনায় লিপ্ত হওয়া অন্তত একজন আলেম ব্যক্তির কিছুতেই শোভা পায় না। কারণ, এটা সম্পূর্ণত অনৈসলামী দৃষ্টিকোণ।\nএখন আমরা যাচাই করে দেখবো যে, মাওলানা মাদানী আলোচ্য পুস্তিকায় উল্লিখিত দৃষ্টিকোণসমূহের কোনটি অবলম্বন করেছেন।\nপুস্তিকার সূচনাতেই তিনি বলেছেনঃ\n“একজাতিত্বের বিরোধিতা এবং তাকে ন্যায়-নীতির বিপরীত প্রমাণ করার প্রসঙ্গে যা কিছু প্রকাশ করা হয়েছে, তার ভুল-ত্রু“টি দেখিয়ে দেয়া এখন জরূরী মনে হচ্ছে। কংগ্রেস ১৮৮৫ খৃস্টাব্দ থেকে ভারতবাসীর নিকট স্বাদেশিকতার ভিত্তিতে জাতীয় ঐক্যের দাবী করে যথেষ্ট পরিমাণে চেষ্টা ও সাধনা করছে। তার বিরোধী শক্তিসমূহ তার অ-স্বীকারযোগ্য হওয়া-বরং নাজায়েয ও হারাম হওয়ার কথা প্রমাণ করার জন্য প্রাণপণে চেষ্টা করছে। বস্তুত বৃটিশ সাম্রাজ্যবাদের পক্ষে এটা অপেক্ষা মারাত্মক আর কিছুই নেই। এটা আজ নয়, ১৮৮৬ খৃস্টাব্দ কিংবা তারও পূর্ব থেকে এসব কথা প্রকাশ করা হয়েছে। এবং বিভিন্নভাবে এর ‘ওহী’ ভারতবাসীদের মন ও মস্তিষ্ক বৃটিশ কূটনীতিকদের যাদুর প্রভাবে পক্ষঘাতগ্রস্ত হয়েছে, তারা একথা কবুল করবে বলে আশা করা যায় না।” -(পৃষ্ঠাঃ ৫-৬)\nঅতপর এক দীর্ঘ আলোচনার পর তিনি নিজের দৃষ্টিকোণ নিন্মলিখিত কথাগুলোর ভিতর দিয়ে সুস্পষ্ট করে তুলে ধরেছেনঃ\n“ভারতবাসীদের স্বাদেশিকতার ভিত্তিতে এক জাতিতে পরিণত হওয়া ইংল্যাণ্ডের পক্ষে যে কতখানি মারাত্মক, তা অধ্যাপক সীলে’র প্রবন্ধের উদ্ধৃতাংশ থেকে নিঃসন্দেহে বুজতে পারা যায়। ভারতবাসীদের মধ্যে এ ভাবধারা যদি খুব ক্ষীণ ও দুর্বলভাবে জাগ্রত হয়, তবে তাতে ইংরেজদেরকে ভারতর্বষ থেকে বহিষ্কার করার শক্তি না থাকলেও ‘বিদেশী জাতির’ সাথে সহযোগিতা করা লজ্জাকর ব্যাপার, এ ভাবটি তাদের মধ্যে বদ্ধমূল বলেই ইংরেজ সাম্রাজ্যবাদের সমাধি হয়ে যাবে।” – (পৃষ্ঠাঃ ৩৮)\nএরপর তিনি এমন একটি আশ্চর্যজনক মত প্রকাশ করেছেন যে, তা পাঠ করলে একজন সুপ্রসিদ্ধ আল্লাহভীরু আলেম যে এটা কিরূপে লিখতে পারেন, তা ভাবতেও লজ্জা হয়!\n“এক জাতীয়তা যদি এমনিই অভিশপ্ত ও নিকৃষ্ট বস্তু হয়েও থাকে, কিন্তু তবুও ইউরোপীয়গণ যেহেতু এ অস্ত্র প্রয়োগ করেই ইসলামী বাদশাহ ও উসমানী খিলাফতের (?) মূলোচ্ছেদ করেছিল, তাই এ হাতিয়ারকে বৃটিশের মূলোতপাটনের উদ্দেশ্যে ব্যবহার করা আজ মুসলমানদের কর্তব্য।” -(পৃষ্ঠাঃ ৩৮)\nএ আলোচনা প্রসঙ্গে মাওলানা মাদানী প্রথমত একথা স্বীকার করেছেন যে, “বিগত দুই শতাব্দীকাল পর্যন্ত মুসলিম রাষ্ট্রসমূহ যতোদূর ক্ষতিগ্রস্ত হয়েছে, ইসলামী ঐক্য ও সংহতির বিরুদ্ধে ইউরোপীয়দের কঠিন ও মারাত্মক প্রচার-প্রোপাগাণ্ডার কারণেই তা হয়েছে।” “ইউরোপীয়গণ মুসলমানদের মধ্যে বংশীয়, স্বাদেশিক ও ভাষাগত বৈষম্য ও বিভেদ সৃষ্টি করেছে” তাদের মধ্যে এ ভাবধারাও জাগিয়ে দিয়েছে যে, ধর্ম ও আধ্যাত্মিকা রক্ষার জন্য কোনো জিহাদ করা উচিত নয়, তা করতে হবে বংশ-গোত্র ও জন্মভূমির জন্য। অতএব ধর্মীয় ভাবধারা পরিহার করাই বাঞ্ছনীয়।”- (পৃষ্ঠাঃ ৩৫-৩৬)\nকিন্তু প্রকৃতপক্ষে নিগূঢ় সত্যের এতো নিকটে পৌছে তিনি ইংরেজ বিদ্বেষের গোলকধাঁধায় দিগভ্রান্ত হয়েছেন। তিনি লিখেছেনঃ\n“দুঃখের বিষয় মুসলমানদের তখন একজাতিত্ব, স্বাদেশিকতা, বংশ-ও গোত্রের বিরুদ্ধে ওয়াজ বর্ণনাকারী কেউই দণ্ডায়মান হয়নি। এমনকি ইউরোপের পত্র-পত্রিকা ও বক্তাদের বক্তৃতার সর্বপ্লাবী বন্যারও প্রতিরোধ করা হয়নি। এর ফলে প্যান-ইসলামবাদ এক অতীত কাহিনীতে পরিণত ও তার পরিসমাপ্তি ঘটেছে এবং ইসলামী রাজ্যসমূহ ইউরোপীয় জাতিদের কবলে পড়ে সর্বস্বান্ত হয়েছে। এখন মুসলমানদেরকে যখন আফ্রিকা, ইউরোপ, এশিয়া প্রভৃতি অঞ্চলে খণ্ড-বিখণ্ড করে ধ্বংস করেছে, তখন আমাদেরকে বলা হয় যে, কেবল একই মিল্লাতের লোকদের ঐক্য ও সংহতির গুরুত্ব দেয়-এরূপ কোনো অমুসলিমের সাথে মিলিত ও সংযুক্ত হতে পারে না এবং কোনো অমুসলিমের সাথে মিলিত ‘একজাতি’ও গঠন করতে পারে না।” – (পৃষ্ঠাঃ ৩৬-৩৭)\nউল্লিখিত উদ্ধৃতাংশ পাঠ করলেই সুস্পষ্টরূপে বুঝতে পারা যায় যে, মাওলানা মাদানীর দৃষ্টিতে সত্য ও মিথ্যা, হক ও বাতিলের চূড়ান্ত মাপকাঠি হচ্ছে বৃটিশ। তিনি সমস্ত ব্যাপার নিরপেক্ষ বৈজ্ঞানিক দৃষ্টিতে যাচাই করে দেখতে চান না যে, প্রকৃত ও অন্তর্নিহিত সত্যের বাস্তবরূপ কি! তিনি মুসলমানদের কল্যাণকামী দৃষ্টি থেকেও বিচার করেন না যে, মুসলমানদের জন্য প্রকৃতপক্ষে হলাহল কোনটি! এ উভয় দৃষ্টিকোণকেই তিনি পরিত্যাগ করেছেন। শুধু ‘বৃটিশ-শত্রু“তার’ দৃষ্টিকোণেই তাঁর উপর সর্বাত্মক প্রভাব বিস্তার করেছে। এখন বৃটিশের পক্ষে যে জিনিসটি হলাহল, মাওলানা মাদানী ঠিক সেটিকেই সঞ্জীবনী সুধা মনে করেন। এমতাবস্থায় উক্ত জিনিসকেই যদি কেউ মুসলমানদের জন্যও হলাহল বলে মনে করে এবং এজন্য সে তার বিরোধীতা করে, তবে মাওলানার দৃষ্টিতে এ ব্যক্তি ‘বৃটিশভক্ত’ ছাড়া আর কিছুই হতে পারে না। কারণ বৃটিশের মৃত্যুতে তিনি যতোদূর উৎসাহী মুসলমানদের জীবনলাভের ব্যাপারে তিনি ততোটা উৎসাহী নন। এজন্যই তিনি জানতে পেরেছেন যে, ভারতবাসীদের ‘একাজাতিত্ব’ বৃটিশের জন্য মারাত্মক; এখন এ একজাতিত্বের বিরোধী প্রত্যেকটি মানুষই মাওলানা মাদানীর দৃষ্টিতে বৃটিশভক্ত ছাড়া আর কি-ইবা হতে পারে? বৃটিশ ধ্বংসের আর একটি অব্যর্থ পন্থা যদি কেউ মাওলানাকে বলে দিতো; যদি বলতো, ভারতের ৩৫ কোটি অধিবাসীদের এক সাথে সামগ্রিক আত্মহত্যা বৃটিশ সাম্রাজ্যের চূড়ান্ত সমাধি নিশ্চিত; আর মাওলানা যদি নোস্খাটির অব্যর্থতা বুঝতে পারতেন, তবে এর বিরোধী প্রত্যেকটি ব্যক্তিকেই তিনি বৃটিশভক্ত বলে দোষী করতে বিন্দুমাত্র দ্বিধা করতেন না। আত্মহত্যা নিতান্ত নিকৃষ্ট ও অভিশপ্ত কাজ হলেও, এর দ্বারা বৃটিশের মূলোতপাটন করা সম্ভব বলে, মাওলানার দৃষ্টিতে এ পাপানুষ্ঠান করাও কর্তব্য হয়ে পড়তো।\nবস্তুত এ ধরণের কথা ও মতবাদের দৃষ্টিতে ‘আল্লাহর জন্য ভালবাসা ও আল্লাহর জন্য ক্রোধ’কে ইসলামী সত্যের মানদণ্ড করার যৌক্তিকতা এবং তার নিগূঢ় রহস্য বুঝতে পারা যায়। আল্লাহর সম্পর্ক যদি মাঝখান থেকে বিচ্ছিন্ন হয়ে পড়ে এবং অন্য কোনো বস্তু যদি প্রত্যভাবে প্রিয় বা অপ্রিয় হয়ে পড়ে. তবে সেখান থেকেই বর্বরতামূলক হিংসা-দ্বেষ শুরু হয়ে যায়। তখন মানুষের প্রেম ও অ-প্রেমের সকল ভাবধারা চরিতার্থ করার অনুকূল সকল উপায় ও পন্থাই হালাল ও সংগত হয়ে পড়ে। মূলত তা আল্লাহর বিধানের অনুকূল কি-না, সে বিচার তখন আদৌ করা হয় না। এজন্যই বলা হয়েছে যে, ব্যক্তিগত শত্রু“তা শয়তানের সাথেও হওয়া বাঞ্ছনীয় নয়, তাতেও আল্লাহর সম্পর্ক মাঝখানে থাকা আবশ্যক। অন্যথায় এ শয়তান শত্রু“তাই একটি আইনে পরিণত হতে এবং শয়তানের অন্ধ শত্রু“তায় আল্লাহর নির্ধারিত সীমাগুলো লংঘন হতে পারে। ফলে শয়তানের কাজ করা হবে।\nএরূপ মানসিকতার ফলেই মাওলানা মাদানী নিজের দাবী প্রমাণের অন্ধ আবেগে ইতিহাসের সুপ্রসিদ্ধ ও উজ্জ্বল ঘটনাগুলোকেও উপেক্ষা করতে কুন্ঠিত হননি। ইউরোপ মুসলমানদের মধ্যে যখন বংশ-গোত্রীয়; স্বাদেশিক ও ভাষাভিত্তিক জাতীয়তা প্রাচার করছিল, তখন মুসলমানদের মধ্যে থেকে তার প্রতিরোধের জন্যে সত্যিই কি কেউ দাঁড়াননি ? ………টিপু সুলতান, জামালুদ্দীন আফগানী, মুফতি মাহাম্মাদ আবদুহু, মোস্তফা কামেল মিশরী, আমীর শাকীব আরসালান, আনোয়ার পাশা, জালাল নুরী, শিবলী নোমানী, সাইয়্যেদ সুলাইমান নদভী, মাহমুদুল হাসান, মুহাম্মাদ আলী, শওকত আলী, ইকবাল, আবুল কালাম (মরহুম) প্রমুখ কারো নাম কি তিনি শুনতে পাননি? উক্তরূপ জাতীয়ভাবে জাহেলী বিভেদ মুসলমানদেরকে যে চূর্ণবিচূর্ণ ও ছিন্নভিন্ন করে দিবে-এ বলে কি উল্লিখিত লোকদের মধ্যে থেকে কেউই মুসলমানদেরকে সাবধান করেননি? এ প্রশ্নের উত্তরে মাওলানা মাদানী হয়তো ‘না’ বলতে পারবেন না। কিন্তু তবুও তিনি এসব বাস্তব ঘটনা থেকে দৃষ্টি ফিরায়ে ‘মুসলমানদের একজাতিত্ব সম্পর্কে ওয়াজকারী কেউ দণ্ডায়মান হয়নি’ বলেই দুঃখ প্রকাশ করছেন। …… এরূপ ভ্রান্ত দাবী উত্থাপন করার কি প্রয়োজনীয়তা ছিল? ……… শুধু এ কথাই প্রমাণ করা তাঁর উদ্দেশ্য ছিল যে, মুসলমানদের জাতীয় ঐক্য ও সংহতি বৃটিশের স্বার্থের বিপরীত, এজন্যই সকল মুসলমান বংশীয়-গোত্রীয়, স্বাদেশিক এবং ভাষাগত বৈষম্য ও বিভেদ বিস্তারে আত্মনিয়োগ করেছিল। আর এখন ইসলামিক ঐক্য সংহতি বৃটিশ স্বার্থের অনুকূল হয়েছে (?) বলে মুসলমানদের জাতীয় ঐক্যের ওয়াজ প্রচার করা শুরু হয়েছে। অতএব প্রমাণ হলো যে, স্বাদেশিকতার বিরোধী প্রত্যেকটি মানুষই বৃটিশভক্ত, বৃটিশের যাদুই তাদের মুখে একথা বলাচ্ছে। বস্তুত এটা জাহেলী বিদ্বেষ রীতিরই পরিণাম, সন্দেহ নেই। সত্য ও মিথ্যা, হক ও বাতিলের মানদণ্ড ‘বৃটিশ’ হওয়ার কারণে প্রকৃত সত্য ও বাস্তবের বিপরীত কথা রটনা করাও সংগত হতে পারে-যদি তা বৃটিশ স্বার্থের উপর আঘাত হানতে পারে।\nমাওলানা মাদানীর গোটা পুস্তিকাতেই এরূপ মানসিকতার স্বতঃস্ফূর্ত অভিব্যক্তি হয়েছে। তাতে অভিধান, কুরআনের আয়াত, হাদীস ও ঐতিহাসিক ঘটনাবলীকে ভেঙে-চুরে নিজের মন মতো সাজিয়ে নিজের দাবী প্রমাণের চেষ্টা করা হয়েছে এবং নিজ দাবীর বিপরীতে প্রত্যেকটি সত্যকে তিনি অকুন্ঠচিত্তে অস্বীকার ও উপোক্ষা করেছেন-তা ভিতর বাইর সবদিক দিয়ে যতোবড় সত্যই হোক না কেন। এমনকি শব্দগত ভ্রান্তিবোধের সৃষ্টি করতে, সাদৃশ্যহীন উদাহরণ দিতে এবং ভুলের উপর ভুল মতের ভিত্তি স্থাপন করতেও তিনি বিন্দুমাত্র দ্বিধাবোধ করেননি। বস্তুত একজন আল্লাহভীরু আলেমের এরূপ কর্মকাণ্ড দেখে লজ্জায় মাথানত হয়ে আসে।\n“বর্তমান সময় জাতি আঞ্চলিকতার ভিত্তিতে গঠিত হয়” বলে মাওলানা মাদানী দাবী কেরছেন। কিন্তু প্রকৃতপক্ষে এটা সম্পূর্ণরূপে ভুল ও প্রতারণাময় এবং আগাগোড়া ভিত্তিহীন। কেবল একটি অঞ্চলের অধিবাসী হওয়ার কারণে কোথাও একটি জাতি গঠিত হয়েছে-মানবতার ইতিহাস থেকে এরূপ একটি উদাহরণও পেশ করা যেতে পারে না। বর্তমান দুনিয়ার জাতিসমূহও সকলেরই সামনে বিরাজমান। এদের মধ্যে নিছক আঞ্চলিকতার ভিত্তিতে কোন্ জাতিটি গঠিত হয়েছে? আমেরিকার নিগ্রো ও রেড ইণ্ডিয়ান এবং শ্বেতবর্ণের লোকেরা কি একই জাতির অন্তর্ভূক্ত? জার্মানির ইহুদী ও জার্মানরা কি এক জাতি? পোল্যাণ্ড, রুশিয়া, তুরস্ক, বুলগেরিয়া, গ্রীক, যুগোশ্লাভিয়া ও চেকোশ্লোভিয়া, লাথুনিয়া, ভিনল্যাণ্ড-কোথাও কি মার্তৃভূমি এক হওয়ার কারণেই ‘একাজাতি’ রয়েছে, কেবল মার্তৃভূমির ঐক্যই কি তা সৃষ্টি করেছে? এসব বাস্তব ঘটনা অস্বীকার করা যায় না। আপনি যদি বলতে চান যে, এখন থেকে স্বাদেশিকতার ভিত্তিতে জাতি গঠন হওয়া উচিত, তবে তা বলতে পারেন। কিন্তু যুক্তি ও প্রমাণ ছাড়া-স্বাদেশিকতা ও মার্তৃভূমির ঐক্যের ভিত্তিতে জাতি গঠিত হয়- এরূপ উক্তি করার আপনার কি অধিকার আছে?\nএকটি দেশের সমগ্র অধিবাসীকে বৈদেশিক লোকগণ সেই দেশের অধিবাসী বলে জানে এবং অভিহিত করে। ‘আমেরিকান’ বলতে আমেরিকা নামীয় দেশের প্রত্যেকটি অধিবাসী বুঝায়-সে নিগ্রো হোক কি শ্বেতাঙ্গ; বাইরের লোক তাকে ‘আমেরিকান’ই বলবে। কিন্তু মূলত এরা যে দুটি বিভিন্ন জাতির লোক, সে সত্য এতে মিথ্যা হয়ে যায় না। আন্তর্জাতিক সম্পর্কের েেত্র প্রত্যেক ব্যক্তিই নিজ নিজ রাজ্যের ‘ন্যাশনাল’ বলে পরিচিত হয়, এতে সন্দেহ নেই। যদি মাওলানা হোসাইন আহমদ মাদানী বর্হিভারতে চলে যান, তবে তাঁকে ‘বৃটিশ ন্যাশনালিটি’ বলে অভিহিত করা হবে। কিন্তু এরূপ পারিভাষিক জাতীয়তা কি মাওলানার প্রকৃত জাতীয়তার পরিণত হবে। তাহলে “ভারতের অধিবাসী হিসেবে হিন্দু, মুসলমান, শিক, খৃস্টান ও পার্শী সকলেই ‘একজাতি’ বলে পরিচিত হয়”- একথায় বিজ্ঞানসম্মত যুক্তি কি থাকতে পারে? ‘পরিগণিত’ হওয়া এবং প্রকৃতপে ‘একজাতি হওয়ায়’ আকাশ-পাতাল পার্থক্য রয়েছে। কাজেই এর একটিকে প্রমাণ করার জন্য অন্যটিকে যুক্তি হিসাবে পেশ করা যেতে পারে না।\nঅতঃপর আরবী অভিধান থেকে মাওলানা মাদানী প্রমাণ করেছেন যে, ‘কওম’ শব্দের অর্থ হচ্ছে, ‘পুরুষের দল’ কিংবা ‘বহু পুরুষ ও স্ত্রীলোকের সমষ্টি’ বা ‘এক ব্যক্তির নিকটাত্মীয়গণ’, অথবা ‘শত্রু“দের দল’। কুরআনের আয়াত পেশ করেও তিনি এর প্রমাণ করতে চেয়েছেন এবং যেসব আয়াতে কাফেরদেরকে নবী কিংবা মুসলমানদের ‘কওম’ (জাতি) বলা হয়েছে, তাই তিনি পেশ করেছেন। অথচ এসব আয়াতে জাতি শব্দটি উল্লিখিত চারটি অর্থের তৃতীয় কি চতুর্থ অর্থে ব্যবহৃত হয়েছে। যেসব আয়াতে ‘কওম’ (জাতি) শব্দটি থেকে প্রথম কিংবা দ্বিতীয় অর্থ প্রকাশ পায় তাও তিনি পেশ করেছেন। কিন্তু এ ব্যাপারে জাতি শব্দের আভিধানিক বা প্রাচীন অর্থ সম্পর্কে এখানে কোনোই তর্ক নেই, তর্ক হচ্ছে আধুনিক যুগের পরিভাষা নিয়ে। জাওয়াহের লাল এবং সাইয়্যেদ মাহমুদ আরবী অভিধান এবং কুরআনের ভাষায় কথা বলে না, কংগ্রেসের কর্মসূচীতেও এ প্রাচীন ভাষার ব্যবহার হয় না। তাঁদের ব্যবহৃত শব্দ থেকে সেই শব্দসমূহ থেকে বর্তমানে সাধারণত গ্রহণ করা হয়ে থাকে। বর্তমান সময়ে ‘কওম’ ও ‘কওমিয়াত’ শব্দটি ইংরেজী Nation ও Nationality-র প্রতিশব্দ হিসেবে ব্যবহৃত হয়। লর্ড ব্রাইস তার “Intertational Relations” গ্রন্থে তার ব্যাখ্যা করে বলেনঃ\n“এক জাতীয়তার অর্থ হচ্ছে অসংখ্য লোকের এমন একটা সমষ্টি, যাদেরকে কয়েকটি বিশেষ উচ্ছাসমূলক আকর্ষণ (Sentiments) পরস্পর মিলিত ও সংহত করেছে। তার মধ্যে দুটি আকর্ষণ সর্বাপেক্ষা অধিকতর শক্তিশালী-একটি হচ্ছে বংশ বা গোত্রের আকর্ষণ, আর অপরটি হচ্ছে ধর্ম বা জীবন ব্যবস্থার আকর্ষণ। কিন্তু একটি যুক্ত ভাষার ব্যবহার, একই প্রকার সাহিত্য, অতীতকালের সম্মিলিত জাতীয় কার্যকলাপ, সম্মিলিত দুঃখ-কষ্টের স্মরণ, মিলিত উৎসব অনুষ্ঠান, মিলিত চিন্তাধারা ও মতবাদ এবং উদ্দেশ্যের অনুভূতিও এ একই সমাবেশ সৃষ্টির অন্যতম কারণ হতে পারে। কখনো এসব সম্পর্ক একস্থানে সমন্বিত হলে এটা মানব সমষ্টিকে পরস্পর বিজড়িত করে থাকে। আবার কখনো তাদের মধ্যে কোনো আকর্ষণ না থাকা সত্ত্বেও ‘জাতীয়তা’র সৃষ্টি হয়।”-(পৃষ্ঠাঃ ১১৭)\nজাতি বা জাতীয়তার ব্যাখ্যা “Encyclopedia of Religon and Ethics”- লিখিত হয়েছেঃ\nজাতীয়তা সাধারণ গুণ কিংবা বহুবিধ এমনসব গুণের সৃষ্টি, যা একটি দলের সকল লোকের মধ্যে একইভাবে বর্তমান এবং এটাই তাদের পরস্পর সম্মিলিত করে এক জাতিতে পরিণত করে। …প্রত্যেকটি সমাজে এমন সব লোক থাকে, যারা বংশ-গ্রোত্র, সম্মিলিত ঐতিহ্য, অভ্যাস ও ভাষার সাদৃশ্যের পরস্পরের সাথে যুক্ত হয়ে থাকে। তারা পরস্পরকে খুব ভাল করে বুঝতে পারে। প্রকৃতপক্ষে তাদেরকে পরস্পর বিজড়িত রাখার এটাই প্রধান সম্পর্ক। অনিচ্ছা সত্ত্বেও এরা একে অপরের সাথে সংযুক্ত। নানা দিক দিয়ে তাদের মধ্যে বন্ধুত্ব ও প্রীতিভাব জন্মে। ভিন্ন জাতির লোকদেরকে তারা আপনা থেকেই ‘ভিন্ন’ ও অপরিচিত বলে বুঝতে পারে, কারণ তার রুচি, ভাবভঙগী ও অভ্যাস-স্বভাব আশ্চার্য্য ধরণের মনে হয় এবং তার প্রকৃতি, মতবাদ ও হৃদয় নিহীত উচ্চাসিত ভাবধারা। হৃদয়াঙ্গম করা বড়ই কঠিন ও অসুবিধাজনক মনে হয়। এজন্যই প্রাচীন জাতির লোকেরা ভিন্ন জাতির লোকদেরকে সন্দেহের দৃষ্টিতে দেখতো। আধুনিক কালের সভ্য ব্যক্তিরাও ভিন্ন জাতির লোকদের অভ্যাস-স্বভাব ও জীবনযাপনের ধারাকে নিজেদের রুচির বিপরীত দেখে তার প্রতি ঘৃণা পোষণ করতে থাকে।”\nএ অর্থে কাফের, মুশরিক ও মুসলমানদেরকে একই জাতির অন্তর্ভূক্ত হবার জন্যে কুরআন মজিদ কি বিন্দুমাত্রও অনুমতি দিয়েছে? এ অর্থে ঈমানদার ও অঈমানদার সকলেই এক জাতিতে পরিণত করার জন্যই দুনিয়াতে কোনো নবী এসেছিলেন কি? যদি তা না হয় তবে এ অহেতুক আলোচনার অবতারণা করা হয়েছে কেন? ইতিহাসের আবর্তনের সাথে সাথে শব্দ অসংখ্যবার নিজের অর্থের পরিবর্তন করেছে। একটি শব্দের গতকাল একরূপ অর্থ ছিল, আর আজ অন্য অর্থে ব্যবহৃত হচ্ছে। আভ্যন্তরীণ বিবরণকে উপেক্ষা করে “কুরআনের দৃষ্টিতে মুসলমান ও কাফেরের এক জাতি হওয়া সম্ভব” বলে উক্তি করলে তা শব্দগত বিভ্রান্তি ছাড়া আর কি হতে পারে! কারণ কুরআনের ভাষায় ‘জাতীয়তা’র যে অর্থ একদিন ছিল, বর্তমানের অর্থের সাথে তার কোনো সম্পর্ক নেই। পূর্ববর্তী ফিকাহ শাস্ত্রবিদগণ ‘মাকরূহ’ ও ‘হারাম’ শব্দদ্বয়ে পরিভাষার দিক দিয়ে বিশেষ কোনো পার্থক্য করেননি। এজন্য অনেক স্থানে ‘হারাম’ অর্থে মাকরূহ শব্দের প্রয়োগ হয়েছে। কিন্তু বর্তমান সময় এ দু’প্রকার নিষেধের মাত্রা বুঝাবার জন্য স্বতন্ত্র পরিভাষা রচিত হয়েছে। এখন ‘হারাম’কে ‘মাকরূহ’ অর্থে ব্যবহার করা এবং প্রমাণ হিসেবে পূর্ববর্তী লেখকদের কোনো রচনাংশ পেশ করা প্রতারণা ছাড়া আর কিছূ হতে পারে কি? জাতীয়তা শব্দটিও বর্তমান সময় এরূপ একটি পরিভাষায় পরিণত হয়েছে। এমন মুসলমান ও কাফের উভয়ের জন্য ‘জাতীয়তা’ শব্দ প্রয়োগ করা ও আপত্তিকারকের মুখ বন্ধ করার জন্য প্রাচীন প্রয়োগকে প্রমাণ হিসেবে পেশ করায় গোলকধাঁধা সৃষ্টি ছাড়া আর কিছুই হতে পারে না।\nসম্মুখে অগ্রসর হয়ে মাওলানা দাবী করে নবী করীম সাল্লাল্লাহু আলাইহি ওয়া সাল্লাম মদীনা শরীফে ইহুদী এবং মুসলমানদের মুক্ত জাতীয়তা গঠন করেছিলেন। আর এ দাবীর প্রমাণ স্বরূপ তিনি হিজরতের পর নবী করীম (সা.) এবং ইহুদীদের মধ্যে স্থাপিত সন্ধি চুক্তির কথা উল্লেখ করেছেন। এ চুক্তিপত্রের কোথাও এ বাক্যাংশটি মাওলানা হস্তগত হয়েছে : وَاَنْ يَّهُود بنى عَوفٍ امَّةُ مع المؤمنين – “বনু আওফের ইহুদীরা মুসলমানদের সাথে এক উম্মত বলে পরিগণিত হবে।”\nবর্তমান সময়েও মুসলিম এবং অমুসলিমের মুক্ত জাতীয়তা গঠিত হতে পারে-একথা প্রমাণ করার জন্য এ বাক্যংশকেই যথেষ্ট মনে করা হয়েছে। কিন্তু এটাতো নিছক একটা শাব্দিক গোলকধাঁধা। আরবী ভাষায় উম্মত অর্থ এমন একটা দল কোনো কিছু যাকে একত্র করে; তা স্থান-কাল, ধর্ম বা অন্য কিছুই হোক না কেন এ বিবেচনায় দুটি ভিন্ন কওম কোনো একটা যৌথ স্বার্থে সাময়িকভাবে একমত হলে তাদেরকেও এক উম্মত বলা যেতে পারে। তাইতো আরবী ভাষার প্রামাণ্য অভিধান ‘লিসানুল আরাব’ গ্রন্থের রচয়িতা লিখেছেন : وقوله فى الحديث ان يهود بنى عوف امة من المؤمنين يريد انهم بالصلح الذى وقع بينهم وبين المؤمنين كجماعة منهم كلمتهم وايديهم واحدة – “হাদীস শরীফে রাসূলুল্লাহ সাল্লাল্লাহু আলাইহি ওয়া সাল্লাম যে বলেছেন-বনু আওফের ইহুদী এবং মুসলমানরা মিলে এক উম্মত হবে, একথার মর্ম এই যে, ইহুদী এবং মুসলমানদের মধ্যে যে সন্ধি স্থাপিত হয়েছে, তারা বলে তারা যেন মুসলমানদেরই একটা দলে পরিণত হয়েছে এবং তাদের ব্যাপার এক ও অভিন্ন।”\nউল্লিখিত আভিধানিক শব্দ ‘উম্মাত” আধুনিক পরিভাষার ‘একজাতিত্ব’-এর সমার্থবোধক কি করে হতে পারে? খুব বেশী হলেও তাকে আধুনিক পরিভাষায় ‘সামরিক মৈত্রী’ (Military alliance) বলা যেতে পারে। বস্তুত এটা একটি পারস্পারিক চুক্তি ছাড়া আর কিছুই ছিল না। ইহুদীরা নিজেদের ধর্ম এবং মুসলমানরা নিজেদের ব্যবস্থার অনুসারী থাকবে, উভয়ের তfমদ্দুনিক ও রাজনৈতিক ভূমিকা স্বতন্ত্র থাকবে; তবে একটি দলের উপর বাহির থেকে কোনোরূপ আক্রমণ হলে উভয় পক্ষই একত্রিত হয়ে তার প্রতিরোধ করবে এবং এ যুদ্ধে নিজ নিজ ধন-সম্পদ খরচ করবে-এটাই হলো উক্ত চুক্তির মূলকথা। দু-তিন বছরের মধ্যেই এ চুক্তির সমাপ্তি হয়েছিল। মুসলমানগণ কিছু সংখ্যক ইহুদীকে নির্বাসিত করেন, কিছু সংখ্যককে প্রাণদণ্ডে দণ্ডিত করেন। ……এরূপ চুক্তিকে কি কখনো ‘একজাতিত্ব’ বলা চলে? বর্তমান সময় ‘একজাতিত্ব’ বলতে যা বুঝায়, উল্লিখিত চুক্তিতে তার বিন্দুমাত্র সাদৃশ্যও খুঁজে পাওয়া যাবে কি? মদীনায় কি কোনো যুক্ত জাতীয়তা রাষ্ট্র স্থাপন করা হয়েছিল? কোনো যুক্ত আইন পরিষদ কি গঠন করা হয়েছিল? ‘ইহুদী ও মুসলমানরা’ এক সমষ্টিতে পরিণত হবে এবং তার মধ্যে যারা সংখ্যাধিক্য লাভ করবে, তারাই মদীনার শাসনকার্য পরিচালনা করবে, আর তাদেরই মঞ্জুরীকৃত আইন মদীনায় জারী হবে-এরূপ কোনো চুক্তি কি স্বাক্ষরিত হয়েছিল? কোনো যুক্ত আদালতও কি তথায় কায়েম করা হয়েছিল এবং তাতে ইহুদী ও মুসলমানদের বিবাদ-বিসম্বাদের বিচারকার্য একত্রে ও একই দেশীয় আইনের মারফতে সম্পন্ন করা হতো কি? বস্তুত সেখানে কোনো দেশীয় কংগ্রেস গঠন করা হয়নি এবং ইহুদী সংখ্যগুরু নির্বাচিত হাইকমাণ্ড ইহুদী ও মুসলমানদেরকে অঙ্গুলি সংকেতে নাচাতো না। দ্বিতীয়ত সেখানে সন্ধিচুক্তি অনুষ্ঠিত হয়েছিল রাসূলুল্লাহ (সা.) এবং ইহুদী নেতাদের মধ্যে; কা’ব বিন আশরাফ ও আব্দুল্লাহ বিন উবাই সরাসরিভাবে মুসলমান ব্যক্তিদের সাথে ‘মাসকন্ট্রাক্ট’ (জনসংযোগ) করতে চেষ্টা করেনি। মুসলমান ও ইহুদী বালকদেরকে এক যুক্ত সমাজের উপযোগী শিক্ষায় শিক্ষিত করার জন্য ওয়ার্ধাস্কীমের ন্যায় শিক্ষা সংক্রান্ত কোনো স্কীমও তথায় রচিত হয়নি। মোটকথা সেই সন্ধিচুক্তি ও বর্তমানের একজাতিত্বের মধ্যে কোনো দূরতমও সম্পর্ক ও সাদৃশ্য বর্তমান নেই। মাওলানা মাদানী যে ‘একজাতিত্ব’ আজ হযরত রাসূলে করীম (সা.)-এর প্রতি আরোপ করেছেন, তাতে আধুনিক কালের ‘একজাতি’ গঠনের উপাদানসমূহের কোন উপাদানটি বর্তমান পাওয়া যায়? আমি নিশ্চিত বলতে পারি, কোনো উপাদানই তাতে পাওয়া যেতে পারে না। কাজেই নবী করীম (সা.)-এর চুক্তিতে ‘মুসলমানদের সাথে এক উম্মাত’ বাক্যাংশটুকু দেখেই মাওলানা মাদানী মুসলমানদের মনে এ বিশ্বাস জন্মাতে চান যে, আজ কংগ্রেস যে, ‘একজাতি’ গঠন করতে চেষ্টা করছে, নবী করীম (সা.) স্বয়ং তাই একদিন মদীনায় করেছিলেন। অতএব ‘পরিপূর্ণ নিশ্চয়তা ও নিশ্চিন্ততার সাথে বর্তমানের একজাতির অন্তর্ভূক্ত হয়ে যাও’-মাওলানা মাদানীর এ প্রচারণা ব্যাপদেশে তাঁর মনে এতোটুকু ভয়ও কি জাগ্রত হলো না যে, আল্লাহ তাঁর নিকট এ মিথ্যা প্রচারণার জন্য কৈফিয়ত তলব করতে পারেন? এটা কি নবী করীম (সা.) সম্পর্কে সম্পূর্ণ মিথ্যা উক্তি নয়?\nমাওলানা মাদানী নিজে একজন শ্রেষ্ঠ আলেম ও মুহাদ্দিস। তাঁর নিকট আমি হযরত আয়েশা (রা.) বর্ণিত একটি হাদীস সম্পর্কে একটি কথা জিজ্ঞেস করতে চাই। হাদীসে বলা হয়েছে, كان النَبِىُّ صلى الله عليه وسلَّمَ يَقْبَلُ ومباشر وهو صائم “নবী করীম (সা.) রোযা রেখেও চুমো দিতেন এবং ‘মুবাশারাত’ করতেন। এখানে ‘মুবাশারাত’ শব্দের সাধারণ প্রচলিত অর্থ গ্রহণ করলে রোযা রেখেও ‘স্ত্রী সহবাস’ করা জায়েয প্রমাণিত হয়। কিন্তু তাই বলে তার প্রকাশ্য অর্থ গ্রহণ করে এরূপ শরীয়াত বিরোধী মত হাদীস থেকে বের করা কি সংগত হতে পারে?\nএ দুটি যুক্তি সম্পূর্ণরূপে একই ধরণের। কাজেই উভয় ক্ষেত্রেই এরূপ নীতির ব্যাপারে কোনোরূপ তারতম্য করা যায় না। বিশেষত যুক্তি প্রদাতা যদি জনগণের আস্থাভাজন হন এবং জনগণ তাঁর নিকট থেকে হেদায়াত লাভ করতে চায়, তবে ব্যাপারটি আরো কঠিন হয়ে পড়ে। জনস্বাস্থ্য বিভাগ থেকে যদি বিষ বন্টন করা হয়, তবে মৃতসঞ্জীবনীর সন্ধান কোথায় পাওয়া যাবে?\nসমগ্র ভারতবাসীর ‘একজাতিত্ব’কে সংগত বলে প্রমাণ করার জন্য মাওলানা মাদানী আর একটি দলীল পেশ করেছেন। তিনি বলেছেন :\n“আমরা প্রতিদিন সম্মিলিত স্বার্থের জন্য জনসংঘ বা সমিতি গঠন করে থাকি এবং তাতে শুধু অংশই গ্রহণ করি না, তার সদস্য পদ লাভ করার জন্য প্রাণপণ চেষ্টাও করে থাকি। …শহর এলাকা, ঘোষিত এলাকা, মিউনিসিপাল বোর্ড, জেলা বোর্ড, ব্যবস্থা পরিষদ, শিক্ষা সমিতি এবং এ ধরণের শত শত সমিতি রয়েছে-যা বিশেষ উদ্দেশ্যের জন্য নির্দিষ্ট নিয়ম-নীতি অনুসারে গঠিত হয়েছে। এসব সমিতিতে অংশগ্রহণ করা এবং সেজন্যে সম্পূর্ণ কি আংশিকভাবে চেষ্টা করাকে কেউ নিষিদ্ধ করে না। কিন্তু আশ্চর্যের বিষয় এই যে, এ ধরণের কোনো ‘সমিতি’ যদি দেশের স্বাধীনতা এবং বৃটিশ প্রভূত্বের বিরুদ্ধে কাজ করার জন্যে প্রতিষ্ঠিত হয়, তবে তাতে অংশগ্রহণ হারাম, ন্যায় পরায়নতার বিপরীত, ইসলামের শিক্ষার পরিপন্থী এবং জ্ঞান-বুদ্ধি ইত্যাদিও বিপরীত হয়ে যায়।”-(পৃষ্ঠা : ৪১) বস্তুত একেই বলে ভুলের ভিত্তিতে ভুল সিদ্ধান্ত গ্রহণ। মাওলানা মাদানী একটি পাপের কাজকে ফরয গণ্য করতঃ তারই অন্ধপ্রেমে পড়ে অনুরূপ আর একটি পাপকে সংগত প্রমাণ করতে চেষ্টা করছেন। অথচ! উভয় ক্ষেত্রেই হারাম হওয়ার একই মূল কারণ বিদ্যমান। আমি স্পষ্ট ভাষায় বলতে চাই, কাউন্সিল ও এসেম্বলীতে যোগ দেয়াকে ওলামায়ে হিন্দের একদিন হারাম এবং অন্যদিন হালাল বলে ঘোষণা করা একেবারে পুতুল খেলার শামিল হয়েছে। কারণ প্রকৃত ব্যাপার লক্ষ্য করে কোনো জিনিসকে হারাম ঘোষণা করার নীতি তাদের নয়। গান্ধীজির একটি শব্দেই তাদের ফতোয়া দান ক্ষমতা সক্রিয় হয়ে উঠে। কিন্তু আমি ইসলামের শ্বাশ্বত ও অপরিবর্তনীয় নীতি ও আদর্শের ভিত্তিতে বলছি, আল্লাহ ও তাঁর রাসূল যেসব বিষয়ে সুস্পষ্ট ফয়সালা করেছেন, সে সম্পর্কে নতুনভাবে ফয়সালাকারীর নিরংকুশ অধিকার মানুষকে দেয় যেসব সামগ্রিক প্রতিষ্ঠান, মুসলমানদের পক্ষে তা সমর্থন করা এক চিরন্তন অপরাধ, সন্দেহ নেই। কিন্তু এরূপ নিরংকুশ অধিকার ও কর্তৃত্ব সম্পন্ন সামগ্রিক প্রতিষ্ঠানসমূহে অমুসলিমদের সংখ্যা যখন অধিক হয়ে পড়ে এবং তাতে সংখ্যাধিক্যের ভিত্তিতেই যাবতীয় সিদ্ধান্ত গ্রহণ করা হয়, তখন এটা দ্বিগুণ অপরাধরূপে পরিগণিত হয়। অতএব এসব সামগ্রিক প্রতিষ্ঠানের কর্মসীমা আল্লাহর শরীয়তের নির্দিষ্ট সীমা থেকে স্বতন্ত্র করে দেয়াই মুসলমানদের প্রথম কর্তব্য এবং তাদের পক্ষে এটাই প্রকৃত আযাদী যুদ্ধ। কর্তৃত্ব প্রয়োগের উলিখিত সীমা উভয়েরই যদি স্বতন্ত্র হয়, তবে মুসলিম-অমুসলিম উভয় জাতির কোনো মিলিত স্বার্থের জন্য গঠিত দলের সহযোগিতা করা মুসলমানদের পক্ষে সংগত হবে। তা কোনো শত্রুর আক্রমণ প্রতিরোধের জন্য হোক, কি কোনো অর্থনৈতিক বা শৈল্পিক কাজকর্ম আনজাম দেয়ার জন্য হোক, তাতে কোনোরূপ পার্থক্য নেই।\nকিন্তু উভয় জাতির কর্ম ও ক্ষমতার সীমা যতোদিন পরস্পর যুক্ত থাকবে, মিলন ও সহযোগিতা তো দূরের কথা, এরূপ যুক্ত শাসনতন্ত্রের অধীন জীবন-যাপন করাও মুসলমানদের পক্ষে সম্পূর্ণ অসংগত। এ ব্যাপারে নির্বিশেষে সকল মুসলমানই অপরাধী বলে বিবেচিত হবে-যতোদিন না তারা সকলে মিলে মিলিত শক্তির সাহায্যে উক্ত শাসনতন্ত্রকে চূর্ণ করে দিবে। আর যারা সাগ্রহে এ শাসনতন্ত্র গ্রহণ করবে এবং তাকে চালু করার জন্যে চেষ্টা করবে, তারা তদপেক্ষা বেশী অপরাধী হবে। কিন্তু যে ব্যক্তি-সে যে-ই হোক না কেন-সেই শাসনতন্ত্র চালু করার অনুকূলে কুরআন-হাদীস থেকে যুক্তি পেশ করবে, তার অপরাধ হবে সর্বাপেক্ষা বেশী।\nএকটি ব্যাপারে যখন একই সময় একদিক দিয়ে হারামের কারণ পাওয়া যায় এবং অন্যদিক দিয়ে তাকে জায়েয বলার কারণও দেখা যায়, তখন মাত্র জায়েয হওয়ার কারণটিকে পৃথক করে দেখে তার অনুকূলে সিদ্ধন্ত গ্রহণ করা এবং হারামের কারণটির দিকে ভ্রুক্ষেপ মাত্র না করা, আমার মতে কোনো পরহেযগার ও আল্লাহভীরু প্রমাণ নয়-আর না এতে শাস্ত্রজ্ঞানের কোনো পরিচয় আছে। মাওলানা মাদানী দেশের স্বাধীনতা ও বৃটিশ সাম্রাজ্যবাদের উচ্ছেদ সাধনের জন্যে চেষ্টা করাকে অপরিহার্য বলে ঘোষণা করেন; কিন্তু তখন তিনি একথা আদৌ মনে রাখেন না যে, যে দলটি এরূপ ধারণা নিয়ে আযাদীর জন্যে চেষ্টা করে, প্রকৃতপে তারাই এ শাসনতন্ত্র রচনা করে, পরিচালিত করে এবং পূর্ণ পরিণতির দিকে নিয়ে যায়। অথচ এ শাসনতন্ত্রে মানবীয় আইন পরিষদকে আলাহর বিধান রদবদল করার নিরংকুশ ক্ষমতা দান করা হয়েছে। এর দ্বারা আলাহর আইন তো জারী হতেই পারে না; আর যদি কখনো জারী হয়ও, তবে তা হবে আইন পরিষদের মঞ্জুরী লাভের পর। ফলে সংখ্যাগরিষ্ঠঅমুসলিম মুসলমানদের সামাজিক ও সামগ্রিক জীবনের নিয়ম-প্রণালী রচনার পূর্ণ কর্তৃত্ব লাভ করবে এবং এর দরুন তাদের নৈতিক চরিত্র, সামাজিকতা ও ভবিষ্যত বংশধরের উপর তার তীব্র প্রভাব পড়তে পারে। এরূপ শাসনতন্ত্র সহকারে দেশের যে স্বাধীনতা লাভ হবে, তার পশ্চাতে আপনারা দৌড়াচ্ছেন-কারণ, কেবল বৃটিশ সাম্রাজ্যবাদের অবসানই আপনাদের ল্ক্ষ্য-সে অবসান যে রকমেই হোক না কেন। এজন্য এরূপ দলে যোগ দেয়ার অনুকূল কারণটিকেই সামনে পেশ করা হচ্ছে; কিন্তু তার নিষিদ্ধ হওয়ারও যে একটি বিরাট যুক্তি সংগত কারণ তাতে রয়েছে, সেদিকে মাত্রই লক্ষ্য দেয়া হয় না। কিন্তু আমরা এ উভয় দিকের উভয় প্রকারের কারণ সামনে রেখেই ব্যাপারটি সম্পর্কে সিদ্ধান্ত গ্রহণ করতে বাধ্য এবং নিষেধের কারণ দূর না করে জায়েযের কারণ গ্রহণ করতে আমরা প্রস্তুত হতে পারি না। যেহেতু বৃটিশ সাম্রাজ্যবাদের অবসান এবং ইসলামের পূর্ণ প্রতিষ্ঠা-এ উভয়ই আমাদের লক্ষ্য। এরূপ দৃষ্টিকোণকে যদি কেউ বৃটিশ পূজা বলে আখ্যায়িত করেন, তবে আমরা তার এ বিদ্রুপের মাত্রই পরোয়া করি না।\nমাওলানা মাদানী অন্যত্র লিখেছেন : “সম্মিলিত স্বাদেশিক জাতীয়তার বিরোধীতা করে শুধু এজন্য ফতোয়া দেয়া হয় যে, পাশ্চাত্য পরিভাষা অনুযায়ী স্বাদেশিক জাতীয়তা বলতে বুঝায় এমন এক সামগ্রিক রূপ, যা সম্পূর্ণরূপে ধর্মের বিরোধী এবং একমাত্র ঐ পারিভাষিক অর্থের সাথেই তা সংশিষ্ট থাকবে। কিন্তু এ অর্থ সাধারণত সকলের মনে বদ্ধমূল নয়, কোনো ন্যায়পরায়ন মুসলমানও তা সমর্থন করতে পারে না। আর বর্তমান আন্দোলনও এ অর্থের ভিত্তিতে হচ্ছে না, কংগ্রেস এবং তার কর্মীরা এ আন্দোলন চালাচ্ছেও না, আর দেশের সামনে আমরা এটা পেশও করছি না।” -(পৃষ্ঠাঃ ৪১)\nএ দাবীর সমর্থনে বহু পুরাতন কথার উল্লেক করা হয়েছে, অথচ তার মূলতত্ত্ব ইতিপূর্বে কয়েকবারই উদঘাটিত হয়েছে-অর্থাৎ কংগ্রেসের বিঘোষিত মৌলিক অধিকার দানের ঘোষণা। এটা থেকে এ সিদ্ধান্ত গ্রহণ করা হচ্ছে যেঃ\n“কংগ্রেস যে সম্মিলিত জাতীয়তাকে ভারতের বুকে প্রতিষ্ঠিত করতে চায়, তাতেও সে এমন কোনো কাজ করতে চায় না, যার ফলে ভারতবাসীদের ধর্ম কিংবা সংস্কৃতি, সভ্যতা ও ব্যক্তিগত আইনের উপর কোনোরূপ ক্ষতিকর প্রভাব পড়তে পারে। সম্মিলিত স্বার্থ ও দেশীয় প্রয়োজনের সাথে সংশিষ্ট বিষয়গুলোকে সুষ্ঠু ও সুশৃংখলিত করাই তার একমাত্র ইচ্ছা। কারণ এগুলোকে বিদেশী শাসকবর্গ নিজেদের করায়ত্ত করে রেখে ভারতের অধিবাসীদেরকে ধ্বংসের মুখে নিক্ষেপ করেছে। বিঘোষিত এলাকা, মিউনিসিপাল বোর্ড, জিলা বোর্ড, কাউন্সিল, এসেম্বলী ইত্যাদিতে অভ্যন্তরীণ ও বৈদেশিক ব্যাপার হিসেবে সিদ্ধান্ত করা হয়। এগুলোর ক্ষেত্রে কোনো জাতি বা ধর্ম মিলে যাওয়ার কোনো কথা নেই।” -(পৃষ্ঠা : ৫৭)\nমুসলমানদের এক কঠিন সংকটজনক মুহুর্তে কিরূপ স্থূল দৃষ্টি ও অবিমৃশ্যকারিতার সাথে তাদের পথনির্দেশ করা হচ্ছে, উলেখিত উদ্ধৃতিই তার সুস্পষ্ট নিদর্শন। যে বিষয় ও সমস্যার উপর আট কোটি মুসলমানের কল্যাণ অকল্যাণ একান্তভাবে নির্ভর করে, সে সম্পর্কে সামান্য মাত্র ত্রুটিও তাদের ভবিষ্যত সামাজিক ও নৈতিক জীবনে বিরাট বিপর্যয় সৃষ্টি করতে পারে, সেসব ব্যাপারে কোনো চূড়ান্ত সিদ্ধান্ত গ্রহণ করাকে ‘ছেলে খেলা’ বলে মনে করা হয়-সে জন্য কোনো চিন্তা-গবেষণা, অধ্যয়ন-অনুশীলন করার প্রয়োজনীয়তা বোধ করা হয় না। অথচ তালাক, মীরাসী আইন ইত্যাদি সংক্রান্ত মামলার রায় দেয়ার ব্যাপারে এক একজন লোককে কত না চিন্তা ও গবেষণা করতে হয়। উল্লেখিত উদ্ধৃতির এক একটি শব্দ থেকে পরিষ্কার বুঝতে পারা যায় যে, মাওলানা মাদানী জাতীয়তার পারিভাষিক অর্থ জানেন না-কংগ্রেসের উদ্দেশ্য ও লক্ষ্য সম্পর্কেও তিনি একেবারেই অনবহিত। ‘মৌলিক অধিকারে’র অর্থ সম্পর্কেও তিনি এতোটুকু চিন্তা করেননি। এমনকি তিনি যেসব সামগ্রিক সংঘের বারবার উলেখ করেন, সেসবের কর্ম ও মতার সীমা বর্তমান গঠনতন্ত্র অনুযায়ী কোন পথে তাহযীব-তামাদ্দুন, ধর্ম বিশ্বাস ও নৈতিক চরিত্রের সীমার মধ্যে প্রবেশ করে থাকে, তাও তিনি মাত্রই জানেন না। কালচার, তাহযীব, ব্যক্তিগত আইন ইত্যাদি শব্দসমূহকে তিনি যেভাবে ব্যবহার করেছেন, তা থেকে পরিষ্কার প্রমাণিত হচ্ছে যে, তিনি এতোবড় ‘আলেম ও বুজূর্গ’ ব্যক্তি হয়েও এসব শব্দের অর্থ ও তত্ত্ব মাত্রই বুঝতে পারেননি-একথা আমি বিশেষ দায়িত্ব সহকারে এবং বুঝে-শুনে বলছি। আমি অনুভব করতে পেরেছি যে, যারা সত্যের মাপকাঠিতে ব্যক্তির যাচাই করার পরিবর্তে ব্যক্তির মানদণ্ডে সত্যের যাচাই করতে অভ্যস্ত, আমার এ সুস্পষ্ট ভাষণ তাদের অসহ্যবোধ হবে। এজন্য একথার উত্তরে আরো কয়েকটি গালাগালি শুনার জন্য আমি নিজেকে প্রস্তুত করে নিয়েছি। কিন্তু আমি যখন পরিষ্কার দেখতে পাচ্ছি যে, ধর্মীয় নের্তৃত্বের পবিত্র সনদ থেকে মুসলমানদেরকে ভ্রান্ত পথে পরিচালিত করা হচ্ছে, প্রকৃত সত্য ও নির্ভুল তত্ত্বের পরিবর্তে তাদেরকে মিথ্যা ও অমূলক ধারণার দিকে চালানো হচ্ছে এবং বিরাট ও অতল গভীর খাদযুক্ত পথকে সরল ঋজু উন্মুক্ত রাজপথ বলে তাদেরকে সেদিকে ঠেলে নেয়া হচ্ছে তখন এটা দেখে ধৈর্যধারণ করা আমার পক্ষে অসম্ভব হলো। কাজেই আমার স্পষ্ট সত্য কথায় কারো ক্রোদের উদ্রেক হলে সেজন্য সম্পূর্ণ প্রস্তুত থাকাই আমার কর্তব্য।\nজাতীয়তার ব্যাখ্যা করতে গিয়ে উপরে লর্ড ব্রাইসের ‘আন্তর্জাতিক সম্পর্ক’ এবং ‘নৈতিক চরিত্র ও ধর্মসমূহের বিশ্বকোষ’ থেকে যে কথা ইতিপূর্বে উদ্ধৃত করা হয়েছে, তা আর একবার পাঠ করুন। এ অর্থের দিক দিয়ে ব্যক্তিগণ একটি মাত্র মৌলিক কারণে একটি জাতিতে পরিণত হতে পারে। তা এমন একটি আকর্ষনীয় শক্তি, যা এ সকলের মধ্যে প্রাণের ন্যায় বর্তমান থাকবে এবং তাদেরকে পরস্পর সংযুক্ত রাখবে। কিন্তু এ আকর্ষণ শুধু বর্তমান থাকলেই একটি ‘জাতি’ গঠিত হওয়ার জন্য তা কিছুমাত্র যথেষ্ট হয় না। একে অত্যন্ত বেশী শক্তিশালী হতে হবে, যেন যেসব ভাবধারা ব্যক্তিগণকে কিংবা ব্যক্তিদের ছোট ছোট দলকে পরস্পর থেকে বিচ্ছিন্ন করে রাখে সেসবকে চূর্ণ করে দিতে পারে। কারণ বিচ্ছেদকারী জিনিসগুলো যদি মিলন সৃষ্টিকারী ভাবধারার প্রতিরোধ করার জন্য অত্যাধিক দৃঢ় হয় তবে তা মিলন সৃষ্টির কাজে সাফল্য লাভ করতে পারে না-আর অন্য কথায় তা একটি ‘জাতি’ গঠন করতে পারে না। এতদ্ভিন্ন একটি জাতীয়তার জন্য ভাষা, সাহিত্য, ঐতিহাসিক ঐতিহ্য, রসম-রেওয়াজ, সামাজিকতা ও জীবনধারা, চিন্তাধারা ও মতবাদ, অর্থনৈতিক স্বার্থ ও বৈষয়িক উদ্দেশ্যেরও প্রয়োজন হয়। এসব জিনিসকেই মিলন সৃষ্টিকারী ভাবধারার প্রকৃতির সাথে সামঞ্জস্যশীল হতে হবে। অন্য কথায় বিচ্ছেদকারী ভাবধারাকে জাগ্রত করার মতো কোনো জিনিসই যেন এতে বর্তমান থাকে না। কারণ, এটা সবই ব্যক্তিদের সম্মিলিত করার ব্যাপারে প্রভাব বিস্তার করে। এসবের ঝোঁক ও প্রবণতা যদি ‘মিলন-বাণীর’ মূল উদ্দেশ্যের অনুকূল হয়, তবেই এটা মিলন সৃষ্টি করার কাজ সম্পন্ন করতে পারে। অন্যথায় এটা সম্পূর্ণ ভিন্ন পদ্ধতিতে দল গঠন করবে এবং ‘জাতি’ সৃষ্টি করার কাজ অত্যন্ত দুর্বল হয়ে পড়বে।\nএখন চিন্তা করার বিষয় এই যে, যে দেশে এরূপ অর্থের দৃষ্টিতে বিভিন্ন জাতি বসবাস করে, তাদেরকে সম্মিলিত ও সংযুক্ত করার সম্ভাব্য উপায় কি হতে পারে। এ সম্পর্কে যতই চিন্তা করা যায়, মাত্র দুটি উপায়ই সম্ভব বলে মনে হয়- প্রথমত এই যে, এসব জাতিকে তাদের স্বতন্ত্র জাতীয়তার সাথে স্থায়ী রেখে তাদের মধ্যে সুস্পষ্ট ও সুনির্দিষ্ট শর্তে একটি ‘ফেডারেল’ চুক্তি স্বারিত হবে। যার দরুন তারা উভয়েই শুধু মিলিত স্বার্থের জন্য একত্র হয়ে কাজ করবে। এবং অন্যান্য সমগ্র ব্যাপারেই তারা সম্পূর্ণ স্বাধীন ও সার্বভৌম হবে। কিন্তু কংগ্রেস কি এ পন্থা অবলম্বন করেছে? এর উত্তরে ‘না’ বলা ছাড়া উপায় নেই। দ্বিতীয় উপায় হচ্ছে এ সময় জাতিকে ‘একজাতি’ কিভাবে বানানো যেতে পারে? ……….সেজন্য অনিবার্যভাবেই সর্বপ্রথম একটি সম্মিলিত আকর্ষণীয় শক্তি ও একটি কেন্দ্রিয় মিলনবাণী স্বীকৃত হতে হবে। তেমন একটি আকর্ষণী শক্তি কেন্দ্রীয় মিলনবাণী নিম্মলিখিতরূপ জিনিসের সমন্বয়েই গঠিত হতে পারে- একঃ স্বাদেশিকতাবাদ,\nদুইঃ বৈদেশিক শত্রুদের প্রতি ঘৃণা এবং\nতিনঃ অর্থনৈতিক সমস্বার্থের উৎসাহ।\nএছাড়া উপরে যেমন বলেছি, এ আকর্ষণী শক্তি এতোদূর শক্তিশালী হওয়া আবশ্যক যে, যেসব ভাবধারা ও কারণ এ জাতিসমূহকে পরস্পর বিচ্ছিন্ন করে রেখেছে, তা এ শক্তির সামনে যেন একেবারে ম্নান হয়ে যায়। কারণ মুসলমান যদি ইসলামের প্রতি, হিন্দু যদি হিন্দু ধর্মের প্রতি এবং শিক যদি শিখ ধর্মের প্রতি খুব প্রবল আকর্ষণ অনুভব করে, আর ধর্ম ও জাতীয়তার প্রশ্ন যখনি দেখা দিবে, তখনি যদি মুসলমান মুসলমানদের সাথে, হিন্দু হিন্দুদের সাথে এবং শিখ শিখদের সাথে মিলিত হয় এবং প্রত্যেকেই যদি নিজ নিজ সমর্থনে স্বতন্ত্র দল নিয়ে মাথাচাড়া দিয়ে উঠে, তবে তার অর্থ এই যে, ‘স্বদেশের প্রেম’ এ একাধিক জাতিত্বে ‘একজাতি’তে পরিণত করতে পারেনি। মুসলমান ইসলামকে স্বীকর করুক, হিন্দু হিন্দু মতবাদে বিশ্বাসী থাকুক, মন্দিরেও মাঝে মাঝে যাক-সেই কথা সম্পূর্ণ স্বতন্ত্র, কিন্তু ‘একজাতি’ হওয়ার জন্য স্বাদেশিকতাকে অত্যাধিক গুরুত্ব প্রত্যেককেই দিতে হবে, যেন প্রত্যেক ধর্মাবলম্বীই নিজ নিজ ধর্ম ও মত বিশ্বাসকে স্বদেশের জন্য কুরবান করতে সমর্থ হয়। এরূপ ঐকান্তিক নিষ্ঠাপূর্ণ ভাবধারা না হলে ‘স্বাদেশিক’ জাতীয়তা মাত্রই গঠিত হতে পারে না।\nস্বাদেশিক বা আঞ্চলিক জাতীয়তার এটাই তো মূল বীজ। এ বীজ কখনো বৃক্ষ উৎপাদন করতে পারে না, যতক্ষণ না এর উপযোগী আবহাওয়া ও পরিবেশ সৃষ্টি করা হবে। সে জন্য অনুকূল ক্ষেত্র ও মৌসুম আবশ্যক। পরে বলেছি জাতীয়তার আকর্ষণ সৃষ্টির জন্য ভাষা, সাহিত্য, ঐতিহ্য, রীতিনীতি ও প্রথা, সামাজিকতা ও জীবনধারা, চিন্তাধারা ও মতবাদ এবং অর্থনৈতিক স্বার্থ ও বৈষয়িক উদ্দেশ্য প্রভৃতি একান্ত অপরিহার্য। মানুষের দল সমাজকে এসব জিনিসই সুসংগঠিত করে থাকে। এটা সবই জাতীয়তার আকর্ষণী শক্তির প্রকৃতিতে স্বতঃস্ফূর্তভাবে বর্তমান থাকা আবশ্যক। কারণ বিভিন্ন ব্যক্তির মধ্যে যোগাযোগ সৃষ্টিকারী এ বিভিন্ন শক্তি নিশ্চয়ের ঝোঁক যদি বিচ্ছেদের দিকে হয়, তবে মিলন সৃষ্টিও সংঘবদ্ধ করার ব্যাপারে এটা প্রচণ্ডভাবে বিরোধিতা করবে এবং এটা কিছুতেই ‘একজাতি’ হতে দিবে না। কাজেই একটি সম্মিলিত জাতি গঠনের জন্য প্রত্যেক জাতির মধ্যে স্বতন্ত্র জাতীয়তার ভাবধারা সৃষ্টিকারী শক্তিসমূহকে নেস্তানাবুদ করা একান্ত আবশ্যক; তদস্থলে সমগ্র জাতিকে একই রঙে রঙিন করা এবং ধীরে ধীরে তাদের সকলকে একই জাতীয়তার আদর্শে ঢেলে গঠন করা, তাদের মধ্যে সম্মিলিত স্বভাব-প্রকৃতি, সম্মিলিত নৈতিক ভাবধারা সৃষ্টি করা অপরিহার্য হয়ে পড়ে। তাদের মধ্যে একই প্রকার চিন্তাধারা, মতবাদ ও আদর্শ প্রচার করে তাদেরকে এমন বানিয়ে দিতে হবে, যেন অতপর সকলেই একই সমাজের লোক বলে পরিচিত ও পরিগণিত হতে পারে। তাদের মনোভাব, দৃষ্টিকোণ ও দৃষ্টিভঙ্গী সম্পূর্ণ এক হবে-একই ইতিহাসের উতস থেকে তাদের প্রাচীন গৌরবের ভাবধারা ফুটে বের হবে এবং শেষ পর্যন্ত তাদের বিরোধ ও বৈষম্য সৃষ্টির কোনো কারণ আদৌ বর্তমান থাকবে না। এ উদ্দেশ্যেই ‘ওয়ার্ধা স্কীম’ রচনা করা হয়েছে। ‘বিদ্যামন্দির স্কীমের’ও এটাই উদ্দেশ্য ছিল। এ উদ্দেশ্য এ উভয় স্কীমেই স্পষ্ট ভাষায় লিখে দেয়া হয়েছিল। কিন্তু মাওলানা মাদানী এসব স্কীম এবং তাদের পাঠ্য তালিকা মোটেই দেখেননি। পণ্ডিত নেহরু কয়েক বছর পর্যন্ত এ জাতীয়তারই শিংগা ফুঁকছেন। কিন্তু তাঁর কোনো বক্তৃতা বা রচনাও মাওলানা মাদানীর গোচরীভূত হয়নি। কংগ্রেসের দায়িত্ব সম্পন্ন প্রত্যেকটি ব্যক্তি একথাই ঘোষণা করেছেন, লিখেছেন এবং নতুন শাসনতন্ত্রলব্ধ রাষ্ট্রশক্তির সাহায্যে তা প্রবলভাবে প্রচার করেও বেড়াচ্ছেন। কিন্তু মাওলানা মাদানী এর কিছু শুনতে, দেখতে ও অনুভব করতে পারছেন না। অথচ তিনি যেসব সামগ্রিক প্রতিষ্ঠানের উল্লেখ করেছেন, তাদের প্রত্যেকটি দ্বারাই এসব কাজ সম্পন্ন করা হচ্ছে। যেহেতু এসব প্রতিষ্ঠানেরই কর্মসীমা তাহযীব-তামাদ্দুন, কৃষ্টি, ব্যক্তিগত আইন ইত্যাদি সবকিছূ পর্যন্ত বিস্তারিত হয়ে আছে। কিন্তু প্রতিদিন ভারতের একপ্রান্ত থেকে অন্য প্রান্ত পর্যন্ত যে এসব কাজ হচ্ছে, তার একটি ক্ষীণতম আওয়াজও মাওলানা মাদানীর কর্ণকুহুরে প্রবেশ করে না। এসব জিনিসের মধ্যে তিনি কেবল একটি জিনিসই লাভ করেছেন-যার নাম ‘মৌলিক অধিকার’। একমাত্র এর উপর ভরসা করে তিনি ‘এক জাতীয়তার’ নীতিকে নবী করীম (সা.)-এর আদর্শ বলে প্রচার করার দুঃসাহস করছেন। অথচ প্রকৃতপে এ (মৌলিক অধিকার) সম্রাজ্ঞী ভিক্টোরিয়ার বিখ্যাত ঘোষণা অপেক্ষা কোনো দিক দিয়ে উত্তম নয়। পাশ্চাত্য কূটনীতির এরূপ ক্রুর চালকে রাসূল পাক (সা.)-এর কাজের সাথে তুলনা করার সাহস আমাদের ন্যায় গুনাহগারদের পক্ষে সম্ভব নয়। অবশ্য যাদের নিকট তাকওয়া-পরহেযগারী এতোবেশী আছে যে, এরূপ অন্যায় সাহস করার পরও মার্জনা পাবার আশা করতে পারেন, তাঁদের কথা স্বতন্ত্র।\nমাওলানা মাদানী ‘একজাতীয়তার’ একটি বিশেষ অর্থ নিজের মনে বদ্ধমূল করে নিয়েছেন। এটা তিনি নিজে সকল প্রকার শয়তানী শর্ত লক্ষ্য রেখে এবং সকল প্রকার সম্ভাব্য পথ বন্ধ করে তার সীমা নির্ধারণ করে নিয়েছেন। একে তিনি সতর্কতার সাথে পেশ করে থাকেন, যেন শরীয়তী নিয়মের দিক দিয়ে কেউ তাঁর উপর প্রশ্ন করতে না পারে। কিন্তু এর প্রধান ভুল এখানেই যে, তিনি নিজে যা ধারণ করে নিয়েছেন, কংগ্রেসও তাই ধারণ করে বলে তিনি চূড়ান্তভাবে ধরেছেন। অথচ কংগ্রেস এটা থেকে বহু বহু মন্জিল দূরে দাঁড়িয়ে রয়েছে। মাওলানা মাদানী যদি শুধু এতোটুকুই বলতেন যে, ‘একজাতীয়তা’ বলতে আমি এটা বুঝি, তবে তাঁর সাথে আমাদের তর্ক কিছুই ছিল না। কিন্তু তিনি এখানেই ক্ষান্ত না হয়ে-সামনে অগ্রসর হয়ে এটাও বলছেন যে, কংগ্রেসের ল্ক্ষ্যও এটাই, কংগ্রেস সম্পূর্ণ নবী করীম (সা.)-এর আদর্শানুসারেই চলছে। সম্পূর্ণ নির্ভয় ও নিঃশংক মনে এ একজাতীয়তার আন্দোলনে নিজেদেরকে উৎসর্গ করে দেয়াই মুসলমানদের কর্তব্য। বস্তুত এখান থেকেই তাঁর সাথে আমাদের মতবিরোধের সূচনা। একটা উদাহরণ দেয়া যাক। ‘পানি ঢালা’ বলতে একজন মনে করে পানি বর্ষণ করা, আর অপরজন আগুন লাগিয়ে দেয়ার নাম রেখেছে ‘পানি ঢালা’। এখন এ শাব্দিক বৈষম্য উপেক্ষা করে দ্বিতীয় ব্যক্তির হাতে সকলেরই ঘরবাড়ী সোপর্দ করতে উপদেশ দিলে যে কত বড় জুলুম হবে, তা সহজেই বুঝতে পারা যায়। এসব ক্ষেত্রের জন্যই পবিত্র কুরআন মজীদে নির্দেশ দেয়া হয়েছে যে, “কোনো শব্দ থেকে যদি যখন ভুল ও শুদ্ধ উভয় অর্থ গ্রহণ করা সম্ভব এবং সেই শব্দ ব্যবহার করে কাফেরদের অশান্তিকর পরিস্থিতির উদ্ভব করতে দেখতে পাও, তখন মুসলমানগণ যেন এ ধরণের শব্দ ব্যবহার না করে।” يايُّها اللَّذِينَ اَمَنُوا لا تقولوا راعنا وقولوا انظرنا واسمعوا ط وللكافرينَ عذابٌ اَليْمٌ – (البقرة : ১০৪)\n“ওহে যারা ঈমান এনেছো, তোমরা ‘রায়িনা’ বলো না, বরং ‘উনযুরনা’ বলো এবং শুনতে থাকো। আর কাফেরদের জন্য রয়েছে বেদনাদায়ক শাস্তি।” -সূরা আল বাকারা: ১০৪\nসুতরাং মাওলানা মাদানী যদি তাঁর নিজের মনোভাব ব্যক্ত করার জন্য ‘পারস্পারিক বন্ধুতা’ ইত্যাদি কোনো শব্দ ব্যবহার করতেন এবং একে কংগ্রেসের নীতি ও কর্ম হিসেবে পেশ না করে নিজের তরফ থেকে একটি প্রস্তাব ও সুপারিশ হিসেবে পেশ করতেন, তবেই ভাল হতো। অন্তত এখনো যদি তিনি এ জাতির প্রতি এতোটুকু অনুগ্রহ করেন, তবে তা বড়ই মেহেরবানী হবে। অন্যথায় তাঁর লেখনীতে মহা বিপর্যয় সৃষ্টি হওয়ার পূর্ব সম্ভাবনা রয়েছে। ফলে প্রাচীনকালে একথাটির পুনরাবৃত্তিরও সম্ভাবনা রয়েছে-“জালেম রাজা-বাদশাহ ও ফাসেক রাষ্ট্র নেতারা যা কিছু করেছে, আলেমগণ তাকেই কুরআন-হাদীসের দলীল দিয়ে সত্য প্রমাণ করত: ধর্মকে অত্যাচার ও শোষণের অস্ত্র হিসেবে ব্যবহার করেছেন।” رَبَّنَا لاَ تجعلنَأ فتنةً لِّقَومٍ الظَّلِمِيْنَ – (يونس : ৮৫)\n“হে আমাদের রব! আমাদেরকে জালেম লোকদের জন্য ফেতনা বানিও না।’-সূরা ইউনুস : ৮৫\nমাওলানা মাদানীর উল্লিখিত পুস্তিকা প্রকাশিত হওয়ার পর খালেস বৈজ্ঞানিক দৃষ্টিতে ‘জাতীয়তার’ বিশ্লেষণ করা এবং এ ব্যাপারে ইসলামী ও অনৈসলামী মতবাদের পারস্পারিক মূলগত পার্থক্য উজ্জ্বল করে ধরা অত্যন্ত জরূরী হয়ে পড়েছে। তা করা হলে এ সম্পর্কীয় যাবতীয় ভুল ধারণা লোকদের মন থেকে দূর হবে এবং উভয় পথের কোনো একটি পথ বুঝে-শুনে গ্রহণ করা তাদের পক্ষে সম্ভব হবে। এটা আলেমদেরই কর্তব্য ছিল, কিন্তু আলেম সমাজের ‘প্রধান’ ব্যক্তি যখন ‘একজাতীয়তা’র পতাকা উত্তোলন করেছেন এবং কোনো আলেমই যখন তাঁদের প্রকৃত কর্তব্য পালনে প্রস্তুত হচ্ছেন না, কথন আমাদের ন্যায় সাধারণ লোককেই তার জন্য তৎপর হতে হবে। -তরজমানুল কুরআন : ফেব্র“য়ারী, ১৯৩৯ ইং


কিছু প্রশ্নের সদুত্তর মেলেনি আজও – শেয়ার বিজ\nকিছু প্রশ্নের সদুত্তর মেলেনি আজও\nশনিবার, ২৫ নভেম্বর ২০১৭. 1 min read0\nআশুলিয়ার নিশ্চিন্তপুরের তাজরীন ফ্যাশনসে অগ্নিকাণ্ডের পাঁচ বছর পূর্তি হলো গতকাল। ২০১২ সালের ২৪ নভেম্বর সংঘটিত ওই ভয়াবহ দুর্ঘটনায় ১১২ জনের মৃত্যু হয়েছিল ও দুই শতাধিক শ্রমিক আহত হয়েছিলেন। শিল্পকারখানার অগ্নিকাণ্ডে একসঙ্গে এত বিপুল ক্ষয়ক্ষতি থেকে বেঁচে যাওয়া শ্রমিকরাও অনেক কষ্ট বয়ে চলেছেন।\nযারা মারা গেছেন, তাদের আর ফিরিয়ে আনা যাবে না, কিন্তু প্রাপ্য ক্ষতিপূরণ কী পেল নিহত শ্রমিকের পরিবারগুলো? আহতরা কি পেয়েছেন যথাযথ চিকিৎসা? এ ধরনের ভয়াবহ ঘটনার পুনরাবৃত্তি রোধে রাষ্ট্র ও ব্যবসায়ীদের নেওয়া পদক্ষেপ কি পর্যাপ্ত? এগুলোর উত্তর খোঁজা জরুরি এখন।\nতাজরীনের পর রানা প্লাজা ধসের ঘটনাও ঘটে। তাতে বহির্বিশ্বে আমাদের পোশাক কারখানার পরিবেশ নিয়ে কথা ওঠে। এর সঙ্গে যোগ হয়েছে ব্যবসায় আমাদের প্রতিযোগী দেশগুলোর প্রচারণা। এ অবস্থায় ক্রেতারা বিভিন্ন শর্ত দেওয়ার পরও আমাদের গার্মেন্ট খাতে তীব্র বিরূপ প্রভাব পড়েনি। এর বড় কারণ নতুন শিল্পমালিকরা এ বিষয়ে সচেতন ছিলেন এবং শর্ত পালনে আন্তরিক ও মানের প্রশ্নে যত্নবান ছিলেন। পুরোনো উদ্যোক্তারাও অনেকে নতুন পরিস্থিতিতে খাপ খাইয়ে নিয়েছেন বলতে হবে।\nতাজরীন ফ্যাশনস দুর্ঘটনার তদন্তে কারখানা মালিকের অবহেলার প্রমাণ মিলেছে। ইমারত নির্মাণবিধি অনুযায়ী ভবন নির্মাণ করা হয়নি। এতে জরুরি বহির্গমন পথ ছিল না। অগ্নিকাণ্ডের সময় শ্রমিকরা নিচে নেমে আসতে পারেননি। অগ্নিঘণ্টা বাজার পরও কয়েকটি ফ্লোর থেকে তাদের নিচে নামতে দেওয়া হয়নি। এতে নিহতের সংখ্যা বেড়েছে। এ ধরনের মানবসৃষ্ট দুর্ঘটনা রোধে নেওয়া ব্যবস্থা মনিটর করতে পারে পোশাক মালিক সংগঠনগুলো।\nতাজরীন ফ্যাশনসে অগ্নিকাণ্ডে হতাহত ও ক্ষতিগ্রস্তদের ক্ষতিপূরণ নিশ্চিত করা, পঙ্গু শ্রমিকদের পুনর্বাসনের মাধ্যমে পরিবারগুলোকে সহায়তা এবং হতাহত শ্রমিক পরিবারের কর্মক্ষম সদস্যদের কর্মসংস্থানের যে প্রতিশ্রুতি দেওয়া হয়েছিল, সেসব কতটা রক্ষা হয়েছে, তা নিজেদের উদ্যোগে সমাধান করতে হবে পোশাক মালিকদের। সদস্যভুক্তির যোগ্যতা হিসেবে কারখানার নিরাপদ অবকাঠামো ও কর্মপরিবেশ নিশ্চিত করতে শর্ত আরোপ করতে পারে সংগঠনগুলো।\nবাংলাদেশের অর্থনীতিতে পোশাক শিল্পের অবদান বিরাট। বর্তমানে রফতানি খাতে এর অবদান প্রায় ৮০ শতাংশ। দেশের অদক্ষ ও কম শিক্ষিত নারীর এক বিরাট অংশ কাজ করছে এ শিল্পে। তারাই এখানে কর্মশক্তির সিংহভাগ। নিরাপদ কর্মক্ষেত্র নিশ্চিত করা গেলে এ খাতে নারীর অংশগ্রহণ আরও বাড়বে। যথাযথ কর্মপরিবেশ নিশ্চিত করা গেলে শুধু তাদের কর্মক্ষমতা বাড়বে না, কারখানা মালিকেরও অবস্থার উন্নতি হবে; বাড়বে দেশের অর্থনৈতিক প্রবৃদ্ধি।\nনারী শ্রমিকদের সব রকম বৈষম্য থেকে রক্ষার উপযুক্ত পরিবেশ নিশ্চিতকরণে সুনির্দিষ্ট ব্যবস্থা থাকা দরকার। আইএলও কর্তৃক গৃহীত বিভিন্ন কনভেনশনের আলোকে তাদের স্বার্থ রক্ষায় প্রণীত আইনগুলোও বাস্তবায়ন করতে হবে।\nPrevious পারিবারিক সচ্ছলতার জন্য সঞ্চয় অপরিহার্য\nNext নিছক বৃদ্ধি নয়, দামের সমন্বয় ঘটুক


কুমারীত্ব জিন্দাবাদ! (সংযোজিত) | ইস্টিশন\nলিখেছেন: সৈয়দ মাহী আহমদ — মঙ্গল, 06/20/2017 - 02:59\nবিভিন্ন জায়গায় বিশেষ করে অনলাইন বিভিন্ন পোর্টালে দেখা যায় যে, কুমারীত্ব নিয়ে অনেকধরনের উপদেশ-প্রতিবেদন-পরামর্শ; যেমন — “কুমারীত্ব চিনবেন কীভাবে?” “কুমারী মেয়েদের শারীরিক গঠন কীরকম?” “সহজেই চিনে নেন কুমারী মেয়েদেরকে?” এসব উপদেশ-প্রতিবেদন-পরামর্শ পেয়ে যারা হতাশ হোন, অস্বস্তিতে ভোগেন এবং মনে করেন, এসব “পারভার্টেড/ বিকৃত মানসিকতার” প্রতিফলন, পাঠকসংখ্যা বাড়াতে ও জনপ্রিয়তা তৈরি করার জন্য এসব খবর-প্রতিবেদন প্রকাশিত হয়, এখানে আমাদের সামাজিক চিন্তাভাবনা ও মূল্যবোধের পরিচয় প্রকাশিত হয় না — আমি বিনীতভাবেই তাদের সাথে ভিন্নমত পোষণ করি; হ্যাঁ, মেনে নিচ্ছি, এসব প্রতিবেদন ছাপানোর একটা উদ্দেশ্য হচ্ছে পাঠকসংখ্যা বাড়ানো ও জনপ্রিয় হওয়া; কিন্তু এসব প্রতিবেদনে আমাদের সামাজিক চিন্তাভাবনার প্রতিফলন ঘটে না — এই বক্তব্যের সাথে একমত নয়। আমাদের সমাজ, শিশুকাল থেকেই মৃত্যুর আগ পর্যন্ত নারীদেরকে কুমারীত্বের শিক্ষা দেয়; কোথায় নেই সেই শিক্ষা — পরিবার-পরিজন-স্কুল-কলেজ-বিশ্ববিদ্যালয়-কর্মস্থল-আড্ডা; সবজায়গায়-ই মেয়েদেরকে কুমারীত্ব বা সতীত্ব সম্পর্কে শিক্ষা দেয়া হয়, বারবার সাবধান করে দেয়া হয় তার কথাবার্তা-ব্যবহার সম্পর্কে, নজরদারি করা হয় তার চলাফেরার ওপর।\nস্কুল-কলেজ-বিশ্ববিদ্যালয়ে দেখি, মেয়েরা ছেলেদের সাথে একটা দূরত্ব তৈরি করে যোগাযোগ রক্ষা করে চলে — সরে বসে, সহজে মিশে না, কোন মেয়ে খুব সহজেই ছেলের সাথে ঘুরছে না, আড্ডা দিচ্ছে না, কোথাও একইসাথে বসে খাচ্ছে না এই ভয়ে যদি কেউ দেখে ফেলে সে একজন ছেলের সাথে ঘুরছে, একইসাথে বসে খাচ্ছে, আড্ডা দিচ্ছে বা একান্তে কিছুসময় কাটাচ্ছে; আর বাবা-মা-ভাই-বোন-আত্মীয় কেউ যদি উল্লেখিত অবস্থায় কোনো মেয়েকে দেখে ফেলে, তাহলে তো সর্বনাশ! এই মেয়ের বারোটা বেজে যাবে, মেয়ের ভবিষ্যৎ অন্ধকার, এই মেয়েকে কে ঘরে নিবে? মেয়েকে আর বিয়ে দেয়া যাবে না, ইত্যাদি, ইত্যাদি, ইত্যাদি। এই সমাজে বিয়ে হচ্ছে যেকোনো মেয়ের প্রথম ও প্রধান ক্যারিয়ার, ট্যালেন্ট-লেখাপড়া-কাজকর্ম এসব হচ্ছে পরের ব্যাপার; মেয়েদের এমন কোনোকিছু করা যাবে না যা ভালো বিয়ের প্রতিবন্ধক, একটি ভালো বিয়ে না হলে মেয়ে যতোই কর্মঠ-শিক্ষিত-সুন্দরী হোক না কেনো তার জীবন নষ্ট, ব্যর্থ, তার এ জীবনের কোনো মানে নেই। তাই পরিবার-আত্মীয়স্বজন-মেয়েরাই সচেতন থাকে তাদের কুমারীত্ব নিয়ে; সবাই সর্বদা প্রমাণ করার চেষ্টা করেন যে, মেয়ে ভালো, কোনো পুরুষের সাথে শারীরিক তো দূরের কথা মানসিক কোনো সম্পর্ক-ই নেই, সে কোনো পুরুষের (মানে পরপুরুষ) সাথে বাইরে বের হয়নি, একান্তে সময় কাটায়নি, ঘোরাঘুরি করেনি, সে হচ্ছে সতী মেয়ে। মেয়ের যদি শারীরিক বা মানসিক সম্পর্কের কথা প্রকাশিত হয়, তাহলে এই মেয়ের বাজারে কোনো দাম নেই, ভালো ঘরে বিয়ে হবে না (মানে প্রচলিত স্ট্যান্ডার্ড অনুযায়ী ভালো স্বামী পাবে না), এই মেয়ে খারাপ বা অসতী হয়ে যাবে; ফলে সবাই মেয়ের কুমারীত্ব নিয়ে চিন্তিত থাকেন।\nপুরুষ চায় সতী নারী, কুমারী মেয়ে — একেবারে শারীরিক-মানসিক পরপুরুষ সম্পর্কহীন মেয়ে; এই মেয়েদেরকে পুরুষ বিয়ে করতে চায়, তাদের সাথে সংসার করতে চায়। পুরুষ, সে যতো ইচ্ছে শারীরিক-মানসিক সম্পর্ক রাখতে পারবে নারীর সাথে, কিন্তু স্ত্রীর কোনো সম্পর্ক রাখা যাবে না, স্ত্রীর কোনো সম্পর্ক থাকতেই পারবে না; কারণ স্ত্রীর এরকম সম্পর্ক থাকলে সে স্বামীর যৌনআধিপত্যকে (মানে স্বামীর ইচ্ছাঅনিচ্ছা অনুযায়ী মিলিত হওয়া, স্বামীর সিদ্ধান্তে সন্তান ধারণ করা, ইত্যাদি ধারণা) মেনে নাও নিতে পারে, প্রশ্ন করতে পারে স্বামীর যৌনজীবন ও যৌনধারণাকে। স্ত্রী প্রশ্ন করবে! স্ত্রী স্বামীর যৌনআধিপত্য ও যৌনস্বেচ্ছাচারিতার বিরুদ্ধে বিদ্রোহ করবে! — এটা তো পুরুষতন্ত্র মেনে নিতে পারে না; তাই পুরুষ চায় কুমারী নারী, সতী নারী, আজ্ঞাবাহী নারী; বেয়াদপ নারীকে তো পুরুষ কখনোই মেনে নিবে না; বেয়াদপ নারীকে তো অত্যাচার, যৌননিপীড়ন করা যাবে না; কারণ করলে সে প্রশ্ন করবে, অভিযোগ করবে, নালিশ করবে, বিদ্রোহী হয়ে ওঠবে — এটা তো মেনে নেয়া যেতে পারে না; এতবড় স্পর্ধা পুরুষতন্ত্র ও পুরুষের বিরুদ্ধে!\nতাই পরিবারপরিজন-আত্মীয়স্বজন — সবাই হুকুমপালনকারী-হুকুমদাসী-বিনীত-মেরুদণ্ডহীন সতী নারী, কুমারী নারী তৈরির মিশনে লেগে থাকেন; তারা সবাই অতিসচেতন থাকেন নারী যাতে সতী হয়, হয় কুমারী, পরপুরুষের স্পর্শ না লাগে, পরপুরুষের সাথে যাতে সম্পর্ক তৈরি না-হয়। আমাদের নারীরা পুরুষের সাথে সহজ-স্বাভাবিক আচরণ করেন না, একসাথে বের হন না, কোথাও খেতে যান না, রিক্সায় একসাথে বসেন না, নিজেকে-পরিবেশ-প্রকৃতি-সময়কে একসাথে উপভোগ করেন না; এসব বিবিধ না-বোধক আচরণ করেন এই কুমারীত্ব বা সতীত্ব রক্ষার নিমিত্তে, যেকোনো মূল্যেই হোক এ গুণটিকে রক্ষা ও প্রকাশ করতে হবে। মেনে নিচ্ছি, তাদের সহজ-স্বাভাবিক মেলামেশা না-করার আরো অনেক কারণ আছে বা কারণ থাকতে পারে; কিন্তু মানতেই হবে — “কুমারীত্ব বা সতীত্ব রক্ষা” অনেককারণের মাঝে, এটি একটি অন্যতম কারণ। তাই আমাদের মেয়েরা বিয়েপূর্বে অসহজলভ্য ও গণ্ডিবদ্ধ সমাজজীবনযাপন করেন যাতে বিয়েপরবর্তী অন্য এক পুরুষের খুব সহজলভ্য যৌননারী ও যৌনদাসী হতে পারেন; তারা বিয়েপূর্ববর্তী সারা সময় ধরে এই প্রস্তুতি নেন বাবা-মা-ভাই-বোনের কাছ থেকে, পরিবেশ থেকে, সমাজ থেকে এই তালিম নেন কীভাবে কুমারী নারী হয়ে ওঠতে হবে; কারণ পুরুষের প্রথম ও শেষ পছন্দ কুমারী নারী — কুমারী নারীর কোনো বিকল্প নেই।\nনারীর যদি কারো সাথে কোনো সম্পর্ক থাকে, মেলামেশা থাকে, একসাথে খাওয়াদাওয়া করে, চলাফেরা করে এবং সেটা যদি তার উদ্যোগে বা অনুমতিতে হয় — তাহলে এতে নারীর ক্ষমতায়নের দিকটি প্রকাশিত হবে; এখানে তার ইচ্ছা-অনিচ্ছা, পছন্দ-অপছন্দ, সিদ্ধান্ত-সম্প্রীতি প্রকাশ পাবে; পুরুষ তো এরকম নারীকে ঘরে আনবে না, এরকম নারী তো তার ইচ্ছা-অনিচ্ছা, পছন্দ-অপছন্দের প্রকাশ করবে, তার ক্ষমতায়ন বা অধিকার আদায় করতে চাইবে; স্বামী তো স্ত্রী হিসাবে চায় ক্ষমতাহীন নারী, দুর্বল নারী, অবলা, দাসী, মেরুদণ্ডহীন নারী — যার কোনো ইচ্ছা-অনিচ্ছা নেই, পছন্দ-অপছন্দ নেই, ব্যক্তিত্ব নেই; যাকে সে ইচ্ছেমতো ব্যবহার করতে পারবে, হুকুম দিতে পারবে, তার কাজ করিয়ে নিতে পারবে; মেরুদণ্ড-ব্যক্তিত্ব থাকলে কেউ কি অপরের ইচ্ছেমতো ব্যবহৃত হয়? অত্যাচার সহ্য করবে? হুকুম পালন করবে?\nনারীরা কুমারীত্ব ও সতীত্ব সম্পর্কে (ভালোমেয়ে, ভদ্রমেয়ে, গৃহবধু, গৃহলক্ষ্মী, ঘরোয়ামেয়ে) এমন ট্রেনিং পান যে, তারা (নারীরা) পরবর্তীতে মাথানিচু করে হাঁটেন, নিম্নস্বরে কথা বলেন, ধীরে ধীরে চলাফেরা করেন — এটা এমন যে, মেয়ে বলেই মাথাউঁচু করে হাঁটা যাবে না, মেয়েরা মাথাউঁচু করে হাঁটবে কেনো? মাথাউঁচু করে হাঁটবে তো ছেলেরা, পুরুষেরা। পুরুষেরা সবল, তারা স্বাবলম্বী, তাই তারা মাথাউঁচু করে হাঁটবে; মেয়েরা দুর্বল, তারা নরম, তারা পুরুষের ওপর নির্ভরশীল, তাই তারা মাথানিচু করে হাঁটবে — তাদের শারীরিক ভাষা-ই কি প্রমাণ করছে না যে, নারী পুরুষের অধস্তন, দুর্বল, নিরুপায়? এটা কি প্রমাণ করছে না যে, তারা নিপীড়নের শিকার, তারা ব্যক্তিত্বহীন, তাই তারা মাথানিচু করে হাঁটে? আমরা যখন মিছিল করি, তখন উচ্চস্বরে স্লোগান দেই; আমরা যখন সমাবেশ করে আমাদের দাবি জানাই, তখন গলার আওয়াজ বড়ো করে কথা বলি যাতে আমাদের দাবি সবাই শুনতে ও জানতে পারে; আমাদের প্রতিবাদের ভাষা হয় দৃঢ় ও বলিষ্ঠ। কিন্তু নারীরা যখন কথা বলেন তাদের গলারস্বর হয় নিচু, তাদের কণ্ঠ হয় মিষ্টি ও কোমল, তাদের ভাষা হয় প্রতিবাদহীন ও আপোষকামী — এথেকে কি বোঝা যায় না যে, তারা কতোটুকু কুমারীত্ব ও সতীত্ব সম্পর্কে সচেতন; কারণ তাদের কণ্ঠ যদি হয় জোরালো, গলারস্বর যদি হয় উঁচু, ভাষা যদি দৃঢ় ও আপোষহীন; তাহলে সমাজ বলবে, “মেয়ে খারাপ, অভদ্র মেয়ে, বেয়াদপ মেয়ে, অবাধ্য মেয়ে” — এই মেয়ের সাথে ঘর করা যাবে না, এর সাথে সম্পর্ক তৈরি করা যাবে না; কারণ মেয়ে বাপ-মা-আত্মীয়-সমাজ কারো কাছ থেকেই ভদ্রতা সম্পর্কে কোনোকিছুই শেখে আসেনি। এখানে ভদ্রতা, সতীত্ব কী? স্বামী-পুরুষ-সমাজ যতো নির্যাতন করবে, মুখ বন্ধ রেখে তা সহ্য করবে; সাবধান মুখ খোলা যাবে না, মুখ খোলে বেহায়া মেয়েরা, ভদ্রঘরের ও মার্জিতমেয়েরা মুখ বন্ধ রাখে, অসভ্য মেয়েরা তর্ক করে, কথার ওপর কথা বলে; ভালো মেয়েরা হচ্ছে তারা-ই যারা স্বামীর নির্যাতন সহ্য করেও পুলিশের কাছে অভিযোগ করে না, আইনি সহায়তা চায় না, তাই ৭২ শতাংশের বেশী গৃহবধু স্বামীর দ্বারা শারীরিক নির্যাতনের শিকার হন, কিন্তু আইনি সহায়তা চান মাত্র ২.৬ শতাংশ নারী; কারণ পুলিশ-কোর্টের কাছে গেলে, আইনি সহায়তা চাইলে সবাই জেনে যেতে পারে, আর জানলে সবাই বলবে, “বাপরে বাপ! কী অপয়া মেয়ে, স্বামীরঘর পর্যন্ত করতে পারলো না? এখানে স্বামীর ঘরকরা হচ্ছে সবচেয়ে বড়ো ক্রেডিট, জীবনের সর্বশ্রেষ্ঠ অর্জন। আমরা দেখি, পুরুষেরা উচ্চস্বরে কথা বলেন, তারা চিৎকার করেন, গর্জন করেন, তাদের ধ্বনি প্রতিধ্বনিত হয়, তারা সভা-সমাবেশ-মিছিল-মিটিং এ যান, তাদের ভাষায় দাপট-ওজস্বিতা-তেজস্বিতার প্রকাশ ঘটে; কারণ তারা পুরুষ, পুরুষ মানেই পৌরুষ, আর পৌরুষত্বের ধারণার সাথে জড়িয়ে আছে ক্ষমতা-দাপট-হুঙ্কার-গর্জন প্রতিবাদের ধারণা। তারা যদি প্রতিবাদী হন, প্রতিরোধী হন, ক্ষমতাবান হন, সিদ্ধান্ত গ্রহণ করেন, তাহলে সমাজ তাদেরকে বাহবা দিবে, তাদের কাছে মাথা নত করবে, তাদেরকে উৎসাহ দিবে, বলবে “এই না হলে ব্যাটা ছেলে, পুরুষ”, কেউ তাদেরকে অভদ্র-অভব্য-অশিষ্ট-অসভ্য-বেহায়া-বেয়াড়া-বেয়াদপ-রূঢ় বলে সম্বোধন করবে না, তাদেরকে সমাজচ্যুত ও পতিত করবে না; আর একারণেই তারা মাথাউঁচু করে চলাফেরা করেন, জোরগলায় কোনোকিছু বলেন।\nআমাদের বাবা-মা-ভাই-বোন-আত্মীয়রা যদি আমাদেরকে মাথাউঁচু করে দাঁড়াতে শেখাতেন, মেয়ে না, ব্যক্তিত্ববান মানুষ হিসাবে সমাজে প্রতিষ্ঠিত হওয়ার জন্য সাহায্য করতেন, দাবি আদায় করা শেখাতেন, কেউ অন্যায় করলে প্রতিবাদ-প্রতিরোধ করা শেখাতেন, অন্যায়ের সাথে আপোষহীনতা শেখাতেন; তাহলে, আজকে মেয়েরা, নারীরা — তারা মাথাউঁচু করে দাঁড়াতে পারতো, মানুষ হিসাবে জীবনযাপন করতে পারতো, আত্মসম্মান নিয়ে বেঁচে থাকতে পারতো। কতো মেয়ে যদি একটু প্রতিবাদী হতো, আইনের সাহায্য নিতো, ডিভোর্স দিতো, স্বাধিকার পাবার জন্য আইনি লড়াই চালাতো; তাহলে তাদের জীবন ক্ষতিগ্রস্ত হতো না, ধ্বংস হতো না, জীবন নিভে যেতো না স্বামী বা স্বামীরবাড়ির নির্যাতনে। যদি একজন নারী অত্যাচারে মৃত্যুবরণ করেন, মানসিক আঘাতপ্রাপ্ত হন, হীনমন্যতায় ভোগেন, উপভোগহীন জীবনযাপন করেন; তাহলে এসব ধারণা (ভদ্রতা-শিষ্ঠতা-শালীনতা) দিয়ে কী লাভ? যেখানে জীবন ও প্রাণের অস্তিত্ব নেই, সেখানে কী লাভ ভালোমেয়ে-ভদ্রমেয়ে-গৃহলক্ষ্মী-সংসারী হয়ে? এই যে, মেয়েদের মধ্যে প্রতিনিয়ত সমাজে “ভালো মেয়ে” হওয়ার ধারণা ঠুকিয়ে দিচ্ছেন আমাদের পরিবারপরিজন-আত্মীয়স্বজন; এবং এই “ভালো মেয়ে” চর্চা করার জন্য কতো মেয়ের জীবন ও ভবিষ্যৎ নষ্ট হয়েছে তার দায় কি উনারা এড়াতে পারবেন? উনারা-ই তো এজেন্টের মতো আমাদের মগজে-মনে-মননে এসব ধারণা ঠুকিয়ে দিচ্ছেন; তারাই তো কুমারীত্ব ও সতীত্বের ধারণার উৎপাদন ও পুর্নউৎপাদন করছেন।\nযখন অনলাইন বিভিন্ন পোর্টাল কুমারীত্ব বা সতীত্ব নিয়ে উপদেশ-পরামর্শ-প্রতিবেদন প্রকাশ করে, তখন আপনারা চিৎকার করে ওঠেন “বিকৃত মানসিকতা, অশ্লীল প্রতিবেদন, নোংরা প্রতিবেদনে মূল্যবোধ নষ্ট হলো বলে” — আর, পরিবারপরিজন-আত্মীয়স্বজন-সমাজ, তাদের মূল্যবোধ কি খুব শ্লীল, পবিত্র, উত্তম? তারা-ই তো কুমারীত্ব রক্ষা করছেন, লালন করছেন, চর্চা করছেন; তারা হয়ে ওঠছেন কুমারীত্ব বা সতীত্ব রক্ষা ও প্রকাশের একনিষ্ঠ চৌকিদার-পাহারাদার-পুলিশ-কোর্ট। অনলাইন পোর্টালগুলো তো এসব দৃষ্টিভঙ্গি ও মূল্যবোধকে তো ভাষায় প্রকাশ করছে, তারা তো আর এর বাহিরে কিছু করছে না; আমাদের সমাজে যা প্রচলিত, যা চর্চা হয়, তারা তো তা-ই ভাষায় প্রকাশ করছে। তাহলে, কি এসব অনলাইন পোর্টালে আমাদের সামাজিক চিন্তাভাবনা ও মূল্যবোধের প্রতিফলন প্রকাশিত হচ্ছে না?\n(বি. দ্র. এটি একটি অসমাপ্ত ও খসড়া লেখা — যা যেকোনো সময় পরিবর্তনের দাবি রাখে। আমি পুরুষের আচরণ নিয়ে এখানে কথা বলিনি বা তাদের আচরণ নিয়ে কথা বলা আমার এই লেখার উদ্দেশ্য নয়, তা নিয়ে অন্য লেখায় আলোচনা করবো।)\nকৃতজ্ঞতা : নাজিয়া নিসা, লুবানা বিনতে কিবরিয়া, সিনথি আহমেদ, সিনথিয়া চৌধুরী, হোমায়রা সাদিয়া শরমি — লেখাটি পড়ে বিভিন্ন বিষয় সংশোধন করে দেয়ার জন্য তাঁদেরকে আন্তরিক ধন্যবাদ।\n956 বার পঠিত


ইগো ঝেড়ে ফেলার বই পড়ছেন বিরাট! শোরগোল সোশ্যাল মিডিয়ায় | KhaborOnline\nHome খেলাধুলো ক্রিকেট ইগো ঝেড়ে ফেলার বই পড়ছেন বিরাট! শোরগোল সোশ্যাল মিডিয়ায়\nইগো ঝেড়ে ফেলার বই পড়ছেন বিরাট! শোরগোল সোশ্যাল মিডিয়ায়\nওয়েবডেস্ক: বিরাট কোহলি যা কিছু করেন, সেটাই খবর হয় যায়। এ বার ড্রেসিংরুমে বসে একটা বই পড়াও বিরাটকে সংবাদ শিরোনামে নিয়ে চলে গেল। অবশ্য কোনো সাধারণ বই তিনি পড়েছিলেন না। তাঁর বইয়ের বিষয়বস্তু ছিল কী ভাবে ইগোকে ঝেড়ে ফেলা যায়।\nআন্টিগা টেস্টের দ্বিতীয় দিন খেলা চলাকালীন দেখা যায় ড্রেসিংরুমে বসে একটা বই পড়ছেন বিরাট। ক্যামেরায় ধরা পড়ে বই-এর নামও। স্টিভেন সিলভেস্টের-এর লেখা ‘ডিটক্স ইয়োর ইগো, সেভেন ইজি স্টেপস টু অ্যাচিভ ফ্রিডম, হ্যাপিনেস অ্যান্ড সাকসেস ইন ইয়োর লাইফ।’\nআরও পড়ুন চিনা প্রতিপক্ষকে উড়িয়ে বিশ্ব ব্যাডমিন্টন চ্যাম্পিয়নশিপের ফাইনালে পিভি সিন্ধু\nএ রপরেই টুইটারে শুরু হয় শোরগোল। অনেকেই রোহিতের সঙ্গে তাঁর সম্পর্ক অনবতি হওয়ার জল্পনাকে আবার সামনে নিয়ে আসেন। তাঁদের বক্তব্য, রোহিতের সঙ্গে সাম্প্রতিক সমস্যার পর নিজের ইগো ঝেড়ে ফেলে নিজেকে ভালো রাখার জন্যই এই বই পড়ছেন বিরাট। তবে কেউ কেউ মজার মন্তব্যও করেছেন। অনেকেরই বক্তব্য, বিরাটের হাতে এই বই দেখার পরে বই-এর বিক্রি হুহু করে বেড়ে যাবে। তাতে আখেরে লাভ হবে লেখকের। তাই বিরাটের হাতে ওই বই দেখে সব থেকে বেশি আনন্দ পেয়েছিলেন স্টিভেন সিলভেস্টের।\nতবে এই বই পড়ার পেছনে খেলাটাও একটা কারণ বলে জানিয়েছেন ক্রিকেটবোদ্ধারা। এর আগেও অনেক আন্তর্জাতিক ক্রিকেটারকে এই বই পড়তে দেখা গিয়েছে। ক্রিকেট বিশেষজ্ঞরা বলেন, টেস্ট ম্যাচের সময় মানসিক চাপ কমানোর জন্য অনেকেই এই বইয়ের সাহায্য নেন।\nপূর্ববর্তীচিনা প্রতিপক্ষকে উড়িয়ে বিশ্ব ব্যাডমিন্টন চ্যাম্পিয়নশিপের ফাইনালে পিভি সিন্ধু\nপরবর্তীশ্রীনগরেই বাধার মুখে সীতারাম-দীনেশ-রাহুলরা


শিরোনাম: নর্টজে থাকলেও দ. আফ্রিকার বিশ্বকাপ দলে নেই মাল্ডার ধর্মীয় বিষয়ে হস্তক্ষেপ নয় : হাইকোর্ট ভোটার তালিকায় রোহিঙ্গা ঠেকাতে কড়াকড়ি বাজেটে কাঙ্ক্ষিত প্রতিফলন ঘটছে কিনা এমপিরা খোঁজ রাখতে পারেন পুলিশের ভূমিকার বিচার বিভাগীয় তদন্ত চায় টিআইবি পত্নীতলায় অবৈধ স্থাপনা উচ্ছেদ অভিযান স্থগিত সিংড়ায় স্কুলের জায়গা দখল, প্রতিবাদে শিক্ষার্থীদের মানববন্ধন\nডেটলাইন ৩০ এপ্রিল\nPublished : Friday, 19 April, 2019 at 6:41 AM\nআগামী ৩০ এপ্রিল নিয়ে দোটানায় রয়েছে বিএনপি। এদিনের পর নির্বাচিত ছয় এমপি আর শপথ নেয়ার সুযোগ পাবেন না। এ কারণে সরকার চাচ্ছে যেকোনো মূল্যে বিএনপির এই ছয় এমপি ৩০ এপ্রিলের আগে শপথ গ্রহণ করুক। তাহলে দলের চেয়ারপার্সন বেগম খালেদা জিয়ার প্যারোলে মুক্তির বিষয়টি বিবেচনা করবে সরকার। অপরদিকে, বিএনপির দাবি, আগে চেয়ারপারসনকে মুক্তি দিতে হবে। পরে তাদের এমপিরা শপথ নেবেন। এ অবস্থায় বিএনপি কী করবে সে বিষয়ে সিদ্ধান্ত নিতে পারছে না।\nচেয়ারপারসন খালেদা জিয়াকে নিঃশর্ত মুক্তি দিয়ে পছন্দের হাসপাতালে চিকিৎসার সুযোগ দিলে নির্বাচিত ছয়জন এমপির শপথ নেয়ার বিষয়টি ভেবে দেখবে বিএনপি। আর বিএনপির ওই ছয় নির্বাচিত এমপি শপথ নিয়ে সংসদে যোগ দিলে খালেদা জিয়ার প্যারোলে মুক্তি ও চিকিৎসার জন্যে বিদেশে পাঠানোর বিষয়টি ভেবে দেখবে সরকার।\nদু’ পক্ষের এমন অনড় অবস্থানের মধ্যে দিয়ে এগোচ্ছে রাজনীতি। পর্দার অন্তরালে চলছে নানা আলোচনা, দর কষাকষি! এ ক্ষেত্রে সুবিধাজনক অবস্থানে রয়েছে সরকার। তাদের হাতে রয়েছে পর্যাপ্ত সময়। কিন্তু বিএনপির হাতে সময় মাত্র ১১ দিন। এই সময়ের মধ্যেই যা কিছু করার, তা-ই করতে হবে বিএনপিকে। চূড়ান্ত সিদ্ধান্ত ৩০ এপ্রিলের মধ্যেই নিতে হবে দলটিকে।\nসংশ্লিষ্টরা বলছেন, যেহেতু ৩০ এপ্রিলের মধ্যে বিএনপির ছয়জন নির্বাচিত এমপি শপথ নিতে হবে, সেহেতু চাপটা বিএনপির ওপরই বেশি। কারণ, এই সময়ের মধ্যে শপথ না নিলে তাদের সংসদ সদস্য পদ বাতিল হয়ে যাবে। তখন দর-কষাকষির সুযোগটাও হাতছাড়া হয়ে যাবে তাদের। কোনো প্রকার সমঝোতার প্রস্তাবে আর সায় দেবে না সরকার।\nসূত্রমতে, এমন পরিস্থিতিতে চলতি এপ্রিল মাসের শুরু থেকেই ভেতরে ভেতরে মুভমেন্ট শুরু করে বিএনপি। সরকারের সর্বোচ্চ পর্যায়ের সঙ্গে যোগাযোগেরও চেষ্টা করে দলটির শীর্ষ নেতারা। নানা দিক থেকে মুভমেন্ট অব্যাহত রাখে তারা। খালেদা জিয়ার নিঃশর্ত মুক্তির শর্তে শপথ নিয়ে সংসদে যাওয়ার ব্যাপারে আগ্রহ দেখায় বিএনপি।\nকিন্তু জামিন বা নিঃশর্ত মুক্তি নয়, বড়জোর প্যারোলে মুক্তির বিষয়টি ভেবে দেখার আশ্বাস দেয় সরকার। অর্থাৎ বিএনপির ছয় বিজয়ী প্রার্থী শপথ নিয়ে সংসদে গেলে প্যারোলে মুক্ত হয়ে চিকিৎসার জন্যে বিদেশে যাওয়ার সুযোগ পাবেন দলটির চেয়ারপারসন খালেদা জিয়া।\nসূত্রমতে, খালেদা জিয়ার স্বাস্থ্যের কথা বিবেচনা করে এবং তার জীবন রক্ষায় সরকারের দেয়া এ প্রস্তাব প্রথম দিকে ইতিবাচক হিসেবে নেয় বিএনপি। বিষয়টি নিয়ে দলের সর্বোচ্চ নীতিনির্ধারণী ফোরাম জাতীয় স্থায়ী কমিটিতে আলোচনা করার সিদ্ধান্ত নেন দলটির শীর্ষ নেতারা।\nএরপর গত রোববার পহেলা বৈশাখ উপলক্ষে বঙ্গবন্ধু শেখ মুজিব মেডিকেল বিশ্ববিদ্যালয় (বিএসএমএমইউ) হাসপাতালে দেখা করতে গেলে বিএনপির মহাসচিব মির্জা ফখরুল ইসলাম আলমগীর, স্থায়ী কমিটির সদস্য নজরুল ইসলাম খান ও গয়েশ্বর চন্দ্র রায়কেও খালেদা জিয়া সাফ জানিয়ে দেন, প্যারোল মুক্তি নিতে রাজি নন তিনি। বিএনপির ছয়জন সংসদ সদস্যও শপথ নেবেন না।\nএদিকে, খালেদা জিয়ার নিঃশর্ত মুক্তির শর্তে শপথ নিতে আগ্রহী বিএনপির ছয়জন বিজয়ী প্রার্থী সোমবার (১৫ এপ্রিল) গুলশানে দলের চেয়ারপাসনের রাজনৈতিক কার্যালয়ে বৈঠক করেন। শপথ নেয়ার ব্যাপারে মির্জা ফখরুল ইসলাম আলমগীরকে তাদের আগ্রহের কথা জানান। মির্জা ফখরুলও তাদের জানিয়ে দেন খালেদা জিয়ার সিদ্ধান্তের বিষয়টি।\nসংশ্লিষ্টরা বলছেন, একদিকে খালেদা জিয়ার মুক্তি, অন্যদিকে বিজয়ী ছয়জনের শপথ নিয়ে এই মুহূর্তে দম আটকানো পরিস্থিতিতে রয়েছে বিএনপি। আইনি প্রক্রিয়ায় খালেদা জিয়ার মুক্তি সম্ভব নয় এমন বাস্তবতা সম্পর্কে ওয়াকিবহাল হওয়ার পরও গত ১৪ মাসে কার্যকর কর্মসূচি দিতে পারেনি বিএনপি। আগামী ১১ দিনে বড় কিছু করে ফেলবে এমনটি ভাবার কোনো কারণও দেখছেন না কেউ। প্যারোলে মুক্তির সর্বশেষ সুযোগটাও নিতে রাজি নন খালেদা জিয়া।\nঅবশ্য, বিএনপির মাঠ পর্যায়ের কর্মীদের অনেকেই মনে করেন, আইনি প্রক্রিয়া বা রাজপথের আন্দোলনে খালেদা জিয়াকে মুক্ত করা সম্ভব নয়। বরং প্যারোলে মুক্তি খালেদা জিয়ার দেশের বাইরে এবং শপথ নিয়ে নির্বাচিত ছয়জন সংসদে গেলেই ভালো করবে। দলটির শুভাকাক্সক্ষীরাও মনে করেন দলটিকে বাঁচাতে হলে যেকোনো মূল্যে, যেকোনো শর্তে খালেদা জিয়ার মুক্তি প্রয়োজন। সে জন্যে যতটুকু ছাড় দেয়া দরকার, ততটুকু ছাড় দিতে হবে বিএনপিকে।\nএ প্রসঙ্গে জানতে চাইলে বিএনপির স্থায়ী কমিটির সদস্য ডক্টর খন্দকার মোশাররফ হোসেন বলেন, ‘শপথ, প্যারোল এগুলো আলোচনার কোনো বিষয়-ই নয়। আমাদের দাবি একটাই, খালেদা জিয়াকে নিঃশর্ত মুক্তি দিতে হবে। মুক্ত হওয়ার পর তিনিই সব ব্যাপারে সিদ্ধান্ত নেবেন। আর ১৩-১৪ দিনের হিসাব করে আমরা রাজনীতি করি না।’ কোনো টাইমফ্রেম তাদের রাজনীতিতে নেই বলেও তিনি মন্তব্য করেন।


Mahishadal:ছোট্ট ছুটিতে মহিষাদল রাজবাড়ি, কত খরচ? কীভাবে যোগাযোগ করবেন? রইল বিস্তারিত| Mahishadal: perfect weeknd destination near kolkata is mahishadal raajbariMahishadal:ছোট্ট ছুটিতে মহিষাদল রাজবাড়ি, কত খরচ? কীভাবে যোগাযোগ করবেন? রইল বিস্তারিত| Mahishadal: perfect weeknd destination near kolkata is mahishadal raajbari – News18 Bangla\nMahishadal: ছোট্ট ছুটিতে মহিষাদল রাজবাড়ি, কত খরচ? কীভাবে যোগাযোগ করবেন? রইল বিস্তারিত\nরাজবাড়ির আশপাশের গ্রামও ঘুরে দেখা যায়৷ সাত কিলোমিটার দূরে গেঁওখালি নদী তীর আর ইতিহাসের সঙ্গে যুক্ত পর্তুগীজদের গ্রাম মীরপুর ঘুরেও অনেক কিছু দেখা যায়।\nLast Updated : June 21, 2022, 22:24 IST\nমেলেনি চিকিৎসা পরিষেবা, অভিযোগে অবস্থান বিজেপি কর্মীদের\nরথ দেখা, কাঁঠাল বেচা! সে আবার কী! মহিষাদলের 'আজব কিস্যা'\nএগিয়ে আসছে আষাঢ়ের পুণ্য লগ্ন, মহিষাদলে জোরকদমে চলছে রথযাত্রার প্রস্তুতি\nভাল উদ্যোগ! অবশেষে হাসপাতালে শুরু হল বিদ্যুৎ ফেরানোর কাজ\n#মহিষাদল: মহিষাদলের প্রাচীণ রথের জনপ্রিয়তা তুঙ্গে, সারা বছরই পর্যটকদের জন্য রাজবাড়ি ঘুরে দেখার ব্যবস্থা চালু থাকলেও, রথের কয়েকটা দিন রাজকীয়ভাবেই সেজে ওঠে মহিষাদল রাজবাড়ি এবং প্রাসাদ চত্বর। পর্যটকদের জন্য রাজবাড়িতে রাত্রিযাপনের ব্যবস্থাও চালু থাকে সারা বছরই। রথ এবং পুজো এলে বাড়তি সাজানো গোছানোর ব্যাপার সামনে চলে আসে।\nরাজবাড়িতে রাত্রিযাপনের বুকিং সংক্রান্ত ব্যাপারে যোগাযোগ করার ব্যবস্থা রয়েছে। রাজবাড়িতে নিশিযাপন করতে হলে আগে থেকেই বুকিং করে আসা উচিত৷ বুকিং-এর জন্য সরাসরি রাজ পরিবারের বংশধর হরপ্রসাদ গর্গের মোবাইল নম্বরেই ফোন করা যাবে। মোবাইল নম্বর- ৯৮৩০২৭৫৯২৮\nমহিষাদল রাজ পরিবারে ফুলবাগ প্যালেসে তিন ধরনের রুম রয়েছে পর্যটকদের থাকার জন্য। প্রতিটি রুমই এসি যুক্ত। টিভি এবং আলাদা আলাদা বাথরুম রয়েছে রুমগুলিতে। প্রাচীন আমলের ঘরদালান, রাজার পালঙ্ক-র আদলে সাজানো হয়েছে পর্যটকদের রুমগুলি, যার ভাড়া যথাক্রমে ৮ হাজার, ৬ হাজার, ৩ হাজার এবং ২ হাজার টাকা৷ সঙ্গে মিলবে ব্রেকফাস্ট৷ লাঞ্চ ও ডিনার করতে হলে আগে থেকে জানালে রাজবাড়ির পক্ষ থেকে ব্যবস্থা করা হয়। খাওয়া যাবে শ্বেতপাথরের টেবিলে কাঁসার থালা-বাসনে।\nহরপ্রসাদ গর্গ বলেন, পর্যটকদের বাড়তি ভিড়ের কথা মাথায় রেখেই আরও উন্নয়ন করা যাবে। পর্যটকদের জন্য রাজবাড়ির দেওয়ালে দেওয়ালে সাঁটানো রয়েছে মহিষাদল রাজবংশের ইতিহাস, যেখানে উল্লেখ রয়েছে-ষষ্ঠদশ শতকে জনার্দন উপাধ্যায় প্রথম এই রাজবাড়িটি তৈরি করেছিলেন। রাজ বংশধরদের পুরনো অনেক কথাই লেখা রয়েছে। যা জানতে চায় উৎসুক পর্যটকরা। কলকাতা থেকে খুব দূরে নয়, তাই সপ্তাহান্তের ছুটিতে কাছেপিঠে বেড়ানোর জন্য ঘরের কাছের পর্যটন কেন্দ্র হিসেবে মহিষাদল রাজবাড়ি বেশ পছন্দের। রাজবাড়ির তথ্যসমূহ জানা এবং প্রাচীণ নিদর্শন দেখার সুযোগ মিলে সংগ্রহশালায়।\nমহিষাদল রাজবাড়িতে এখন তিনটি প্রাসাদ রয়েছে। প্রথমে রঙ্গিবসান(এটি হটাৎ করেই ভেঙে পড়েছে) এবং দ্বিতীয় লালকুঠিতে প্রবেশাধিকার নেই৷ তৃতীয় ফুলবাগেই পর্যটকদের জন্য থাকার ব্যবস্থা আছে। পর্যটকদের রাত্রিবাসের জায়গা ফুলবাগ রাজ প্রাসাদের চওড়া দালান। কড়িকাঠের সিলিং। কারুকার্য করা দরজা জানলা। তাতে রয়েছে পুরনো দিনের খরখরি। উঁচু ছাদে লাগানো রয়েছে ঝাড়বাতি। রয়েছে ছোটো বড় কামান। উঁচু কামান পোঁতাও রয়েছে। এককালে দুর্গাপুজোর সময় এই কামান দাগা হত। এখন আর সে-সব হয় না। রয়েছে দুর্গা মণ্ডপ। কয়েকশো একর জায়গা জুড়ে গড়ে ওঠা আম্রকুঞ্জ, বড়-বড় দিঘি। কাছেই রয়েছে গান্ধী কুটির, প্রয়াত দুই স্বাধীনতা সংগ্রামী সতীশ চন্দ্র সামন্ত এবং সুশীল ধাড়ার বাসভুমিও রয়েছে। মহিষাদল রাজ কলেজ, রাজ হাইস্কুল, রাজবাড়ির কুলদেবতা গোপালজিউ মন্দির, রাজ পরিবারের শিকার করার হাতিয়ার, শিকার করা পশুপাখি, বাঘ, সিংহও দেখতে পাওয়া যাবে৷ এই রাজবাড়িতেই একটা মিউজিয়ামও রয়েছে। রাজবাড়ির আশপাশের গ্রামও ঘুরে দেখা যায়৷ সাত কিলোমিটার দূরে গেঁওখালি নদী তীর আর ইতিহাসের সঙ্গে যুক্ত পর্তুগীজদের গ্রাম মীরপুর ঘুরেও অনেক কিছু দেখা যায়।\nFirst published: June 21, 2022, 21:49 IST


'প্রসেনজিৎ আবার অভিনয় করতে পারে নাকি'! বিস্ফোরক মন্তব্য করে বসলেন বিপ্লব চ্যাটার্জী! - TollyGossip\nপ্রত্যেকটা মানুষই আলাদা। সকলের আলাদা আলাদা দক্ষতা থাকে। তাই কোনো মানুষকেই আপনি বিচার করতে পারেন না। আবার সিনেমা মানে শুধু বিনোদন নয়। তা বাস্তবকেও তুলে ধরে। কিন্তু এযুগের অভিনেতা-অভিনেত্রীরা যে ভালো অভিনয় করতে পারে, তা টলিউড ইন্ডাস্ট্রির অভিনেতা বিপ্লব চ্যাটার্জী মনে করেন না! মানে প্রসেনজিৎ থেকে শুরু করে দেব সকলকেই অযোগ্য মনে করেন বিপ্লব চ্যাটার্জী!\nবরাবরই স্পষ্ট কথার ব্যক্তি তিনি। সত্যজিৎ রায় পরিচালিত ‘প্রতিদ্বন্দী’ চলচ্চিত্রের মধ্য দিয়ে তার অভিনয় জগতে পদার্পণ। তারপর অবশ্য তিনি ২০০৬ সালে বিধানসভা নির্বাচনের প্রার্থীও হয়েছিলেন আলিপুর আসন থেকে। আশি থেকে নব্বই এর দশকে বহু বাংলা সিনেমায় খলনায়কের চরিত্রে অভিনয় করেছিলেন তিনি। তার জন্য টলিউড ইন্ডাস্ট্রিতে বেশ জনপ্রিয়ও তিনি।\nতবে তিনি মনে করেন মহানায়ক উত্তম কুমার, সুচিত্রা সেন, সৌমিত্র চ্যাটার্জী শুধুমাত্র তারাই অভিনয়ে সেরা ছিলেন। বহুবার সংবাদমাধ্যমে এ বিষয়ে কথাও বলেন তিনি।\nপ্রসঙ্গত জি বাংলার ‘অপুর সংসার’ নামক টক শো আগে সম্প্রচারিত হত। বেশ জনপ্রিয় ছিল সেই শো। সেখানে সঞ্চালকের ভুমিকায় দেখা গেয়েছিল অভিনেতা শুভেন্দু চট্টোপাধ্যায়ের ছেলে শাশ্বত চট্টোপাধ্যায়কে। সেখানে একবার এসেছিলেন অভিনেতা বিপ্লব।\nতখন তিনি বলেন, এই প্রজন্মের কলাকুশলীরা নায়ক হওয়ার যোগ্য নয়। তিনি আরও বলেন, অন্তরে ব্যথা না থাকলে কোন চরিত্রই পর্দার সামনে ফুটিয়ে তোলা যায় না। আর এই যুগের অভিনেতা অভিনেত্রীদের মধ্যে সেটি লক্ষ্য করা যায় না।\nRelated Topics:actorBiplab ChatterjeePrasenjit Chatterjee\nইন্দ্রপুরী স্টুডিওতে ভৌতিক অভিজ্ঞতার স্বাক্ষী অভিনেতা প্রসেনজিৎ চট্টোপাধ্যায়


তদন্তের তথ্য ফাঁসের অভিযোগে নিজেই তদন্তের মুখে সিবিআই কর্মকর্তা\n১১ মিনিট আগের আপডেট ; রাত ০২:৪২ ; শনিবার ; আগস্ট ২৪, ২০১৯\nপ্রকাশিত : ১৮:৫৩, জানুয়ারি ২৮, ২০১৯ | সর্বশেষ আপডেট : ১৮:৫৮, জানুয়ারি ২৮, ২০১৯\nতদন্তে ‘অহেতুক দেরি’ ও গোপন তথ্য ফাঁসের অভিযোগ উঠেছে ভারতের আইসিআইসিআই ব্যাংক দুর্নীতি মামলার তদন্তকারী সিবিআই কর্মকর্তা সুধাংশু ধর মিশ্র’র বিরুদ্ধে। সে অভিযোগে এ কর্মকর্তা নিজেই এবার তদন্তের মুখে পড়েছেন। এরইমধ্যে তাকে ব্যাংক সিকিউরিটিজ্ অ্যান্ড ফ্রড সেল (বিএস অ্যান্ড এফসি)-এর দিল্লি শাখার দায়িত্ব থেকে সরিয়ে দেওয়া হয়েছে। পুলিশ সুপার পদমর্যাদার এই কর্মকর্তাকে রাঁচিতে সিবিআইয়ের আর্থিক অপরাধ শাখায় বদলি করা হয়েছে। সোমবার (২৮ জানুয়ারি) এ খবরটিকে প্রধান শিরোনাম করেছে ভারতীয় সংবাদমাধ্যম টাইমস অব ইন্ডিয়া।\nআইসিআইসিআই ব্যাংক দুর্নীতি মামলায় গত ২২ জানুয়ারি এফআইআর দায়ের করে সিবিআই। তাতে নাম রয়েছে আইসিআইসিআই ব্যাংকের প্রাক্তন প্রধান চন্দা কোছার, তার স্বামী দীপক কোছার এবং ভিডিওকন সংস্থার চেয়ারম্যান ভেনুগোপাল ধুতের। প্রতারণা দমন আইনের আওতায় তাদের বিরুদ্ধে অপরাধমূলক ষড়যন্ত্র ও প্রতারণার অভিযোগ আনা হয়েছে। তদন্তকারীদের দাবি, আইসিআইসিআই ব্যাংকের সিইও পদে থাকার সুবিধা নিয়ে অবৈধ উপায়ে ওই বেসরকারি সংস্থাকে ঋণ মঞ্জুর করেছেন চন্দা।\nএফআইআর দায়েরের একদিন পরেই মামলার তদন্তকারী কর্মকর্তা সুধাংশু ধর মিশ্রের বদলির নির্দেশ আসে। ২০১৭ সালের ডিসেম্বর থেকে এই মামলার তদারকির দায়িত্বে ছিলেন তিনি। সংশ্লিষ্ট সূত্রকে উদ্ধৃত করে টাইমস অব ইন্ডিয়া জানায় ভিডিওকন মামলার তদন্তে বিলম্ব হচ্ছিল। তদন্তের খবর প্রকাশ্যে চলে আসছিল। সে বিষয়ে সুধাংশুকেই সন্দেহ করা হচ্ছিল। সেই কারণে ২২ জানুয়ারি তার বিরুদ্ধে তদন্তও শুরু হয়েছে।\n১৫০৩৬ মীর কাসেম আলীর ১৪টি ফ্ল্যাট-দোকানের মালিকানা পরিবর্তন\n২৭১২ রোহিঙ্গাদের পেছনে ২ বছরে বাংলাদেশের খরচ ৭২ হাজার কোটি টাকা!\n২২৬১ জামালপুরের ডিসির ভিডিও বিতর্ক\n২১৫৪ রোহিঙ্গাদের মুখে খাবার তুলে দেওয়া ফারুক রোহিঙ্গা সন্ত্রাসীদের হাতে খুন!\n১৯৭২ সহজ উপায়ে তিতা ছাড়া তালের রস বের করবেন যেভাবে\n১৫৯০ রোহিঙ্গাদের আর আমরা খাওয়াতে পারবো না: পররাষ্ট্রমন্ত্রী\n১৪৯২ ইসলামী বিশ্ববিদ্যালয়ে জন্মাষ্টমী পালিত\n১৩৪৪ তেলাপোকা দূর হবে ওষুধ ছাড়াই


নড়াইলে নববর্ষ ১৪২৬ পালন উপলক্ষে ঐতিহ্যবাহী ঘোড়দৌড় প্রতিযোগিতা অনুষ্ঠিত হয়েছে। মঙ্গলবার (১৬ এপ্রিল) বিকেলে লোহাগড়া উপজেলার বাড়িভাঙ্গা, হান্দলা, ব্রাম্মণডাঙ্গা, চর-ব্রাম্মণডাঙ্গা এই চার গ্রামের মানুষ নববর্ষ উপলক্ষে স্থানীয় বিলে এ প্রতিযোগিতার আয়োজন করে। কয়েক হাজার দর্শক এ প্রতিযোগিতা উপভোগ করেন।\nপ্রতিযোগিতায় যশোর, মাগুরা, ফরিদপুর ও নড়াইলের বিভিন্ন এলাকা থেকে ২২টি ঘোড়ার মালিক অংশ নেন। তিন কিলোমিটার পথ পাড়ি দিয়ে যশোর বাঘারপাড়া উপজেলার দহখোলা গ্রামের মো. বাপ্পী মোল্লার ঘোড়া প্রথম, লোহাগড়া উপজেলার আমডাঙ্গা গ্রামের ইউনুস কারীর ঘোড়া দ্বিতীয়, যশোর জেলার বাঘারপাড়া উপজেলার ধল গ্রামের জাবেদ সরদারের ঘোড়া তৃতীয় স্থান অধিকার করে।\nবিজয়ীদের মাঝে পুরস্কার প্রদান করেন জেলা প্রশাসক আঞ্জুমান আরা, পুলিশ সুপার মোহাম্মদ জসিম উদ্দীন। ১ম স্থান অধিকারী ঘোড়ার মালিককে ছয় হাজার, ২য় স্থান অধিকারী ঘোড়ার মালিককে চার হাজার ও ৩য় স্থান অধিকারি ঘোড়ার মালিককে দুই হাজার টাকা এ ছাড়া প্রতিযোগিতায় অংশ প্রহণকারী প্রতিটি ঘোড়ার মালিককে এক হাজার টাকা করে সান্তনা পুরস্কার দেওয়া হয়। অনুষ্ঠানে সভাপতিত্ব করেন মো. মুরাদুল ইসলাম। দৌড় প্রতিযোগিতা পরিচালনা করেন, মো. নাজির মোল্লা ও মো. আমিনুর রহমান।


ফুটফুটে এক কন্যা সন্তানের জননীকে পি*টিয়ে হ*ত্যা*কারী সেই যুবকের পরিচয় মিলেছে - Amar Bangladesh\nরাজধানীর বাড্ডায় গ*ণপি*টুনি দিয়ে এক নারীকে হ**ত্যার ঘটনায় তিন যুব*ককে আ**টক করেছে পুলিশ। মোবাইল ফোনের ভি*ডিও ফুটেজ দেখে রোব*বার রাতে তাদের আ**টক করা হয়েছে। আ*ট*করা হলেন- জাফর, শাহীন, বাপ্পী।\nবাড্ডা থানার বাড্ডা থানার ওসি রফিকুল ইসলাম এ তথ্য নিশ্চিত করেছেন। তিনি বলেন, প্রাথমিক জিজ্ঞা*সাবাদের জন্য তিন যুবককে বাড্ডা থেকে আ**টক করা হয়েছে। এদিকে সামাজিক যোগাযোগ মাধ্যমে ছবি *ভাইরাল হওয়া হৃদয় নামের অভিযুক্ত একজনকে এখনো আ*ট*ক করা যায়নি।\nগতকাল শনিবার সকালে উত্তর বাড্ডায় ছে*লে*ধরা স*ন্দেহে ওই নারীকে পি*টি*য়ে আ*হত করে বিক্ষুব্ধ জনতা। গু*রু*তর আহত অবস্থায় তাকে ঢাকা মেডিকেল কলেজ (ঢামেক) হাসপাতালে পাঠানো হলে ক*ব্যরত চিকিৎসক মৃ*ত* ঘোষণা করেন।\nএদিন সন্ধ্যায় ঢামেক হাস*পাতালে নি*হ*তের মরদেহ শনাক্ত করেন তার ভা*গিনা ও বোন রেহানা। তারা জানায়, নি*হ*তের নাম তসলিমা বেগম রেনু। তার ১১ বছরের এক ছেলে ও চার বছর বয়সী এক মে*য়ে রয়েছে। আড়াই ব*ছর আগে তসলিম উদ্দিনের সঙ্গে তার বি*বাহ বিচ্ছেদ হয়। এরপর থেকে ছে*লে*মেয়েকে নিয়ে মহাখালী ওয়ারলেস এলাকায় একটি বাড়িতে থাকতেন তিনি।\nনি*হ*তের ভাগিনা নাসির উদ্দিন বলেন, রেনু মা*ন*সিক রোগে ভুগ*ছিলেন। চার বছর বয়সী মে*য়েকে স্কুলে ভর্তি করানোর জন্য তিনি এক স্কুল থেকে আরেক স্কুলে ঘুরছিলেন। এ কা*রণেই হয়তো তিনি বাড্ডার ওই স্কুলটিতে যান।\nএ ঘটনায় শ*নিবার বাড্ডা থানায় অজ্ঞাত ৪০০ থেকে ৫০০ জনের বিরুদ্ধে হ*ত্যা* মা*ম*লা করেন নাসির উদ্দিন। মা*ম*লায় বলা হয়েছে, অত*র্কিত*ভাবে ওই নারীকে স্কুলের অভি*ভাবক, উৎসুক জনতাসহ অনেকে গ*ণ*পিটুনি দেয়। এতে তার মৃ*ত্যু* হয়। এ ঘটনায় প্র*ত্যক্ষ ও পরোক্ষভাবে আনু*মানিক ৪০০ থেকে ৫০০ জন অজ্ঞাত ব্যক্তি জড়িত।\nদুবাইতে ক্লিনার কর্মী পনেরো কেজি স্বর্ণের ব্যাগ পেয়ে ফেরৎ দিয়ে সততার পরিচয় দিল !\nPosted on July 22, 2019 Author adminCategories জাতীয়\nPrevious Previous post: মিন্নির ব্যাংক অ্যাকাউন্টে নয়ন বন্ডের মোটা অংকের টাকা ! আদালতে জবানবন্দিতে চাঞ্চল্যকর তথ্য !\nNext Next post: নিজের বি*রুদ্ধে মামলা নিয়ে তাৎক্ষণিক প্রতিক্রিয়ায় যা বললেন সুমন


প্রতিটি মৃত্যুরই তদন্ত দরকার, বন্দিমৃত্যুতে জাতিসংঘ, The UN says on Tamilnadu custodial death case that every death needs to be investigated. - Bengali Oneindia\n5 min ago ভারত বনাম অস্ট্রেলিয়া: ডনের দেশে দুই ওডিআই সিরিজে সর্বাধিক রান হাঁকানো ক্রিকেটারদের তালিকা\n13 min ago রাজ্য জুড়ে তিনিই অবজারভার! কে কোথায় কার সঙ্গে যোগাযোগ রাখছেন জানি, হুঁশিয়ারি মমতার\n21 min ago ১ থেকে ৩১ ডিসেম্বর পর্যন্ত কোভিড ঘিরে কোন গাইডলাইন মানতে হবে! জানিয়ে দিল স্বরাষ্ট্রমন্ত্রক\n28 min ago তৃণমূলের রাশ থাকবে মমতার হাতেই! পিকে-অভিষেকের পাশাপাশি বার্তা শুভেন্দুদেরও\n| Updated: Sun, Jul 12, 2020, 18:32 [IST]\nতামিলনাড়ুর থুথুকুডিতে হাজতে মৃত্যুর ঘটনায় তদন্তের পক্ষে মত দিল জাতিসংঘ। জাতিসংঘের সেক্রেটারি-জেনারেলের মুখপাত্র স্টিফেন দুজারিক জানান, নীতিগতভাবে প্রতিটি ক্ষেত্রেই সমস্ত মৃত্যুর পুরোপুরি তদন্ত হওয়া দরকার। শনিবার সাপ্তাহিক ব্রিফিংয়ের সময় দুজরিক ভারতের তামিলনাড়ু রাজ্যে পুলিশের হেফাজতে পিতা-পুত্র হত্যার বিষয়ে এই মন্তব্য করেন।\nতিনি বলেন, "আমি মনে করি যে প্রতিটি মৃত্যুর ক্ষেত্রে নীতিগতভাবে পূর্ণাঙ্গ তদন্ত করা দরকার।" কেন হেফাজতে থাকাকালীন মৃত্যু হল, তা জানা আবশ্যক। ১৯ জুন লকডাউন চলাকালীন সাথনকুলাম মূল বাজার এলাকায় দোকান খোলা রাখার জন্য জয়রাজ (৫৯) এবং তাঁর ছেলে জে বেনিকস (৩১)-কে কোভিলপট্টি সাব কারাগারে আটক করা হয়েছিল।\nঅভিযোগ, হেফাজতে থাকাকালীন পুলিশ তাঁদের উপর নির্যাতন চালিয়েছে। তারপর হাসপাতালে ভর্তি করেছে এবং পরে আহত দুই বন্দির মৃত্যু হয় হাসপাতালে। প্রাথমিকভাবে পুলি্শের পর সিআইডি তদন্ত করেছিল। তবে পরে সিবিআই-এর হাতে যায়। ৪ জুলাই অভিযুক্ত পাঁচ পুলিশ সদস্যকে টুটিকরিন জেল থেকে মাদুরাই কেন্দ্রীয় কারাগারে স্থানান্তর করা হয়।\nভারতের তোপে রাষ্ট্রসংঘে নাক কাটল পাকিস্তানের! মানবাধিকার নিয়ে ইমরানকে পাল্টা শিক্ষা দিল্লির\nপাকিস্তানে সংখ্যালঘু মহিলাদের ওপর অত্যাচার নিয়ে বিশ্বমঞ্চে সরব ভারত! পাক হিংসার মুখোশ খুলল দিল্লি\nun tamilnadu death investigation india মৃত্যু তদন্ত বন্দি তামিলনাড়ু ভারত\nThe UN says on Tamilnadu custodial death case that every death needs to be investigated


West Bengal chief secretary orders to speed up vaccination drive in districts to control Covid 19: দুই ডোজ দেওয়ার ক্ষেত্রে কেন পিছিয়ে? মুখ্যসচিবের প্রশ্নের মুখে জেলাশাসকরা – News18 Bangla\nWest Bengal Covid 19: দ্বিতীয় ডোজ দেওয়ার ক্ষেত্রে কেন পিছিয়ে? মুখ্যসচিবের প্রশ্নের মুখে জেলাশাসকরা\nগত কয়েকদিনে গোটা রাজ্যে হু হু করে বাড়ছে করোনা সংক্রমণ৷ কলকাতার পাশাপাশি জেলাগুলিতেও উদ্বেগজনক ভাবে বাড়ছে আক্রান্তের সংখ্যা (Covid 19 in West Bengal)৷\nLast Updated : January 11, 2022, 01:43 IST\n#কলকাতা: বুস্টার ডোজ দেওয়া শুরু হয়ে গিয়েছে৷ পেরিয়ে গিয়েছে নির্দিষ্ট সময়সীমাও৷ তার পরেও রাজ্যের বহু জেলাতেই এখনও করোনার টিকার দু'টি ডোজ পাননি প্রায় পঞ্চাশ শতাংশ মানুষ (West Bengal Covid 19)৷\nকেন টিকাকরণে প্রত্যাশিত লক্ষ্যমাত্রায় পৌঁছনো যাচ্ছে না, তা নিয়ে এ দিন খোদ রাজ্যের মুখ্যসচিবের কড়া প্রশ্নের মুখে পড়তে হল বেশ কয়েকটি জেলার জেলাশাসককে৷ কোভিড পরিস্থিতি পর্যালোচনা এবং নিয়ন্ত্রণে এ দিন সব জেলার জেলাশাসকদের সঙ্গে ভার্চুয়াল বৈঠক করেন মুখ্যসচিব এইচ কে দ্বিবেদী৷ জেলাশাসকরা ছাড়াও বৈঠকে উপস্থিত ছিলেন সব জেলার মুখ্য স্বাস্থ্য আধিকারিকরা৷ সেই বৈঠকেই টিকাকরণের ধীর গতি নিয়ে উদ্বেগ প্রকাশ করেন মুখ্যসচিব৷\nআরও পড়ুন: করোনা আক্রান্তের সংস্পর্শে এলেও পরীক্ষা বাধ্যতামূলক নয়, জানালো আইসিএমআর\nগত সাত দিনে বিভিন্ন জেলার কোন কোন অংশে করোনা সংক্রমণ সবথেকে বেশি বেড়েছে, এ দিন রীতিমতো তার তালিকা তৈরি করে জেলাশাসকদের দেখানো হয়৷ যে অঞ্চলগুলিতে গত এক সপ্তাহে করোনা সংক্রমণ বেশি বেড়েছে, সেখানে আরও কড়া বিধিনিষেধ জারি করার পরামর্শ দেওয়া হয়েছে৷\nপাশাপাশি, মাস্ক পরা নিয়ে কোনওরকম শিথিলতা না দেখানোর কথাও বলা হয়েছে বৈঠকে৷ পাশাপাশি করোনা আক্রান্তদের চিকিৎসায় টেলি মেডিসিনের উপরে জোর দেওয়ার পরামর্শ দেওয়া হয়েছে এ দিনের বৈঠকে৷\nগত কয়েকদিনে গোটা রাজ্যে হু হু করে বাড়ছে করোনা সংক্রমণ৷ কলকাতার পাশাপাশি জেলাগুলিতেও উদ্বেগজনক ভাবে বাড়ছে আক্রান্তের সংখ্যা৷ দুই চব্বিশ পরগণার পাশাপাশি হাওড়া, হুগলি, পশ্চিম বর্ধমানের মতো জেলাগুলিকে নিয়ে প্রশাসনের চিন্তা বাড়ছে৷ উত্তরবঙ্গেও পরিস্থিতির অবনতি হচ্ছে৷ এই পরিস্থিতিতে টিকাকরণের গতি আরও বাড়ানো এবং বিধিনিষেধের কড়াকড়ি দিয়ে সংক্রমণের শৃঙ্খল ভাঙতে চাইছে রাজ্য প্রশাসন৷\nFirst published: January 11, 2022, 01:41 IST


স্বাস্থ্যমন্ত্রী জাহিদ মালেক বলেছেন, বেসরকারি হাসপাতাল, ক্লিনিক ও ডায়াগনস্টিক সেন্টারে স্বাস্থ্যসেবা সংক্রান্ত চিকিৎসা ফি, টেস্ট ফিসহ অন্যান্য ফি সমূহ সরকারিভাবে নির্ধারণ করে দেয়া হবে। এক্ষেত্রে বেসরকারি হাসপাতালগুলিকে ক্যাটেগরি ভিত্তিক নির্ধারণ করে দেয়া হবে। এজন্য মন্ত্রণালয় থেকে কিছু দিনের মধ্যেই একটি শক্তিশালী কমিটি গঠন করা হবে। এই কমিটির রিপোর্ট অনুযায়ী পরবর্তী পদক্ষেপ গ্রহণ করা হবে।\nগতকাল সচিবালয়ে স্বাস্থ্য মন্ত্রণালয়ের সভাকক্ষে বেসরকারি হাসপাতাল, ডায়াগনস্টিক সেন্টার এবং ক্লিনিকসমূহের সেবা বিষয়ে পর্যালোচনা সভায় সভাপতির বক্তব্যে এসব কথা বলেন তিনি।\nসভায় বেসরকারি হাসপাতালগুলোর পক্ষ থেকে বাংলাদেশ মেডিকেল এসোসিয়েশনের সভাপতি মুবিন খান ক্লিনিক থেকে বর্জ্য ব্যবস্থাপনা একটি নিয়মের মধ্য দিয়ে কেন্দ্রিয়ভাবে করতে স্বাস্থ্যমন্ত্রীর দৃষ্টি আকর্ষণ করেন। স্বাস্থ্যমন্ত্রী সভায় করোনায় দ্বিতীয় ঢেউ মোকাবেলায় বেসরকারি হাসপাতাল, ক্লিনিকের পূর্ণাঙ্গ সহায়তা প্রত্যাশা করেন। বেসরকারি ক্লিনিক, হাসপাতালসমূহের পক্ষ থেকে কোভিড-১৯ এর দ্বিতীয় ঢেউ মোকাবেলায় সরকারকে সব ধরণের সহায়তা দেবার অঙ্গীকার ব্যক্ত করেন।\nসভায় অন্যান্যের মধ্যে স্বাস্থ্য সেবা বিভাগের সচিব মো. আবদুল মান্নান, স্বাস্থ্য অধিদফতরের মহাপরিচালক প্রফেসর ডা. আবুল বাসার মোহাম্মদ খুরশীদ আলম, স্বাস্থ্য শিক্ষা অধিদফতরের মহাপরিচালক প্রফেসর ডা. এ এইচ এম এনায়েত হোসেন, ঢাকা মেডিকেল কলেজের প্রিন্সিপাল খান আবুল কালাম আজাদ, বাংলাদেশ প্রাইভেট মেডিকেল এসোসিয়েশনের সভাপতি মুবিন খান, সাধারণ সম্পাদক আনোয়ার খান-এমপি প্রমুখ।\nএদিকে মঙ্গলবার সচিবালয়ের স্বাস্থ্য মন্ত্রণালয়ের সভাকক্ষে স্বাস্থ্য সেবা বিভাগের জনস্বাস্থ্য-১ অনুবিভাগের অতিরিক্ত সচিব এবং টাস্কফোর্স কমিটির আহ্বায়ক মোস্তফা কামাল-এর সভাপতিত্বে কমিটির একটি জরুরি সভা অনুষ্ঠিত হয়। সভায় টাস্কফোর্স কমিটির অন্যান্য সদস্যরা উপস্থিত ছিলেন। সভায় সর্বসম্মতিক্রমে নিন্মোক্ত সিদ্ধান্তগুলি নেয়া হয়- অফিস সময়ে সরকারি হাসপাতালের কোন চিকিৎসক বেসরকারি স্বাস্থ্য প্রতিষ্ঠানে কর্মরত থাকতে পারবে না। কোন কারণে কর্মরত অবস্থায় থাকলে টাস্কফোর্স ও সংশ্লিষ্টদের অবগত করতে হবে।\nএকই সঙ্গে হাসপাতাল, ডায়াগনস্টিক সেন্টার, ল্যাব, ক্লিনিকগুলিতে লাইসেন্স নিবন্ধন নম্বর স্পষ্টভাবে উল্লেখ থাকতে হবে। এছাড়া টাস্কফোর্স থেকে সরকারি হাসপাতালের পাশাপাশি বেসরকারি হাসপাতাল ও ক্লিনিক পরিদর্শন/অবৈধ কার্যক্রমের বিরুদ্ধে অভিযান পরিচালনার সিদ্ধান্ত হয়। অপরদিকে গত ১৬ নভেম্বরের মধ্যে অনিবন্ধিত প্রতিষ্ঠানগুলোর লাইসেন্স গ্রহণ না করার সিদ্ধান্ত নেয়া হয়।\nসভায় টাস্কফোর্স কমিটির সদস্য সচিব শিব্বির আহমেদ ওসমানী, যুগ্মসচিব সালমা তানজিয়া, যুগ্মসচিব সায়লা ফারজানাসহ অন্যান্য সদস্যরা সভায় উপস্থিত ছিলেন।


বাংলাদেশে বইতে শুরু করেছে ‘সংলাপের সু-বাতাস’ | বিশ্ব | DW | 14.05.2013\nবাংলাদেশে বইতে শুরু করেছে ‘সংলাপের সু-বাতাস’\nচরম অস্থিরতার মধ্যে হঠাত্ করে ‘সংলাপের সু-বাতাস’ বইছে বাংলাদেশে৷ এর আগে সংলাপ নিয়ে নানা আলোচনা হলেও শর্তের বেড়াজালে আটকে ছিল সব কিছু৷ কিন্তু মঙ্গলবার সকাল থেকেই সরকারি দল ও প্রধান বিরোধী দলের নেতাদের সুর অনেকটাই নমনীয়৷\nজাতিসংঘের মহাসচিবের বিশেষ দূত সহকারী সেক্রেটারি জেনারেল অসকার ফার্নান্দেজ তারানকো ঢাকা সফর করে সব রাজনৈতিক দলকে সংলাপে বসে সংকট সামাধানের জন্য যে চাপ দিয়েছেন, তাতেই বরফ গলতে শুরু করেছে বলে মনে করছেন বিশ্লেষকরা৷\nবাংলাদেশের প্রধানমন্ত্রী শেখ হাসিনা ও বিরোধী দলীয় নেত্রী খালেদা জিয়া\nআওয়ামী লীগ নেতারা আভাস দিয়েছেন যে, খুব শিগগিরই দলের সাধারণ সম্পাদক সৈয়দ আশরাফুল ইসলাম সংলাপের আহবান জানিয়ে বিরোধী দলীয় নেত্রীর কাছে চিঠি পাঠাবেন৷ তবে বিরোধী দল ‘শর্তযুক্ত' সংলাপের কথা বললেও শেষ পর্যন্ত যে চিঠি যাবে, তাতে ‘শর্তহীন' সংলাপের আহবানই জানানো হবে৷ অবস্থাদৃষ্টে মনে হচ্ছে, বিএনপিও খানিকটা ছাড় দিয়ে ‘শর্তহীন' সংলাপেই বসতে রাজি৷ অবশ্য শর্ত থাক আর না থাক দুই দলের সংলাপ যে আগামী জাতীয় সংসদ নির্বাচন ব্যবস্থা নিয়েই হবে, তা এখনই পরিষ্কার করে বলে দেয়া যায়৷\nসাবেক তত্ত্বাবধায়ক সরকারের উপদেষ্টা আকবর আলী খান ডয়চে ভেলেকে বলেছেন, সংলাপের মাধ্যমে রাজনৈতিক অস্থিরতার অবসান হোক – তা দেশের সবাই চান৷ তাই কার আহবানে ‘সংলাপের সু-বাতাস' বইছে সেটি বড় কথা নয়৷ আসলে কার্যকর পদক্ষেপ দেখতে চায় দেশবাসী৷ তিনি বলেন, সমস্যা আমাদের, তাই সমাধানও আমাদেরই করতে হবে৷ দুই নেত্রীকে আলোচনায় বসে সব সংকট নিরসনে একযোগে কাজ করতে হবে৷ তিনি বলেন, এক্ষেত্রে সবচেয়ে বেশি ছাড় বিএনপিকেই দিতে হবে৷ কারণ, তাদের অনেক নেতা কারাগারে আছেন৷ তাই দেশবাসীর স্বার্থে, দেশের স্বার্থে দু'পক্ষকেই নমনীয় হওয়ার আহবান জানিয়েছেন আকবর আলী খান৷\nএরপরেও সরাসরি সংলাপ, না কারো মধ্যস্থতায় এই সংলাপ হবে – তা নিয়ে কথা উঠেছে৷ মানবাধিকার কমিশনের চেয়ারম্যান অধ্যাপক ড. মিজানুর রহমান মঙ্গলবার স্পিকার ড. শিরীন শারমিন চৌধুরীর সঙ্গে দেখা করে তাঁকে সংলাপে ভূমিকা রাখার অনুরোধ করেছেন৷ অধ্যাপক মিজানুর রহমান ডয়চে ভেলেকে বলেন, বর্তমান রাজনৈতিক সহিংসতা নিরসনে নিরপেক্ষ ব্যক্তি হিসেবে স্পিকার ভূমিকা রাখতে পারবেন বলেই মনে করেন তিনি৷ তিনি বলেন, বর্তমান রাজনৈতিক সহিংসতা নিরসনে একটি প্রক্রিয়া শুরু করা উচিত৷ বর্তমান যে পরিস্থিতি তার প্রেক্ষিতে রাজনৈতিক সহিংসতা মোকাবেলায় জনগণের অধিকার বাস্তবায়ন করা ছাড়া কোনো বিকল্প নেই৷ এই দৃষ্টিকোণ থেকে যদি খোলা মন নিয়ে সংলাপে বসা যায়, তাহলে নিশ্চয় এর একটা সমাধান হবে৷\nমঙ্গলবার চিকিত্‍সার জন্য সিঙ্গাপুর যাওয়ার আগে বিমানবন্দরে বিএনপির ভারপ্রাপ্ত মহাসচিব মির্জা ফখরুল ইসলাম আলমগীরও আশা প্রকাশ করে বলেছেন, অর্থবহ সংলাপের মাধ্যমেই রাজনৈতিক সংকটের উত্তরণ ঘটবে৷ তিনি বলেন, দেশবাসী বিশ্বাস করে একটি অর্থবহ সংলাপের মাধ্যমে বিরাজমান রাজনৈতিক সংকটের উত্তরণ ঘটবে৷ এছাড়া, বিএনপিও চায় যে, দেশে শান্তি ও গণতন্ত্র প্রতিষ্ঠা হোক, সব সমস্যার সমাধান হোক৷\nআওয়ামী লীগের প্রেসিডিয়াম সদস্য ও যোগাযোগমন্ত্রী ওবায়দুল কাদের মঙ্গলবার এক অনুষ্ঠানে বলেছেন, আগামী নির্বাচন সব দলের অংশগ্রহণেই অনুষ্ঠিত হবে৷ আর এই নির্বাচন গ্রহণযোগ্য করার জন্য তা কোন পদ্ধতিতে হবে, তা প্রধান দুই দল বসে আলোচনার মাধ্যমেই ঠিক করবে৷ খুব শিগগিরই সংলাপের আভাস দিয়ে তিনি বলেছেন, দুই দলই খোলা মন নিয়ে আলোচনা করলে দেশের কোনো সংকটই আর থাকবে না৷\nপ্রসঙ্গত, চার দিন ধরে দেশের শীর্ষ রাজনৈতিক নেতাদের সঙ্গে বৈঠক করে আগামী নির্বাচন নিয়ে তাদের মতানৈক্য দূর করতে এবং দ্রুত সংলাপ শুরু করার তাগিদ দেন জাতিসংঘের মহাসচিবের বিশেষ দূত সহকারী সেক্রেটারি জেনারেল অসকার ফার্নান্দেজ তারানকো৷ সোমবার এক সংবাদ সম্মেলনে তিনি বলেন, সংলাপ দ্রুত শুরু হলেই সমাধান বের করা সহজ হবে৷ কারণ, সময় দ্রুত ফুরিয়ে যাচ্ছে৷\nজাতিসংঘের উদ্যোগে রাজনৈতিক সংকট সমাধানের আশা\nজাতিসংঘের সহকারী মহাসচিব অসকার ফার্নান্দেজের ঢাকা সফরে প্রধান দুই রাজনৈতিক দলের মধ্যে আলোচনার সম্ভাবনা প্রবল হচ্ছে৷ বিএনপি মনে করে জাতিসংঘের উদ্যোগে সংকটের সমাধান হবে আর আওয়ামী লীগ বলেছে, তারা আলোচনার জন্য প্রস্তুত৷ (13.05.2013)\nআবারো সংলাপের প্রস্তাব দিলেন প্রধানমন্ত্রী\nনির্বাচন নিয়ে বিরোধী দলকে আবারো সংলাপে বসার আহ্বান জানিয়েছেন প্রধানমন্ত্রী৷ আওয়ামী লীগের নেতা-কর্মীদের সঙ্গে ঘরোয়া এক সমাবেশে শেখ হাসিনা এই আহ্বান জানান৷ জবাবে বিএনপি বরাবরের মত সংলাপের বিষয়বস্তু স্পষ্ট করার কথা বলেছে৷ (11.05.2013)\nকি-ওয়ার্ডস বাংলাদেশ, সংলাপ, আওয়ামী লীগ, বিএনপি, আলোচনা, জাতিসংঘ, অসকার ফার্নান্দেজ


একুশে পদক পাচ্ছেন ২০ নাগরিক, এক প্রতিষ্ঠান | banglanewspaper\nএকুশে পদক পাচ্ছেন ২০ নাগরিক, এক প্রতিষ্ঠান\nমরণোত্তর মরহুম আমিনুল ইসলাম বাদশা, এবার একুশে পদক পাচ্ছেন ২০ নাগরিক ও একটি প্রতিষ্ঠান। বুধবার ঘোষিত ২১ জনের মধ্যে পাঁচজন মরণোত্তর পদক পাচ্ছেন। আগামী ২০ ফেব্রুয়ারি আনুষ্ঠিকভাবে পদকপ্রাপ্তদের পদক তুলে দেয়া হবে।\nপদক পাচ্ছেন, ভাষা আন্দোলনে মরণোত্তর মরহুম আমিনুল ইসলাম বাদশা। শিল্পকলায় (সংগীত) বেগম ডালিয়া নওশিন, শঙ্কর রায় ও মিতা হক। শিল্পকলায় (নৃত্য) মো. গোলাম মোস্তফা খান। শিল্পকলায় (অভিনয়) এম এম মহসীন। শিল্পকলায় (চারুকলা) অধ্যাপক শিল্পী ড. ফরিদা জামান।\nঅর্থনীতিতে অধ্যাপক ড. শামসুল আলম। সমাজসেবায় সুফি মোহাম্মদ মিজানুর রহমান।\nপ্রতিষ্ঠানের মধ্যে গবেষণায় একুশে পদক পাচ্ছে বাংলাদেশ মৎস গবেষণা ইনিস্টিটিউট।\nআগামী ২০ ফেব্রুয়ারি প্রধানমন্ত্রী শেখ হাসিনা পদক জয়ীদের হাতে এই সম্মাননা তুলে দেবেন।\nএকুশে পদক বাংলাদেশের একটি জাতীয় এবং দ্বিতীয় সর্বোচ্চ বেসামরিক পুরস্কার। বাংলাদেশের বিশিষ্ট ভাষাসৈনিক, ভাষাবিদ, সাহিত্যিক, শিল্পী, শিক্ষাবিদ, গবেষক, সাংবাদিক, অর্থনীতিবিদ, দারিদ্র্য বিমোচনে অবদানকারী, সামাজিক ব্যক্তিত্ব ও প্রতিষ্ঠানকে জাতীয় পর্যায়ে অনন্য অবদানের স্বীকৃতি প্রদানের উদ্দেশ্যে ১৯৭৬ সাল থেকে একুশে পদক প্রদান করা হচ্ছে। ভাষা আন্দোলনের শহীদদের স্মরণে ১৯৭৬ সালে এই পদকের প্রচলন করা হয়।


ই-কমার্স প্রতারণা দমনে ব্যর্থতা আইনের নয়, প্রয়োগের | 1081078 | কালের কণ্ঠ | kalerkantho\nব্যারিস্টার তানজীব উল আলম আইনজীবী, সুপ্রিম কোর্ট\n৮ অক্টোবর, ২০২১ ০০:০০ | পড়া যাবে ৭ মিনিটে\nতানজীব উল আলম\nইভ্যালিসহ কয়েকটি ই-কমার্স প্রতিষ্ঠানের বিরুদ্ধে প্রতারণার অভিযোগ উঠেছে। কয়েকজনকে গ্রেপ্তারও করা হয়েছে। এই তালিকায় নতুন নতুন কম্পানির নাম যোগ হচ্ছে। এ অবস্থায় গ্রাহকের স্বার্থ সংরক্ষণের বিষয়টি গুরুত্বপূর্ণ হয়ে উঠছে। নতুন আইন করার আলোচনা চলছে। এসব বিষয়ে নিজের মতামত দিয়েছেন সুপ্রিম কোর্টের আইনজীবী ব্যারিস্টার তানজীব উল আলম। সাক্ষাৎকার নিয়েছেন মাসুদ রুমী\nকালের কণ্ঠ : ই-কমার্স খাতের বর্তমান অবস্থা নিয়ে আপনার ভাবনা কী?\nতানজীব উল আলম : সাম্প্রতিক সময়ে যেসব ঘটনা ঘটেছে তা থেকে উত্তরণের প্রাথমিক পর্যায়ে আছে দেশের ই-কমার্স খাত। এই অবস্থায় আইন নিয়ে বেশি আলোচনা হচ্ছে। বাংলাদেশে ই-কমার্সের জন্য যদিও আলাদা কোনো আইন করা হয়নি, কিন্তু ব্যবসা-বাণিজ্যের জন্য অন্য যেসব আইন আছে সেগুলো ই-কমার্সের জন্যও সমভাবে প্রযোজ্য। তাই এটা বলার কারণ নেই যে ই-কমার্স যখন শুরু হয় তখন একে রেগুলেট করার জন্য আইন ছিল না। এখন নতুন আইন করার কথা যত বলা হবে ততই মনে হবে, আমরা স্বীকার করে নিচ্ছি, প্রচলিত আইনে এদের ধরা যাবে না। মোদ্দা কথা, আমরা যে অবস্থার মধ্যে পড়েছি, তা আইনের অভাবের কারণে হয়নি। আমি মনে করি, আইনের যথাযথ এবং সময়মতো প্রয়োগ না করার কারণে এই ঘটনা ঘটেছে।\nকালের কণ্ঠ : উদীয়মান ই-কমার্স খাত কেন বারবার হোঁচট খাচ্ছে? এর কারণ কি রেগুলেটরি ব্যর্থতা?\nতানজীব উল আলম : অবশ্যই রেগুলেটরি ব্যর্থতা আছে। শুধু ই-কমার্স নয়, যেকোনো ধরনের ব্যাবসায়িক কার্যক্রমের জন্য বিভিন্ন ধরনের লেনদেনের ইস্যু থাকে। দেশে লেনদেন সম্পর্কিত আইন আছে। আইন প্রয়োগকারী সংস্থা, কিংবা লেনদেন সম্পর্কিত তদারকি সংস্থা, তাদের উভয় পক্ষেরই ব্যর্থতা আছে। আমরা গণমাধ্যমের মাধ্যমে সতর্ক করে আসছি। বারবার বলেছি, পদক্ষেপ না নিলে এটা আরো ভয়াবহ হবে। দায়িত্বশীল সংস্থাগুলো সময়মতো পদক্ষেপ নেয়নি বলে এই পরিস্থিতির সৃষ্টি হয়েছে। এখন কোনো সংস্থা যদি বলে, এটা আমাদের দায়িত্ব ছিল না, তাহলে বুঝতে হবে যে তাদের নিজেদের মধ্যেই সমন্বয়ের অভাব ছিল। কিংবা তারা এই বিষয়টি কত ভয়াবহ হতে পারে, তার গুরুত্ব অনুধাবন করতে পারেনি। অথবা বিভিন্ন প্রভাবশালী ব্যক্তির হস্তক্ষেপের কারণে রেগুলেটরি কর্তৃপক্ষ ও আইন প্রয়োগকারী সংস্থাগুলো ঠিকমতো কাজ করতে পারেনি।\nকালের কণ্ঠ : বর্তমানে বাণিজ্য মন্ত্রণালয়ের ডিজিটাল কমার্স সেল ই-কমার্স খাত তদারকি করছে। একটি আলাদা কর্তৃপক্ষ গঠনের কথাও বলা হচ্ছে। আসলে কী করা উচিত?\nতানজীব উল আলম : দায়িত্বশীল যেসব সংস্থা আছে তারা যদি তাদের দায়িত্বটা সময়মতো এবং যথাযথভাবে পালন করে তাহলে কোনো নতুন অথরিটির দরকার নেই। নতুন অথরিটি তৈরি করতে গেলে বাকি রেগুলেটরি অথরিটিগুলোর কর্তৃত্বের সঙ্গে সাংঘর্ষিক হবে। আর্থিক লেনদেনের ক্ষেত্রে তদারকির কর্তৃত্ব বাংলাদেশ ব্যাংকের আছে। আমরা যদি আলাদা একটি কর্তৃপক্ষ করে দিই তাহলে তার দায়িত্ব হবে ওই ব্যাংকিং লেনদেনগুলো মনিটর করা। একই জিনিস মনিটরিংয়ের দায়িত্ব কেন আমরা আরেকটি সংস্থাকে দেব? যখন আমরা আরেকটি রেগুলেটরি কর্তৃপক্ষের দাবি করি, তখন সেই সংস্থার কাজ কী হবে, সে সম্পর্কে ধারণা দিয়ে তারপর বলা উচিত। তার চেয়ে বিদ্যমান সংস্থাগুলোকে আমরা লোকবল, দক্ষতা ও প্রযুক্তি দিয়ে আরো ক্ষমতায়িত করতে পারি। পৃথক সংস্থাতেই যদি সমাধান সূত্র থাকত তাহলে অনেক দেশ তাই করত। অন্য দেশগুলো যদি বিদ্যমান অবকাঠামোর মাধ্যমে সফলভাবে পরিচালনা করতে পারে তাহলে আমরা কেন পারব না?\nকালের কণ্ঠ : সরকারি সংস্থাগুলোর শিথিলতা ও সমন্বয়হীনতা রোধের পথ কী?\nতানজীব উল আলম : ইভ্যালি, ই-অরেঞ্জ, ধামাকা—এদের বিরুদ্ধে ব্যবস্থা নেওয়ার ক্ষেত্রে একই গতি দেখা যায়নি। ইভ্যালির বিরুদ্ধে পঞ্জি স্কিমের অভিযোগ সবার আগে উঠেছিল, কিন্তু সবার পরে ইভ্যালির বিরুদ্ধে ব্যবস্থা নেওয়া হয়েছে। সাধারণ গ্রাহকদের কাছ থেকে অর্থ সংগ্রহ করে তারা বিভিন্নজনকে খুশি রাখার চেষ্টা করেছে। সেটি বিজ্ঞাপন দিয়ে কিংবা ডোনেশন, স্পন্সরশিপ দিয়ে। তারা প্রভাবশালীদের পক্ষে রেখে কর্মকাণ্ড আরো বিস্তৃত করেছে। এতে সাধারণ ভোক্তা প্রলুব্ধ হয়ে সর্বস্ব সঁপে দিয়েছে।\nকালের কণ্ঠ : ক্রেতারাও তো লোভে পড়ে ঝুঁকি নিয়েছে।\nতানজীব উল আলম : সব পক্ষ এখানে সমানভাবে দায়ী। এর মধ্যে কাউকে আগে রাখতে হলে সেটা অবশ্যই গ্রাহক। পকেটের টাকাটা তো সেই স্বেচ্ছায় দিয়ে দিয়েছে। তাই গ্রাহকই সবচেয়ে ক্ষতিগ্রস্ত।\nকালের কণ্ঠ : বাণিজ্য মন্ত্রণালয়ের ভূমিকাকে কিভাবে মূল্যায়ন করবেন?\nতানজীব উল আলম : বাণিজ্যিক প্রতিষ্ঠানে বাণিজ্য নিয়ে দেখাশোনা করার যে দায় সেটা তাদের আছে। কিন্তু বাণিজ্য মন্ত্রণালয় ই-কমার্সের কোনো রেগুলেটরি বডি নয়। তাদের ডিজিটাল কমার্স সেলের তাই আইনগত কর্তৃত্ব নেই। কোনো ব্যবসা বন্ধ করে দেওয়ার এখতিয়ার তাদের নেই। কেউ কেউ মনে করছে, সরকারি ক্ষমতা বাণিজ্য মন্ত্রণালয়ের মাধ্যমে প্রয়োগ করা হয়। ব্যাপারটা আসলে তা নয়। এ ধরনের কর্মকাণ্ডের ধরনভেদে বিভিন্ন ধরনের রেগুলেটরি কর্তৃপক্ষ বিভিন্ন আইনের অধীনে আছে। বাণিজ্য মন্ত্রণালয়ের ভূমিকা আইনগত দিক থেকে এখানে খুবই সীমিত। এ ধরনের কর্মকাণ্ড মহীরুহ হয়ে ওঠার আগে অঙ্কুরেই বিনাশ করতে বাংলাদেশ ব্যাংক ও বিআইএফইউকে (বাংলাদেশ ব্যাংকের আর্থিক গোয়েন্দা ইউনিট) আরো আগেই তৎপর হওয়া উচিত ছিল। বাংলাদেশ ব্যাংক যে তদন্তটি করেছে, সেটা তারা নিজস্ব উদ্যোগে করেনি। তারা এটি করেছে বাণিজ্য মন্ত্রণালয়ের অনুরোধের পরিপ্রেক্ষিতে। কিন্তু বাংলাদেশ ব্যাংকেরই এএমএল গাইডলাইন জারি করা আছে। ওই গাইডলাইন অনুযায়ী, বাংলাদেশের যেকোনো ব্যাংক যখন কোনো একটি হিসাবে অস্বাভাবিক লেনদেন দেখবে তখন তাদের দায়িত্ব হচ্ছে বাংলাদেশ ব্যাংককে রিপোর্ট করা। বাংলাদেশ ব্যাংক তখন ওই হিসাবটি মনিটর করবে কোনো ধরনের অবৈধ কর্মকাণ্ড হচ্ছে কি না। পুলিশসহ আরো কয়েকটি সংস্থাও অভিযুক্ত ই-কমার্স নিয়ে তদন্ত করেছে। কিন্তু সবাই ঘটনা জানার পরও অন্যের জন্য অপেক্ষা করেছে। পদক্ষেপ না নেওয়ার ক্ষেত্রে সবাই হয়তো ওপরের নির্দেশের জন্য বসে ছিল। তারা নিজস্ব বিবেচনায় কোনো পদক্ষেপ নেয়নি। ওপর থেকেও কোনো নির্দেশনা আসেনি।\nকালের কণ্ঠ : আপনি তথ্য-প্রযুক্তি খাতসহ বিভিন্ন আইন প্রণয়নে ভূমিকা রেখেছেন। তথ্য-প্রযুক্তি ও ডিজিটাল নিরাপত্তা আইনে ই-কমার্স খাত কতটা গুরুত্ব পেয়েছে?\nতানজীব উল আলম : অনলাইনে প্রতারণামূলক কর্মকাণ্ডকে দমন করার জন্য তথ্য-প্রযুক্তি আইন ও ডিজিটাল সিকিউরিটি আইনই যথেষ্ট। আমাদের পেনাল কোডেও যথেষ্ট বিধান আছে। ই-কমার্স খাতে বিভিন্ন ধরনের কর্মকাণ্ডের জন্য বিভিন্ন ধরনের আইনের প্রয়োগ হয়। কেউ যদি এমন একটি অফার কিংবা বিজ্ঞাপন দেয়, যেটি প্রতিযোগিতাবিরোধী, তাহলে প্রতিযোগিতা আইনে তার বিরুদ্ধে ব্যবস্থা নেওয়া যায়। সেখানে যদি ব্যবস্থা নেওয়ার বিধান থাকে তাহলে ই-কমার্সের অধীনে আলাদা আইন করে আপনি তো একই ব্যবস্থা নেবেন। এর চেয়ে প্রতিযোগিতা আইনটিই প্রয়োগ করেন। যদি সে অনলাইনে প্রতারণা করে তাহলে ৪২০, ৪০৬ ধারা তো আছেই। ডিজিটাল সিকিউরিটি আইনেও প্রতারণার বিধান আছে, সেটাও আপনি প্রয়োগ করছেন না।\nকালের কণ্ঠ : খাতটিতে শৃঙ্খলা আনতে স্বল্প মেয়াদে ও দীর্ঘ মেয়াদে কী করা দরকার?\nতানজীব উল আলম : এখানে মূল সমাধান হলো প্রাতিষ্ঠানিক সক্ষমতা বাড়ানো। প্রতিটি সংস্থা দুর্বল। তাদের কারো লোকবল নেই, কারোর জ্ঞান, দক্ষতাও খুবই প্রাথমিক পর্যায়ের। তাদের আরো বেশি প্রশিক্ষণ দিতে হবে। এই ধরনের ব্যবসার অপারেশনস সম্পর্কে ভালো প্রায়োগিক জ্ঞান থাকতে হবে, যাতে তারা বিজনেস মডেল দেখেই বুঝতে পারে, এটার উদ্দেশ্যটা কী। প্রতিটি ঘটনা আমাদের চোখের সামনে ঘটে গেছে, কিন্তু এর গভীরতা আমরা বুঝতে পারিনি, কিংবা বুঝলেও বিভিন্ন কারণে পদক্ষেপ নিতে পারিনি। ইভ্যালির মডেলে আরো অনেকে আসছে, কিন্তু বর্তমান আইনে তাদের তো ক্যাশ অন ডেলিভারি এবং এক্সকোর মাধ্যমে ব্যবসা করার কথা। তার মানে তারা আইন মানছে না। আইন থাকার পরও তা প্রয়োগ করা যাচ্ছে না। যদি কোনো সংস্থা করতেই হয়, তাহলে উন্নত দেশের আদলে ‘সিরিয়াস ফ্রড অফিস’-এর মতো আইন-শৃঙ্খলা রক্ষা বাহিনীতে একটি সংস্থা গঠন করা যেতে পারে।\nশরীর, মনের ক্ষতি করছে জলবায়ুর পরিবর্তন ৮ অক্টোবর, ২০২১ ০০:০০


কতক্ষণ একটি মাস্ক শেষ হতে পারে? এটা কি মুখোশ স্টক করা প্রয়োজনীয়?\nকতক্ষণ একটি মাস্ক শেষ হতে পারে? এটা কি মুখোশ স্টক করা প্রয়োজনীয়? নতুন মুকুট নিউমোনিয়ার মহামারীর কারণে প্রায় অর্ধ বছর ধরে মুখোশ পরে গেছে। এখনও অবধি, মহামারীটি কাটেনি, কিছু ক্ষেত্রে, মুখোশগুলি যথাযথভাবে মুছে ফেলা যায়, তবুও আমরা সুরক্ষা পুরোপুরি ছেড়ে দিতে পারি না ...


লক্ষ্মীপুরে ডেঙ্গু জ্বরে শিশুর মৃত্যু – Latest BD News – Corporate Sangbad | Online Bangla NewsPaper BD\nঅগাস্ট ১৩, ২০১৯ অগাস্ট ১৩, ২০১৯ 74\nকর্পোরেট সংবাদ ডেস্ক: লক্ষ্মীপুরের কমলনগরে ডেঙ্গু জ্বরে আক্রান্ত হয়ে পরশ (৪) নামে এক শিশুর মৃত্যু হয়েছে। গতকাল সোমবার (১২ আগস্ট) রাত ৯ টার দিকে নোয়াখালী জেনারেল হাসপাতালে নেওয়ার পথে তার মৃত্যু হয়। নিহত পরশ কমলনগর উপজেলার চর জাঙ্গালিয়া দাসপাড়া এলাকার মো. কামরুজ্জামানের ছেলে।\nনিহত পরশের মামা জসিম মাহমুদ জানান, শনিবার পরশের জ্বর দেখা দেয়। দুই দিনেও জ্বর ভালো না হওয়ায় সোমবার বিকেলে ফেয়ার ফায়াগনস্টিক নামে লক্ষ্মীপুরের একটি প্যাথলজিতে তার ডেঙ্গু পরীক্ষা করা হয়। পরীক্ষা-নিরীক্ষায় তার ডেঙ্গু ধরা পড়ে। অবস্থা আশংকাজনক হওয়ায় তাকে নোয়াখালী জেনারেল হাসপাতালে নিয়ে যাওয়ার পরামর্শ দেয় কর্তব্যরত চিকিৎসক। পরে নোয়াখালী নেওয়ার পথে তার মৃত্যু হয়।\nফেয়ার ডায়াগনস্টিক সেন্টারের ডা. মোরশেদ আলম হিরু ওই শিশুটির ডেঙ্গু আক্রান্তের বিষয়টি নিশ্চিত করেছেন।


Onir: পরাণ বন্দ্যোপাধ্যায়ই মনে হল শহরের সেরা - onir praises actor paran bandopadhyay | Eisamay\nonir praises actor paran bandopadhyay\nপরাণ বন্দ্যোপাধ্যায়ই মনে হল শহরের সেরা\nNo-Author | EiSamay.Com | Updated: 25 May 2017, 12:36:00 PM\nশহরের নীল আলো নিয়ে খুশি নন৷ খুশি নন বেশি উড়ালপুল নিয়েও৷ তবে ভালো দিকটা হল কলকাতার নতুন খাবারের দোকান৷\nশহরের নীল আলো নিয়ে খুশি নন৷ খুশি নন বেশি উড়ালপুল নিয়েও৷ তবে ভালো দিকটা হল কলকাতার নতুন খাবারের দোকান৷ ছবির রেকিতে এসে কলকাতা রিভিউ ওনিরের৷ নোট করলেন ভাস্বতী ঘোষ\nকলকাতার সিনেমাপ্রেমীদের একাংশ এই পরিচালকের ছবির ভক্ত৷ ওনির৷ কালো কফির কাপে চুমুক দিয়ে মঙ্গলবার সকালে ওনির বলছেন, ‘এখন যে ‘শব’-এর প্রচারে কলকাতা এসেছি তেমন নয়৷ পরের ছবির রেকির জন্য ছুটে বেড়াচ্ছি কলকাতায়৷ ১৫ জুলাই থেকে শ্যুটিং শুরু করব৷’ যে ছবি শুরু করবেন, তার নাম ‘কুছ ভিগে আলভাজ’৷ কলকাতার এক নায়কের সঙ্গে একপ্রস্থ কথা এগিয়েছিলেন অনির এই ছবিরই জন্য৷ বিক্রম চট্টোপাধ্যায়৷ অনির বলছেন, ‘অডিশন প্রসেসটাই শেষ করতে পারেনি বিক্রম৷ তবে ছবির নায়কের উর্দুতে দক্ষতা দরকার ছিল, যা এই শহরের অভিনেতাদের মধ্যে পাওয়া মুশকিল৷’ ছবির নায়িকার সঙ্গে অবশ্য কলকাতার যোগাযোগ রয়েছে...অনির হেসে বলছেন, ‘নামটা লিখবেন না কিন্ত্ত৷ এই ছবিতে শেষ দৃশ্যে নায়ক-নায়িকার দেখা হয়৷ তাই ওদের দু’জনকেও বলিনি কে কোন চরিত্র করছে!’\nঅনিরের পরিচালনায় ২০১১ সালে মুক্তি পেয়েছিল ‘আই অ্যাম’৷ পরিচালক হিসেবে বিরতি নিলেন কেন? অনির বলছেন, ‘‘আই অ্যাম’ করার পর ভাবলাম নবাগত পরিচালকদের ছবি প্রযোজনা করব৷ প্রচুর এনার্জি আর সময় গেল৷ তারপর ‘শব’ ছবিটা এক বছর ধরে শ্যুট করেছি৷ এখন মনে হচ্ছে এমন বিরতি নিলে আমি রেস্টলেস হয়ে পড়ি৷’ কলকাতার কিছু তারকাকে নাকি আগামী ছবিতে নিতে চান আপনি? অনির বলছেন, ‘আবিরকে খুব পছন্দ আমার৷ মুশকিল হল অত ভালো করে চিনি না ওকে৷ ঠিক করেছি মেসেজ পাঠাব৷ আর রাইমাকে একেবারে ছোট থেকে চিনি৷ এই ছবিটায় একটা চরিত্র করার জন্য ওকে ফোর্স করতে চাই৷’ মুহূর্তের জন্য থামলেন৷ তারপরই অনির যোগ করছেন, ‘বেশ কিছু বাংলা সিনেমা দেখলাম সম্প্রতি৷ মনে হল পরাণ বন্দ্যোপাধ্যায়ই শহরের সেরা অভিনেতা৷ ‘সিনেমাওয়ালা’ ছবিতে উনি কী ভালো৷’\nকলকাতার কোন পরিবর্তনে অনির বিরক্ত? খুশিই বা কোনটায়? অনির বলছেন, ‘চারিদিকে এত নীল আর এত আলো নিয়ে আমি বিরক্ত৷ মনে হয় আমাদের দেশে কত জায়গায় ইলেকট্রিসিটি নেই৷ আর এইভাবে ইলেকট্রিসিটির অপচয় হচ্ছে এখানে! আর কলকাতার সৌন্দর্য নষ্ট হচ্ছে এত হোর্ডিংয়ে৷ আগে অনেক বেশি যেতাম ম্যাক্সমুলার ভবন, গোর্কি সদন বা নন্দনে৷ এত যে ফ্লাইওভার, এর জন্য ইন্ডিয়ান মিউজিয়াম বা ময়দান দেখার সুখটাই চলে যাচ্ছে৷ সবাই বলে লন্ডন, লন্ডন! লন্ডন বা প্যারিস ট্র্যাফিক সামলানোর অন্য উপায় খুঁজে বের করে৷ কিন্ত্ত তা বলে শহরের সৌন্দর্য নষ্ট করে ফ্লাইওভার বানায় না! আর খুশির ব্যাপারটা হল কলকাতায় সবরকম খাবারের নতুন-নতুন দোকান হয়েছে!’ আপনার বিরক্তির কারণ শুনলে তো মুখ্যমন্ত্রীর রাগ হতে পারে? অনিরের উত্তর, ‘আমি তো শহরের ওপর ভালোবাসার থেকে এটা বলছি৷ কারও ওপর রাগ বা রাজনীতির থেকে নয়৷ আই হোপ সি ডাজ নট মাইন্ড!’\nবলিউডে ‘বাহুবলী’ বা করণ জোহরের বড় ছবির সামনে কি বাঙালি পরিচালকদের অন্য ধারার ছবি হারিয়ে যাচ্ছে? অনির বলছেন, ‘না৷ অনুরাগ বসু বা সুজিত সরকারের মতো পরিচালকরাও তো বড় ছবি তৈরি করছেন৷ আমার মনে হয় বলিউডে একটা-দু’টো ভালো ছবি তৈরি করার পরও অনেক পরিচালক হারিয়ে যান৷ সেখানে ‘ঝঙ্কার বিটস’ বা ‘মাই ব্রাদার নিখল’ কিন্ত্ত আজও দর্শকদের মনে থেকে গিয়েছে৷ বড় ছবি না ছোট ছবি, সেটা গুরুত্বপূর্ণ নয়৷ গুরুত্বপূর্ণ হল আজকেও বলিউডে অনুরাগ, দিবাকর বা আমার একটা আইডেনটিটি রয়েছে৷’\nযেমন অনির খোঁজেন কলকাতার প্রতিভা৷ ছবির ক্ষেত্রে অর্পিতা নাকি আপনার কোনও কথা অমান্য করেন না? অনির বলছেন, ‘অর্পিতাকে নিয়ে প্রথম বাক্য-আই লাভ হার! চুল কাটার ব্যাপার হোক বা পোশাক নির্বাচন হোক বা যে কোনও রকম দৃশ্যে অভিনয় হোক, অর্পিতার বক্তব্য, ‘তুমি যদি চাও, আমি করব৷ কারণ পরিচালক হিসেবে তোমার প্রতি আমার বিশ্বাস আছে৷’ ‘শব’-এর ট্রেলার দেখে অনেক পরিচালক আমায় যোগাযোগ করছেন৷ সে কথা বলতেই অর্পিতা বলল, ‘তুমি ঠিক করো, এই অফারগুলোর মধ্যে কোন ছবিটা আমার করা উচিত৷’\nঅনিরের ছবি মানেই জুহি, নন্দিতা, রবিনা, অর্পিতা৷ আলিয়া ভাটকে নিয়ে ছবি করতে ইচ্ছে করে না আপনার? অনির হেসে বলছেন, ‘ম্যাচিওরড অভিনেত্রীদের আমার বেশি সুন্দর লাগে৷ ৩০ বছর বয়স পেরনো নারীরা আমার প্রিয়৷ বলিউডের নতুন প্রজন্মের নায়িকাদের মধ্যে যাঁদের আমার পছন্দ, তাঁদের মধ্যে আলিয়া অবশ্যই একজন৷ কিন্ত্ত এমন কোনও চরিত্র এখনও আসেনি আমার গল্পে, যেখানে আলিয়াকে কাস্ট করা যায়৷ আর বলিউডে একটাই আলিয়া ভাট৷ ওর পিছনে ১০০০ জন পরিচালক পড়ে গেলে বেচারা কী করবে! আমি খুশি যে ওর পিছনে আমায় দৌড়তে হয় না এবং হতাশাগ্রস্ত হয়ে ফিরতে হয় না৷ বড় বড় স্টুডিও যখন তারকা পুত্র-কন্যাদের লঞ্চ করছে, আমি তখন খাঁটি প্রতিভাদের লঞ্চ করছি৷’\nএ শহরে প্রথম গে ম্যারেজ হল৷ আপনি কতটা খুশি তা নিয়ে? অনির বলছেন, ‘প্রথমেই একটা পলিটিক্যালি ইনকারেক্ট কথা বলি৷ বিয়ে নিয়ে আমি একদম এক্সাইটেড নই (খুব হাসি)৷ দু’ জন মানুষকে এক জায়গায় নিয়ে আসার জন্য এই সামাজিক ব্যাপারস্যাপার আমার পছন্দ নয়৷ আমি লিভ-ইন এ বিশ্বাসী৷ নিজের ভাইয়ের বিয়েতে যাইনি! কিন্ত্ত আমি নাস্তিক বলেই যে কারও ধর্মচর্চা নিয়ে আমার আপত্তি হবে তা নয়৷ কারও বিয়ে করতে শখ হয়েছে, সে করেছে৷ আমি খুশি যে সেই সুযোগটা শহর তাকে দিয়েছে, সেক্সুয়াল চয়েস আলাদা হওয়া সত্ত্বেও৷ কিন্ত্ত খুব বেশি খুশি হতে পারছি না৷ কারণ আইনি দিক দিয়ে এর কোনও মূল্য নেই৷ বরং আমি চাই রাস্তায় নেমে আসুন সকলে৷ কেন গে-দের মার্চে সারা শহর উপস্থিত থাকতে পারবে না? ইউ ডোন্ট নিড টু বি আ গে, টু সার্পোট আ গে!’\nউনি না থাকলে আমি এই জায়গায় আসতে পারতাম না পরের খবর\nবাংলা সিনেমা পরাণ বন্দ্যোপাধ্যায় ওনির Paran Bandopadhyay Onir\nWeb Title : onir praises actor paran bandopadhyay


প্রথম পৃষ্ঠা বাংলাদেশ পাবনা সরকারি এডওয়ার্ড কলেজের অধ্যক্ষ অপসারণের দাবিতে মানববন্ধন ও বিক্ষোভ!\nবুধবার (০৯ জুন) দুর্নীতি মামলার আসামী পাবনা সরকারি এডওয়ার্ড কলেজের অধ্যক্ষ হুমায়ুন কবীর মজুমদারের অপসারণের দাবিতে মানববন্ধন ও বিক্ষোভ করেছে কলেজটির শিক্ষার্থীরা। দুপুরে অধ্যক্ষের কার্যালয়ের সামনে বিক্ষুদ্ধ শিক্ষার্থীরা এ মানববন্ধন করেন।\nমানববন্ধনে চলাকালে সাধারন শিক্ষার্থীর মধ্যে বক্তব্য দেন সাদ্দাম হোসেন, জুনায়েদ আহমেদ, আশিকুল ইসলাম, সাইদুজ্জামান সজিব, মীর ওয়াকিল, সম্রাট, পিয়াস, হৃদয় প্রমুখ।\nতারা বলেন, দুর্নীতি মামলার আসামী পাবনা সরকারি এডওয়ার্ড কলেজের অধ্যক্ষ হুমায়ুন কবীর মজুমদারকে দ্রুত অপসারণ করতে হবে। তা না হলে আরো কঠোর আন্দোলন গড়ে তোলা হবে।\nতারা আরো বলেন, উত্তরবঙ্গের ঐতিহ্যবাহী বিদ্যাপীঠ পাবনা সরকারি এডওয়ার্ড কলেজে এমন দুর্নীতিবাজ অধ্যক্ষ এতো দিন আমাদের অভিভাবক ছিলো ভাবতেই লজ্জা লাগে। আমরা প্রধানমন্ত্রী ও শিক্ষামন্ত্রীর কাছে আবেদন জানাই অতিদ্রুত এই দুর্নীতিবাজ অধ্যক্ষকে অপসারণ করা হোক।\nমানববন্ধন শেষে শিক্ষার্থীরা ক্যাম্পাসে বিক্ষোভ করেন। বিক্ষোভটি কলেজ ক্যাম্পাস প্রদক্ষিণ শেষে প্রধান ফটকে গিয়ে শেষ হয়।\nউল্লেখ্য, গত সোমবার বিকেলে জালিয়াতি ও প্রতারণার মাধ্যমে অর্থ আত্মসাতের অভিযোগে পাবনা সরকারি এডওয়ার্ড কলেজের অধ্যক্ষ ড. হুমায়ুন কবির মজুমদারের বিরুদ্ধে মামলা দায়ের করে দুর্নীতি দমন কমিশন (দুদক)।\nজানা যায়, কলেজটির ছাত্র সংসদের কার্যক্রম দীর্ঘদিন বন্ধ থাকলেও অধ্যক্ষ ছাত্র সংসদ তহবিল, যার হিসাব নম্বর ০২০০৫৩৫২৫৮৯ হতে পাঁচ ছাত্রলীগনেতা ও কর্মচারীর নামে ভুয়া বিল ভাউচার তৈরী করে ১৫ টি চেকের মাধ্যমে ৫ লাখ ২ হাজার টাকা, উন্নয়ন তহবিলের হিসাব নং ০২০০০০৫৩৫২৬৫৫ হতে কমিটির সুপারিশ ও কোটেশন ছাড়াই বিল ভাউচার করে ৩৮ টি চেকের মাধ্যমে ১৯ লক্ষ ৯৯ হাজার ২৩৮ টাকা এবং বিবিধ তহবিল যার হিসাব নং ০২০০০০৫৩৪২৮১৬ হতে অর্থ ব্যয় সংক্রান্ত বাস্তবায়ন কমিটি না করেই ভুয়া আবেদন ও বিল ভাউচার নিজেই অনুমোদন ৩৭টি চেকের মাধ্যমে ১৩ লক্ষ ৪ হাজার ৪২ টাকা উত্তোলন করে আত্মসাৎ করেন। এছাড়াও উন্নয়ন তহবিলের বেসরকারী আদায় তহবিলের দুটি হিসাব থেকে ২৮ টি চেকের মাধ্যমে ১৮ লক্ষ ৩ হাজার ৭০৬ টাকা আত্মসাতের প্রমাণ মিলেছে।\nপূর্ববর্তী খবরকরোনায় ৮ মাসের শিশুর মৃত্যু!\nপরবর্তী খবরইয়েমেন যুদ্ধ বন্ধে মধ্যস্থতার চেষ্টা করছে ওমান: পরিস্থিতি পরিবর্তনের আভাস


প্রকাশ্যে রিয়া আর মহেশ ভাটের অদেখা ভিডিও ! দু'জনের সম্পর্ক ঘিরে ফের প্রশ্ন| unseen video of rhea and mahesh bhatt goes viral post rheas arrest – News18 Bangla\nরিয়ার গ্রেফতারির পর প্রকাশ্যে মহেশ ভাটের সঙ্গে তাঁর অদেখা ভিডিও\nপ্রকাশ্যে রিয়া আর মহেশ ভাটের অদেখা একটি ভিডিও ! দু'জনের সম্পর্ক ঘিরে উত্তাল নেট দুনিয়া\nLast Updated : September 21, 2020, 19:05 IST\n#মুম্বই: সুশান্ত সিং রাজপুতের মৃত্যুর পর থেকেই মহেশ ভাটের নানা কাণ্ড নিয়ে তুমুল বিতর্ক ৷ বিশেষ করে সুশান্তের চর্চিত প্রেমিকা রিয়া চক্রবর্তীর সঙ্গে মহেশ ভাটের ‘সম্পর্ক’ নিয়ে উত্তাল সোশ্যাল মিডিয়া ৷ সুশান্তের মৃত্যুর পরই অনেকে দাবি করেন, রিয়া আর সুশান্তের বিচ্ছেদের জন্য দায়ী মহেশ ভাট। সুশান্তের মৃত্যুর পর প্রকাশ্যে আসে রিয়া চক্রবর্তী ও মহেশ ভাটের অন্তরঙ্গ কিছু মুহূর্তের ছবি! সুশান্তের ফ্যানেদের অনেকে মহেশ ও রিয়াকে সুশান্তের মৃত্যুর জন্যও দায়ি করেন। প্রকাশ্যে আসে রিয়া ও মহেশ ভাটের গত বছরের হোয়াটসঅ্যাপ চ্যাট, কল রেকর্ডও। দেখা যায়, ৮ জুন যেদিন সুশান্তের বান্দ্রার ফ্ল্যাট ছেড়ে চলে আসেন রিয়া, সেদিনও মহেশের সঙ্গে তাঁর দীর্ঘ কথোপকথন হয়!\nযদিও মহেশের সঙ্গে 'অন্তরঙ্গ' সম্পর্কের কথা স্বীকার করেনি রিয়া! উলটে বলেন, পরিচালক তাঁর 'মেন্টর', গুরুর মতো! যদিও রিয়ার এহেনন 'সাফাই' মানতে নারাজ সুশানন্ত অনুরাগীরা, উলটে তাঁদের বক্তব্য, সুশান্তের মৃত্যুর সঙ্গে সরাসরি না হলেও পরোক্ষভাবে জড়িত মহেশ ভাট! সম্প্রতি প্রকাশ্যে এল রিয়া আর মহেশ ভাটের একটি অদেখা ভিডিও, যা ফের একবার প্রশ্ন তুলছে, ঠিক কী সম্পর্ক ছিল দু'জনের মধ্যে?\n#MaheshBhatt #RheaChakraborty IndiaTV LIVE at: https://t.co/scQpJFzIgX pic.twitter.com/Z9hFIlpGTb — India TV (@indiatvnews) September 19, 2020\nমহেশের ছবি 'জলেবি' তে অভিনয় করেছেন রিয়া চক্রবর্তী। ‘জলেবি’র কো-রাইটার সুহরিতা সেনগুপ্ত আগেই স্বীকার করেছিলেন, মহেশ ভাটই রিয়াকে সুশান্তের থেকে সরে আসতে বলেছিলেন। যদিও\nপুলিশি জেরায় মহেশ ভাট জানান, তিনি কখনওই রিয়া চক্রবর্তীকে বলেননি সুশান্তের সঙ্গে সম্পর্ক ভেঙে দিতে। রিয়া, সুশান্তের বিচ্ছেদর জন্য মহেশ ভাট দায়ি বলে যে খবর প্রকাশ পায়, তা সম্পূর্ণ মিথ্যে বলে দাবি পরিচালকের। তিনি আরও জানান, '' সুশান্তের সঙ্গে ২ বারই মাত্র দেখা হয়েছিল। একবার ২০১৮-র অগাস্টে, আরেকবার এই বছরের জানুয়ারিতে। আমার কোনও ছবিতে ওকে কাস্ট করার প্রসঙ্গে কখনওই কোনও কথা হয়নি।'' রিয়ার মাধ্যমে সুশান্তের সঙ্গে তাঁর দেখা হয়েছিল। তিনি এও জানান, প্রায়ত অভিনেতা তাঁর সঙ্গে কাজ করার ইচ্ছে প্রকাশ করেছিলেন ঠিকই, সবরকম চরিত্রে কাজ করতেও রাজি ছিলেন, কিন্তু মহেশ তাঁকে কখনও কোনওরকম আশা বা কোনও ছবির প্রস্তাব দেননি। মহেশের কথায়, রিয়া তাঁকে গুরু মানে। জেরায় পুলিশ মহেশ ভাটের কাছে তাঁর আগামী ছবি 'সড়ক টু' নিয়ে জানতে চান । পরিচালক জানান, ছবির স্টারকাস্ট অনেক আগে থেকেই স্থির করা ছিল। সুশান্তকে কখনও সেখানে কাস্ট করার কথা ভাবাই হয়নি। শুধু সুশান্ত-ই নয়, রিয়াকেও কখনও এই ছবির জন্য কোনও অফারও দেওয়া হয়নি।\nFirst published: September 21, 2020, 18:52 IST